Bankruptcy gaanoonu mivaguthah varah muhimmu: Memberun | Mihaaru\nބޭންކްރަޕްސީ ގާނޫނު މި ވަގުތަށް ވަރަށް މުހިއްމު: މެމްބަރުން\nހުޅުދޫ ދާއިރާގެ މެމްބަރު އިލްޔާސް ލަބީބް. އޭނާ ވިދާޅުވީ ބޭންކްރަޕްސީ ގާނޫނު ވަރަށް މުހިއްމުކަމަށް.\nސަރުކާރުން ރައްޔިތުންގެ މަޖިލީހަށް ހުށަހަޅާފައިވާ އިފްލާސްވުމާއި އިފްލާސްކުރުމުގެ ގާނޫނު ނުވަތަ ބޭންކްރަޕްސީ ގާނޫނުގެ ބިލަކީ އިގުތިސާދީ ގޮތުން މިހާރު އޮތް ހާލަތާ ވެސް ވަރަށް ގުޅޭ ބިލެއް ކަމަށް ރައްޔިތުންގެ މަޖިލީހުގެ ބައެއް މެމްބަރުން މިއަދު ވިދާޅުވެއްޖެ އެވެ.\nއިފްލާސްވުމާއި އިފްލާސްކުރުމުގެ ބިލު ސަރުކާރުގެ ފަރާތުން މަޖިލީހަށް ހުށަހެޅުއްވީ ފުވައްމުލަކު އުތުރު ދާއިރާގެ މެމްބަރު މުހައްމަދު ރަޝީދެވެ. މަޖިލީހަށް ބިލު ތައާރަފްކޮށްދެއްވަމުން އޭނާ ވިދާޅުވީ ރާއްޖޭގައި މިހާރު ކަންތައްތައް ހުރި ގޮތުން، ވިޔަފާރިކުރާ މީހަކު ދަރަނިވެރި ވެއްޖެ ނަމަ އެ މީހާ ވިޔަފާރިކުރުމުގެ ފުރުސަތު އަލުން ނުލިބޭ ކަމަށާއި އެކަމަކު އިފްލާސްވުމުގެ ފުރުސަތު އޮންނަ ނަމަ އެ ފުރުސަތު އަލުން ލިބޭނެ ކަމަށެވެ. ބިލު ގާނޫނަކަށް ވުމުން، އެ ގާނޫނުގެ ދަށުން އިފްލާސްވެވޭނީ އަދި އިފްލާސް ކުރެވޭނީ ފަރުދުންނަށް ކަަމަށާއި ކުންފުނިތައްް އިފްލާސް ނުކުރެވޭނެ ކަމަށް ވެސް ރަޝީދު ވިދާޅުވި އެވެ.\nހުޅުދޫ ދާއިރާގެ މެމްބަރު އިލްޔާސް ލަބީބް ވިދާޅުވީ މިހާރު ކަންތައްތައް ހުރި ގޮތުން، މީހެއްގެ އަތުން ދަރަންޏަށް ފައިސާ ނަގައިގެން މަސައްކަތެއް ކުރަން އުޅޭ މީހަކަށް އެކަމެއް ނާކާމިޔާބުވާ ހިސާބުން އެ މީހެއްގެ ދުވަސްދާ ކަމަށެވެ. އެގޮތުން އެ މީހާ އާއި އާއިލާގެ ހުރިހާ ފައިސާއެއް ހިފަހައްޓައި، އެއްވެސް ކަމެއް ނުކުރެވޭ ފަދަ ހާލަތެއް ކުރިމަތިވާ ކަަމަށް ވެސް އިލްޔާސް ވިދާޅުވި އެވެ.\n"އޭނާ އަށް ދުނިޔޭގައި އުޅެވޭނެ ގޮތެއް ނެތް އޭޭނާ ހަމަ މަރުވުމާ އެއްފަދަ،" އިލްޔާސް ވިދާޅުވި އެވެ.\nމިހާރު ހުށަހަޅާފައިވާ ބިލު ގާނޫނަކަށް ވުުމުން ވާނެ އެންމެ މުހިއްމު ކަމަކީ އޭނާ ވިދާޅުވި ގޮތުގައި ކޯޓަށް ގޮސް ބޭންކްރަޕްސީ އިއުލާނުކޮށް، އެ މަރުހަލާ ނިމުމުން އަލުން އަނބުރާ ވިޔަފާރީގެ މަސައްކަތަށް ދިއުމުގެ ފުރުސަތު އޮތުމެވެ. ފައިސާ ދޭ މީހުންނަށް ވެސް މި ބިލުން ފައިދާ ކުރާނެ ކަމަށް އިލްޔާސް ވިދާޅުވި އެވެ. މިހާރު އޮތް ގޮތުން މީހަކަށް ދޫކުރާ ފައިސާއެއް ނުލިބެން ކޯޓަށް ދިޔަސް ފައިސާ އަނބުރާ ހޯދޭނެ ގޮތެއް ނޯންނަ ކަމަށާއި އެކަމަކު މި ބިލުން އެކަަމަށް ހައްލެއް ލިބޭނެ ކަމަށް ވެސް އޭނާ ވިދާޅުވި އެވެ.\nއިލްޔާސް ވިދާޅުވިގޮތުގައި ޓޫރިޒަމަށް ދޫކޮށްފައިވާ ރައްތަކުގެ ތެރެއިން 70 ވަަރަކަށް ރަށް ނުހެދި އޮތް އިރު އެ ރަށްތަކުގެ ނަމުގައި ލޯނުތައް ނަގައި، ނުދެއްކިފައި އެބަހުރި ކަމަށެވެ. ބޭޭންކްރަޕްސީ ގާނޫނު އައުމުން އެ ރަށްތައް ވިއްކައިގެން ރާއްޖެ އަށް ބިލިޔަނެެއްހާ ޑޮލަރު ހޯދޭނެ ކަމަށް ވެސް އޭނާ ވިދާާޅުވި އެވެ.\nރައްޔިތުންގެ މަޖިލީހުގެ ނައިބުރައީސް އަދި ގަލޮޅު އުތުރު ދާއިރާގެ މެމްބަރު އީވާ އަބްދުﷲ ވިދާޅުވީ ކޮވިޑް-19 ފެތުރޭތީ އިގުތިސާދު ހީނަރުވެފައިވާ މި ވަގުތަށް، ބިލްގެ މުހިއްމުކަން ވަކިިން ބޮޑު ކަމަށެވެ.\nބޭންކްރަޕްސީ ބިލަކީ ވަރަށް ޓެކްނިކަލް ބިލަކަށް ވާތީ އެ ބިލްގައިވާ މަފްހޫމްތަކާ ބެހޭ މައުލޫމާތު މެމްބަރުންނަށް ދެއްވަން ކަމާ ބެހޭ މާހިރަކު މަޖިލީހަށް ގެންނަވާނެ ކަމަށް ރައްޔިތުންގެ މަޖިލީހުގެ ރައީސް މުހައްމަދު ނަޝީދު މިއަދު ވިދާޅުވި އެވެ. މަޖިލީހަށް ހުށަހަޅާ ބިލުތަކާ ބެހޭ ޓެކްނިކަލް މައުލޫމާތު ހޯދަން ކަމާ ބެހޭ މާހިރުންގެ ލަފާ މިހާރު ވަރަށް ގިނައިން ހޯދަ އެވެ.\nއެމްޑީޕީ އިގްތިސާދު ދިވެހި ސަރުކާރު ރައްޔިތުންގެ މަޖިލިސް ބޭންކް ބޭންކިން ބަނގުރޫޓުވުން ބޭންކް ލޯން މެމްބަރު އީވާ އަބްދުﷲ މެމްބަރު އިލްޔާސް ލަބީބު (ހުޅުދޫ)\nޤާނޫނަކީ މާލޭސަރުކާރު ހިންގާން ހުންނަ މީހެއްގެ ނިންމުން. ދިވެހި ރާއްޖޭގެ ޤާނޫނުއަސާސީގައި ސާފު ބަހުން ލިޔެ ގަދަ އަމުރުން އަމުރު ކޮށްފައިވާއިރު އިއްޒަތްތެރި މެންބަރު އިލްޔާސް ލަބީބު ތަމްސީލު ކުރައްވާ އައްޑީސިޓީއަށް ސާފުބޯފެނާއި ނަރުދަމާގެ ހިދުމަތް މާލޭސަރުކާރުން ނުދީގެން އުޅެނީ ކީއްވެ؟! މިހެންވެ މިބުނީ ޤާނޫނެއް އޮތަސް ނެތަސް މާލޭސަރުކާރު ހިންގާން ހުރިމީހާ "ބޭނުން ގޮތަކަށް" ކަންކަން ކުރާނެއޭ.\nބަނގުރޫޓު ގާރޫނު ދޯ؟\nއިލްޔާސް ލަބީބް، އިންތި ކަހަލަ ސިޔާސީ ޕާޓީތަކުގެ ކަލްޓް ލީޑަރުންގެ ބޮޓުން ނޫނީ ދެލޯ މަރާގެން ކަންފަތުން ނީވޭކަމަށް ހެދިގެން ގައުމުގެ މަސްލަހަތަށް ވުރެ، ޕާޓީގެ މަސްލަހަތަށް ވުރެ ނަަޝީދުގެ އަމިއްލަ ސިޔާސީ މަސްލަހަތު އިސްކުރާ މީހުންގެ ކިނބައިން މިނިވަން ވާނޭ ގާނޫނެއް ނުހަނު ބޭނުންތެރި!\nމޯގެޖް ނުހިމެނޭ ދަރިނީގެ ހުކުމް ތަންފީޒް ކުރުމަށް މިހާރު އޮންނީ ކުރީ ގެ މަދަނީ ކޯޓްގެ އިސްޤާޒީ ކަމުގައި ހުންނެވި ފަހުން ސުޕްރީމް ކޯޓްގެ ރިޓަޔަޑް ފަނޑިޔާރަކު އަމިއްލަ އަށް ހައްދަވާފައި މިހާރު " ބެލެނި ވެރިކަމުގެ ޤާނޫނުގައި "ހިމެނިފައިވާ 16 އަހަރުވީ ޤަވާއިދެކެވެ. އަދި ވެސް އެ ޤަވާއިދު އޮތް ކަން ކިހާރަގަޅު ތޯއެވެ.\nއިލްޔާސް އެއީ ބޮޑު ރޯނުއެދުރެކޭ ހުޅުދޫ ރައްޔަތުން ބުނޭ.


އިހަވަންދޫން ގެވަޅުދިނުން ލަސްވަނީ ކީއްވެގެންތޯބަލަނީ — Ihavandhoo.com\nއިހަވަންދޫން ގެވަޅުދިނުން ލަސްވަނީ ކީއްވެގެންތޯބަލަނީ\n8 ފެބުރުއަރީ 20162މުހައްމަދު އަކްރަމް\nއިހަވަންދޫއިން ގެވަޅު ދޫކުރުން ލަސްވަމުންދާ މައްސަލަ ދިރާސާކޮށް، ގޯތި ބޭނުންވެފައިވާ ރައްޔިތުންނަށް އަމިއްލަވެތި ބޯހިޔާވަހިކަމެއް ލިބެންއޮތްމަގަކީ ކޮބައިތޯބެލުމަށް ސަރުކާރުގެ އިސްއިދާރާތަކާއިއެކު މަޝްވަރާކުރުމަށް ހއ. އަތޮޅުކައުންސިލުން ނިންމާފިއެވެ. މިގޮތަށް އެކައުންސިލުން ނިންމާފައިވަނީ މިމަހުގެ އެއްވަނަދުވަހު ބޭއްވި އެކައުންސިލްގެ ދެވަނަ ދައުރުގެ 100 ވަނަ އާންމު ބައްދަލުވުމުގައެވެ.\n22 ފެބްރުއަރީ 2015 ގައި ކައުންސިލަރު މުހައްމަދު ރަޝީދު، ވަރަށް އަވަހަށް ގެވަޅު ދޫކުރާނެ ކަމަށާއި، މި އަހަރުގެ (2015) ޖޫން މަހުގެ ކުރިން ގެވަޅު ދީ ނިންމާނެ ކަމަށް ބުނިނަމަވެސް އެކަމުގައި ކުރިޔަށް އެޅުނު އެއްވެސް ފިޔަވަޅެއްނެތެވެ.\n↵ ގެވަޅު ދޫކުރުން, ހއ.އަތޮޅު ކައުންސިލް\nމުހައްމަދައް ގެވަޅު ނުލިބިގެން އެންމެ ފަހުން ރަތައް ދޯ މިދހިޔައީ\n– 8 ފެބުރުއަރީ 201600\nތިޔަމައްސަލާގަ ކައުންސިލަރު މުހައްމަދު ރަޝީދު އިސްތިއުފާ ދެއްވަން ޖެހޭ․\n–9ފެބުރުއަރީ 201600


ވަޅުލާފައި ހުރި މަސްތުވާތަކެތީގެ މައްސަލައިގައި ހިމެނޭ އެކަކުގެ ބަންދު އިތުރުކޮށްފި – Haftha\nThu,4June, 2020, 1:44 pm\nވަޅުލާފައި ހުރި މަސްތުވާތަކެތީގެ މައްސަލައިގައި ހިމެނޭ އެކަކުގެ ބަންދު އިތުރުކޮށްފި\nގދ. އަތޮޅުގެ ފަޅުރަށެއްގައި ކަނޑުމަގުން އެތެރެކުރުމަށްފަހު ވަޅުލާފައި ހުރި ގިނަ އަދަދެއްގެ މަސްތުވާތަކެތީގެ މައްސަލައިގައި ހައްޔަރުކުރި ފަސް މީހުންގެ ތެރެއިން އެކަކުގެ ބަންދުގެ މުއްދަތު ކޯޓުން އިތުރުކޮށްދީ އެވެ.\nފުލުހުން ބުނީ، އެ މައްސަލައިގައި ހައްޔަރުކުރި ފަސް މީހުންގެ ތެރެއިން އެކަކުގެ ބަންދަށް ކުރިން 10 ދުވަސް އިތުރުކޮށްފައިވާ ކަމަށެވެ. އަދި އެމީހާގެ ބަންދުގެ މުއްދަތު ހަމަވާތީ މިދިޔަ ބުރާސްފަތި ދުވަހު އޭނާ ކޯޓަށް ހާޒިރުކުރުމުން އޭނާގެ ބަންދަށް ކޯޓުން އިތުރު ހަތް ދުވަސް ޖަހައިދީފައިވާ ކަމަށް ފުލުހުން ބުންޏެވެ.\nއަނެއް ހަތަރު މީހުންގެ ޝަރީއަތް ނިމެއްދެން ބަންދުކުރުމަށް ގދ. ގައްދޫ މެޖިސްޓްރޭޓް ކޯޓުން މީގެ ކުރިން ވަނީ އަމުރުކޮސްފައި އެވެ. އެމީހުންގެ އިތުރު މައުލޫމާތެއް ފުލުހުން އަދި ހާމައެއް ނުކުރެވެ،\nފަޅުރަށެއްގައި ވަޅުލާފައިވަނިކޮށް 150 ކިލޯގެ މަސްތުވާތަކެތި އަތުލައިގަތީ ކްރިމިނަލް އިންވެސްޓިގޭޝަން ކޮމާންޑާއި ޑިވިޝަނަލް ޕޮލިސިން ކޮމާންޑް އަދި ޑްރަގް އިންޓެލިޖެންސް ޔުނިޓް ގުޅިގެން ހިންގި އޮޕަރޭޝަނެއްގައި ކަމަށް ފުލުހުން ބުނެފައިވެއެވެ.\nއެ އޮޕަރޭޝަންގެ އިތުރު އެއްވެސް މައުލޫމާތެއް ފުލުހުން އަދި ހާމަކޮށްފައެއް ނުވެއެވެ. ބުނެފައިވަނީ، އިތުރު މައުލޫމާތު ފަހުން ހިއްސާކުރެވޭނެ ކަމަށެވެ.


މަހަލްދީބް ފައުންޑޭޝަންގެ ފަރާތުން ކޮންމެ އަހަރަކުވެސް ކުރިއަށް ގެންދާ މަހަލްދީބް ‘ގިފްޓް އަ ސްމައިލް – ފުޑް ބާސްކެޓް’ މިފަހަރުވެސް ކާމިޔާބުކަމާއެކު ކުރިއަށް ގެންގޮސްފިއެވެ. މި ޕްރޮގްރާމަކީ އާއިލާތަކަށް އެހީތެރިކަން ފޯރުކޮށް ދިނުމުގެ ގޮތުން، 2016 އިން ފެށިގެން ކޮންމެ އަހަރަކުވެސް ރަމަޟާން މަހު އެ ފައުންޑޭޝަނުން ކުރިއަށް ގެންދާ ޕްރޮގްރާމެކެވެ. މި އަހަރު މި ޕްރޮގްރާމް ކުރިއަށް ގެންގޮސްފައި ވަނީ މި މަހުގެ 21ން 23 އަށެވެ.\nމަހަލްދީބް ‘ގިފްޓް އަ ސްމައިލް – ފުޑް ބާސްކެޓް’ ގައި އެހީތްރިކަން ބޭނުންވާ އާއިލާތަކަށް އެއް މަސްދުވަހަށް ބޭނުންވާނެ ކާބޯތަކެތި ވަނީ ފޯރު ކޮށްދީފައެވެ. އެގޮތުން ފޯރުކޮށްދިން ތަކެތީގެ ތެރޭގައި ހަނޑޫ، ހަކުރު، ފުށް، ލޮނު، ކިރު، މަސްދަޅު، އަދި ކައްކާ ތެޔޮ ފަދަ ޒަރޫރީ ތަކެތި ހިމެނެއެވެ. މި ތަކެތި ފޯރުކޮށްދީފައި ވަނީ ނިކަމެތިންގެ ގޮތުގައި ރެޖިސްޓަރީ ކޮށްފައިވާ4ކެޓަގަރީއެއްގެ އާއިލާތަކަށެވެ. އެއީ އެކަނިވެރި މައިންނާއި، ހާއްސަ އެހީއަށް ބޭނުންވާ ފަރާތެއް ހިމެނޭ އާއިލާތަކާއި، ޔަތީމުން ބަލާ އާއިލާތަކާއި އަދި ދަށް އާމްދަނީއެއް ލިބޭ އާއިލާތަކެވެ. މި އާއިލާތަކަކީ ހާލަތު ބަލައި ކަށަވަރު ކުރުމަށްފަހު ޖެންޑަަ މިނިސްޓްރީއިން ވެސް ނިކަމެތިންގެ ގޮތުގައި ކަށަވަރު ކޮށްދީފައިވާ އާއިލާތަކެކެވެ. އެގޮތުން މާލެ، ވިލިމާލެ، ހުޅުމާލެ، އައްޑޫ އަދި ފުވައްމުލަކުން ޖުމްލަ 165 އާއިލާއަކުން 1000 މީހުންނަށް އެއްމަސް ދުވަހަށް ބޭނުންވާނެ ކާބޯތަކެތި ވަނީ ފޯރުކޮށްދީފައެވެ.\nގިފްޓް އަ ސްމައިލް – ފުޑް ބާސްކެޓް ކުރިއަށް ގެންގޮސްފައި ވަނީ އެތައް ފަރާތެއްގެ އެހީތެރިކަމާއިވެސް އެކު އެވެ. އެގޮތުން ކެޗްމީ.އެމްވީ، މަމަކް ރެސްޓޯރެންޓް، ނޫރުލް އިސްލާމް ޖަމިއްޔާ އަދި ގާޑިއަން އެސޯސިއޭޝަންގެ އެހީތެރިކަން ފާހަގަ ކޮށްލެވެއެވެ. މީގެ އިތުރުން އާންމު ފަރުދުންގެ ފަރާތުން ވެސް ވަނީ ދީލަތި އެހީތެރިކަން މި ޕްރޮގްރާމަށް ލިބިފައެވެ.


Saudi Arabia Ge 10 Miskitheh Bandhu Koffi - Vaguthu\nކޮވިޑް-19 އާ ގުޅިގެން ސައުދީ އަރަބިއްޔާގެ 10 މިސްކިތެއް ބަންދުކޮށްފިއެވެ.\nސައުދީ ޕްރެސް އެޖެންސީން ބުނެފައި ވަނީ ކޮވިޑް-19 އަށް 10 މީހަކު ފައްސިވުމާ ގުޅިގެން ސައުދީގެ ފަސް ހިސާބަކުން 10 މިސްކިތެއް ބަންދުކޮށްފައިވާ ކަމަށެވެ. ފާއިތުވެދިޔަ 26 ދުވަހުގެ ތެރޭގައި 218 މިސްކިތެއް ވަގުތީ ގޮތުން ވަނީ ބަންދުކޮށްފައެވެ.\nއަދި އޭގެ ތެރެއިން 196 މިސްކިތެއް އަލުން ވަނީ ހުޅުވައިފައެވެ. ސައުދީގެ މިސްކިތްތަކުގައި ނަމާދަށް ސަފު ހަދަނީ ގައިދުރުކަން ބަހައްޓައިގެންނެވެ.\nސައުދީގެ މިނިސްޓްރީ އޮފް އިސްލާމިކް އެފެއާޒް އިން ބުނެފައިވަނީ ބަންދު ކުރެވިފައިވަނީ ޖިޒާން، ރިޔާދް، މައްކާ، އާސިރް، މަދީނާ އަދި އީސްޓާން ޕްރޮވިންސްގައި ހުރި މިސްކިތްތަކެއް ކަމަށެވެ. އީސްޓާން ޕްރޮވިންސް އިން މިސްކިތަކާއި ރިޔާދްގައި ހުރި ދެ މިސްކިތެއް ވަނީ އަލުން ހުޅުވާލައިފައެވެ. މި މިސްކިތްތައް ހުޅުވާލީ ޑިސްއިންފެކްޓް ކުރުމަށް ފަހުގައެވެ.\nސައުދީގެ މިނިސްޓްރީ އިން ވަނީ މިސްކިތްތަކުގައި މަސައްކަތް ކުރާ މީހުންނާއި މިސްކިތަށް އަރާ މީހުންނަށް ގައިދުރުކަން ބަހައްޓައި އަމިއްލަ ރައްކާތެރިކަމަށް އިސްކަން ދިނުމަށް ގޮވާލައިފައެވެ.\nފެބްރުއަރީ 21 އިން ފެށިގެން މާޗް6ގެ ނިޔަލަށް ސައުދީއިން ވަނީ 4،783 މީހުން ކޮވިޑް-19 އަށް ފައްސި ވެފައެވެ. ސައުދި އަރަބިއާ އިން މިހާތަނަށް ޖުމްލަ 379،474 މީހުންނަށް ބަލި ޖެހިފައިވާއިރު 370،378 މީހުން ވަނީ ބަލިން ރަނގަޅު ވެފައެވެ. ކޮވިޑްގައި ސައުދީ އިން މަރުވި މީހުންގެ އަދަދު ޖުމުލަ 6،524 އަށް އަރައެވެ.\nސައުދީގައި މިހާތަނަށް 1.19 މިލިއަން މީހުން ވަނީ ވެކްސިން ޖަހައިފައެވެ.\nމާޗް 7, 2021 13:04\nތިޔައީއެހެންދީންތަކުގަކޮންއުޅޭކަހަލަކަމެއް.. އަނެއްކާ ފަހުޒަމާނުގެކަމެކޭނުބުނާނެބާ؟\nމާޗް 7, 2021 14:18\nސިނަމާ ތައް ދަނީ ހުޅުވަމުންނެވެ. މިސްކިތް ތައް ބަންދު ވަނީ އެވެ.\nމާޗް 7, 2021 14:42


ދިވެހި ގައުމުގެ އިސް ވެރީންނޭވެ – inside\nދިވެހި ގައުމުގެ އިސް ވެރީންނޭވެ\nޖުލައި 31, 2010 ޖުލައި 31, 2010\nރައީސުލް ޖުމްހޫރިއްޔާ އަށާއި ތަސްމީނު އަލީ އަށާއި އަބްދުލޯ ޔާމީނަށާއި ގާސިމް އިބްރާހީމް އަށާއި ޑރ. ހަސަން ސައީދު އަށާއި އިބްރާހީމް އިސްމާއީލް އަށާއި ރައްޔިތުންގެ މަޖިލީހުގެ އެންމެހާ މެމްބަރުންނަށް ދަންނަވަމެވެ.\nދިވެހިރާއްޖޭގެ ވެރިކަން ކުރާ ރަށުގައި މިއަދުވެސް މީހަކު ގަތުލް ކޮށްފިއެވެ. ތިޔަ ބޭފުޅުންނަށް މިފަދަ ކަންކަމަކީ މާކަ ބޮޑު ކަމަކަށް ވާހެން ހިޔެއް ނުވެއެވެ. އެހެނަސް މަރުވާ މީހުންގެ އާއިލާތަކަށާއި ގިނަ ދިވެހީންނަށް އެއީ ވަރަށް ބޮޑު ކަމެކެވެ.\nއަޅުގަނޑު ތިޔަ ބޭފުޅުންނަށް މި ލިޔަނީ އަޅުގަނޑު ގަބޫލު ކުރާ ގޮތުގައި ތިޔަ ބޭފުޅުންނަށް މިފަދަ ކަންކަން މަދު ކުރުމަށްޓަކައި ބައިވަރު ފިޔަވަޅުތައް އެޅެން ހުރެ އެފަދަ ފިޔަވަޅުތައް ތިޔަ ބޭފުޅުން ނައަޅުއްވައި ތިއްބާތީއެވެ.\nސިޔާސީ އެކި ކަންކަމުގައި އެއްބޭފުޅަކު އަނެއް ބޭފުޅަކަށްވުރެން ގަދަ ވުމަށްޓަކައި ތިޔަ ބޭރު ކުރައްވާ ހަކަތަ ދިވެހި އާންމުންނަށް ރައްކާތެރިކަން ދިނުމުގެ ނިޔަތުގައި ހޭދަ ކުރައްވާން ފައްޓަވާތާ މާގިން ދުވަހެއް ނުވަނީސް މިފަދަ ކަންކަން\nހުއްޓުމަކާއި ގާތައް އަންނާނޭކަން ކަށަވަރެވެ.\nމިއަދު ދުނިޔެ ދޫކްށް ދާން އެ ޖެހުނު ކުއަޖާގެ ކުރިމަތީފަރާތަށް ހެރި ހަތިޔާރު މައްޗަށް ދަމާލި ގޮތަށް ފޫޓެއްހާތަން ކަފާލައިފާ ވެއްވެ. ތިޔަ ބޭފުޅުން މި ޚަބަރު ދެނެ ލެއްވީމުތޯއެވެ. އެ ކުއްޖާ މަރުވީ ގައިން ލޭ ހުސްވެގެންނެވެ. އެ ކުއްޖާ އަކީ ތިޔަ\nބޭފުޅުންގެ ވެސް ދަރިއެއް ކަމަށް ބައްލަވައިގެން ވިސްނާ ވަޑައިގެން ބައްލަވާށެވެ.\nދީނީ އިލްމުވރީންނަށް ނަސޭހަތެއް\nއަޅުގަނޑުގެ ކެމްޕޭނެއްގެ ތެރެއިން …


SunOnline: Gulhifalhu massala gai alimageh nufenijje nama council in court ah\nގުޅިފަޅު މައްސަލާގައި އަލިމަގެއް ނުފެނިއްޖެ ނަމަ ކައުންސިލުން ކޯޓަށް\nއައިޝަތު ފަރީޙާ 07 Jun 2021, 23:14\nމާލޭ ސިޓީ ކަައުންސިލުން ބޭއްވި ނޫސްވެރިންގެ ބައްދަލުވުމުގައި މޭޔަރު ޑރ. މުހައްމަދު މުއިއްޒު ވާހަކަ ދައްކަވަނީ --- ފޮޓޯ/ ސިޓީ ކައުންސިލް\nގުުޅީފަޅުން މާލެ ރައްޔިތުންނަށް ބޯހިޔާވަހިކަން ހޯދައިދޭން ކޯޓަށް ދާންޖެހިއްޖެ ހާލަތެއްގައި އެކަންވެސް ކުރާނެ ކަމަށް މާލޭ ސިޓީގެ މޭޔަރު ޑރ. މުހައްމަދު މުއިއްޒު ވިދާޅުވެއްޖެ އެވެ.\nމިރޭ ބޭއްވި ނޫސްވެރިންގެ ބައްދަލުވުމުގައި މާލޭގެ މޭޔަރު ޑރ. މުހައްމަދު މުއިއްޒު ވިދާޅުވީ ގުޅީފަޅަކީ މާލޭ ރައްޔިތުންގެ ބޯހިޔާވަހިކަމުގެ މަންޒިލަކަށް ހެދުމަށް ކައުންސިލުގެ ދެވަނަ ބައްދަލުވުމުން ފާސްކޮށްފައިވާ ކަމަށާއި އެ ނިންމުމުގެ ދަށުން މަސައްކަތް ފަށާފައިވާ ކަމަށެެވެ.\nމޭޔަރު ވިދާޅުވީ މަދުވެގެން 30،000 ރައްޔިތުންނަށް ގެދޮރު ލިބޭނެހެން ގުޅީފަޅު ޕްލޭން ރިވައިޒްކުރުމުގެ މަސައްކަތް ފައްޓަވާނެކަމަށް ރައީސް އިބްރާހިމް މުހައްމަދު ސޯލިހު ވިދާޅުވި ކަމަށާއި އެކަން އެހެން އޮއްވައި، ގުޅީފަޅު ހިއްކުމާ ބެހޭ އީއައިއޭ ކޮންސަލްޓެންޓު ހިމެނޭހެން ޕްލޭނިން މިނިސްޓްރީ ބައިވެރިވާ ބައްދަލުވުމެއް ސިޓީ ކައުންސިލުގެ މެންބަރުންނާއެކު ބޭއްވި ކަމަށާއި މިހާރު އޮތް ގޮތަށް އެތަން ހިއްކަން ކައުންސިލުގެ ތާއީދު ނެތްކަމަށް އެ ބައްދަލުވުމުގައި ދަންނަވާފައި ވާނެ ކަމަށެވެ.\nނަމަވެސް އެ ޕްލޭން ކުރިން އޮޔް ގޮތަށް ކުރިއަށް ގެންދާ ފަދަ ގޮތަކަށް މީޑިއާ ގައި ހިއްސާ ކޮށްފައިވާ ކަމަށާއި އެކަމާ ގުޅިގެން ކަންބޮޑުވުން ފާޅުކޮށްފައިވާނެ ކަމަށް މޭޔަރު ވިދާޅުވި އެވެ.\n"އަދި ރައްޔިތުން އެދޭގޮތަށް ގުޅީފަޅުގެ ކަންތައް ބަދަލު ކުރުމުގައި ސިޓީ ކައުންސިލަށް އަދި ފުރުސަތެއް ނުލިބޭ،" މުއިއްޒު ވިދާޅުވިއެވެ.\nމުއިއްޒު ވިދާޅުވީ ގުޅީފަޅު ޕްލޭނަށް ބަދަލު ގެނައުމަށް ސަރުކާރާއެކު ކުރަންޖެހުނު ކޮންމެ މަސައްކަތެއް ކައުންސިލުން ކުރާނެ ކަމަށެވެ.\n"ގުޅީފަޅު މައްސަލާގައި މިހާރު މިކަންތައް ދާ މިސްރާބު ބަދަލު ކުރުމަށް އަޅުގަނޑުމެން ސަރުކާރުގައި ތަކުރާރުކޮށް އެދެމުންދާނަން. ދެން އެއްވެސް ހާލެއްގައި އަޅުގަނޑުމެން މި ކުރާ މަސައްކަތް އަދި ކުރަމުންދާނެ މަސައްކަތްތަކަށް އެއްވެސް އަލިމަގެއް ނުފެނިއްޖެ ނަމަ، މި ދެންނެވީ ވޯސްޓް ކޭސްގައި، ކަންކުރާނެ ގޮތެއް ކަމަށް މިއަދުގެ ބައްދަލުވުމުގައި ކައުންސިލުގެ އަގުލަބިއްޔަތުން ފާސްކުރީ މާލޭ ރައްޔިތުންގެ ހައްގުގައި އަޅުގަނޑުމެން ކޯޓަށް ދިޔުމަށް،" މޭޔަރު ވިދާޅުވި އެވެ.\nމޭޔަރު ވިދާލުވީ އެ ހިސާބަށް ދާނެކަމަށް ގަބޫލު ނުކުރައްވާ ކަމަށާއި ނަމަވެސް އެ ހިސާބަށް ދާންޖެހިއްޖެ ނަމަ، އެކަން ކޮށްގެންވެސް މާލޭ ރައްޔިތުންނަށް އިންސާފު ހޯދައިދޭން މަސައްކަތް ކުރާނެ ކަމަށެވެ.\nމޭޔަރު މުއިއްޒު ވަކާލާތު ކުރައްވަނީ ގުޅީފަޅުގައި ހަދާ އިންޓަނޭޝަނަލް ޕޯޓު ތިލަފުއްޓަށް ބަދަލުކޮށް ގުޅީފަޅުން މާލޭ ރައްޔިތުންނަށް ބޯހިޔާވަހިކަން ދިނުމަށެވެ.


SunOnline: Medicine kiyavaa dharivarun gennanee thayyaaree haalathugai thiben\nމެޑިސިން ކިޔަވާ ދަރިވަރުން ގެންނަނީ ތައްޔާރީ ހާލަތުގައި ތިބެން\nއައިޝަތު ފަރީޙާ 22 Mar 2020, 15:23\nކޮވިޑް19 އާބެހޭގޮތުން ބާއްވަމުންދާ ސިލްސިލާ ބައްދަދުލުވުމުގެ ތެރެއިން - ސަން ފޮޓޯ/ އަހްމަދު ސައީދު\nރާއްޖެއިން ބޭރުގައި ތިބި މެޑިކަލް ކިޔަވާ ދަރިވަރުން ރާއްޖެ ގެނައުމުގެ މަސައްކަތް ކުރަނީ ކޮންމެ ހާލަތެއް ދިމާވިޔަސް، ތައްޔާރީ ހާލަތުގައި ތިބުމަށް ކަމަށް ކޮރޯނާ އާއި ގުޅިގެން ސަރުކާރުގެ ފަރާތުން ކަނޑައަޅާފައި ހުންނަވާ ތަރުޖަމާނު މުހައްމަދު މަބްރޫކް އަޒީޒު ވިދާޅުވެއްޖެ އެވެ.\nރާއްޖެއިން ބޭރުގައި ތިބި މެޑިސިން ކިޔަވާކުދިންގެ ތެރެއިން ވޮލަންޓިއާ ކުރުމަށް ހެލްތު މިނިސްޓްރީ އިން އިއްޔެ ވަނީ ހުޅުވާލައިފަ އެވެ. މިއަދު ބޭއްވި ނޫސްވެރިންގެ ބައްދަލުވުމުގައި މަބްރޫކް ވިދާޅުވީ ރާއްޖެ މިހާރު އޮތް ހާލަތުގައި، އެހާގިނަ ޑޮކްޓަރުން ބޭނުންވެގެން އުޅެނީ ކީއްވެގެންތޯ ގިނަބަޔަކު ސުވާލު އުފައްދާ ކަމަށެވެ.\n"އަޅުގަނޑުމެން ބުނިން ރާއްޖޭގެ ހާލަތު، މިހާރު އަޅުގަނޑުމެންނަށޤ މިހާލަތުން އަރައިގަނެވޭނެ ކަމަށް ނިންމުމާ ކައިރިވެސް ނުވެޔޭ. ދެން ހަމަ އެއާއެކު އަޅުގަނޑުމެން ކިޔައިދިނިން 200 އައިސީޔޫ ފެސިލިޓީ އާއި 2000 އެނދު ރާއްޖޭގައި ކަރަންޓީނު ނުވަތަ އައިސޮލޭޝަން ފެސިލިޓީގެ ގޮތުގައި އުފައްދާ އެ ތަންތަނުގައި ސްޓާފުން ތިބެންޖެހޭ،" މަބްރޫކު ވިދާޅުވި އެވެ.\nއޭނާ ވިދާޅުވީ ކަރަންޓީނު އަދި އައިސޮލޭޝަން އަށް ރާއްޖޭގެ އެކި ރިސޯޓުތައް ނަގަމުންދާޢިރު، އެތަންތަނުގައި ޝިފްޓު ޑިއުޓީ އަށް މަސައްކަތް ކުރުމަށް ސްޓާފުން ބައިތިއްބަން ޖެހޭ ކަމަށެވެ.\n"އެހެންވީމާ، މި ތައްޔާރުވަމުން ދަނީ ރާއްޖޭގައި ކޮންމެފަދަ ހާލަތެއް ދިމާވިނަމަވެސް، އެކަމަށް ބޭނުންވާނެ އަދަދަށް ޑޮކްޓަރުންނާއި ނަރުހުންނާއި ހެލްތު ޕްރޮފެޝަނަލުން ތިބޭނެ ކަހަލަގޮތަކަށް އެކަން ކުރުމަށް،" މަބްރޫކް ވިދާޅުވި އެވެ.\nކޮރޯނާ އާއި ގުޅިގެން ލަފާދޭ ކޮމެޓީގެ ލަފައާ އާއެކު ހިޔުމަން ރިސޯސް ގެޕް ފިލްކުރުމަށް ބޭނުންވާ ޑޮކްޓަރުން ހަމަކުރުމަކީ މުހިއްމު ކަމެއް ކަމަށް މަބުރޫކް ވިދާޅުވި އެވެ. އެކަމަށްޓަކާ ރާއްޖެއިން ބޭރުގައި ސްޕެޝަލައިޒް ވުމަށް ތިބި ޑޮކްޓަރުންނާއި މެޑިސިން ކިޔަވާ ދަރިވަރުންގެ އެހީ ހޯދުމަށް ވިސްނީ ކަމަށް ވިދާޅުވި އެވެ.\nމަބްރޫކް ވިދާޅުވީ ނޭޕާލުގައި ތިބި 33 ޑޮކްޓަރަކު ސަރުކާރުގެ ހަރަދުގައި މިހާތަނަށް ރާއްޖެ އައިސްފައިވާ ކަމަށާއި އިތުރު 10 ފަރާތެއް އަމިއްލަ ހަރަދުގައި ރާއްޖެ އައިސްފައިވާ ކަމަށެވެ. މި ފަރާތްތައް ރާއްޖެ އައުމަށްފަހު 14 ދުވަހުގެ ކަރަންޓީނު މުއްދަތު ހަމަކުރާނެ އެވެ.\nމީގެކުރިން އައިޖީއެމްއެޗް އިން ވެސް ވަނީ ކޮރޯނާއާ ގުޅިގެން ހިދުމަތް ދިނުމަށް ޝައުގުވެރިކަން ހުރި ސިއްހީ ޕްރޮފެޝަނަލުން މަސައްކަތަށް ނުކުތުމުގެ ފުރުސަތު ހުޅުވާލައިފަ އެވެ.\nރާއްޖެއިން މިހާތަނަށް 13 މީހަކު ކޮރޯނާވައިރަހަށް ޕޮޒިޓިވް ވެފައިވާއިރު ތިން މީހެއް ބަލިން ފަސޭހަވެފައިވާކަން ސަރުކާރުން ވަނީ ހާމަކޮށްފަ އެވެ.\nނަމަވެސް މި ހާލަތަކީ ލުއިކޮށް ދޫކޮށްލުމަކީ ކުރއެވޭނެ ކަމެއް ނޫން ކަމަށާއި، މިއީ ބަލި ފެތުރިދާނެ ކަމަށް ސަމާލުވެތިބެ، ރައްކާތެރިކަމުގެ ފިޔަވަޅުތައް އަޅަން ޖެހޭ ވަގުތު ކަމަށް މަބްރޫކު ވަނީ އިލްތިމާސް ކުރައްވައިފަ އެވެ.


IOIG 2023 Raajjey gai beyvvumah thaaeedh hoadhumah gaumuthakah furaifi\nކުޅިވަރު - އައިއޯއައިޖީ 2023\nއައިއޯއައިޖީ 2023 ރާއްޖޭގައި ބޭއްވުމަށް ތާއީދު ހޯދުމަށް ގައުމުތަކަށް ފުރައިފި\nދަތުރުފުޅުގައި ބައިވެރިވަނީ މިނިސްޓަރ ޝާހިދު އަދި މިނިސްޓަރ މަހްލޫފް\nކ. މާލެ 8 ޖުލައި 2019 | ހޯމަ 05:55 1,401\nމިނިސްޓަރ މަހްލޫފް (ކ) އަދި މިނިސްޓަރ ޝާހިދު (ވ) - އާކައިވް\nއިންޑިއަން އޯޝަން އައިލޭންޑް ގޭމްސް 2023 ވަނަ އަހަރު ރާއްޖޭގައި ބޭއްވުމަށް ކުރާ ބިޑަށް ތާއީދު ހޯދުމަށް ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހުގެ ހާއްސަ މަންދޫބުން ބޭރުގެ ބައެއް ގައުމުތަކަށް ފުރާވަޑައިގެންފިއެވެ.\nރައީސް ސޯލިހުގެ މަންދޫބުންގެ ގޮތުގައި ފުރާވަޑައިގަތީ މިނިސްޓަރ އޮފް ފޮރިން އެފެއަރޒް އަބްދުﷲ ޝާހިދު އާއި މިނިސްޓަރ އޮފް ޔޫތު، ސްޕޯޓްސް އެންޑް ކޮމިއުނިޓީ އެމްޕަވަރމަންޓް އަހްމަދު މަހްލޫފްއެވެ.\nފުރާވަޑައިގަތުމުގެ ކުރިން ނޫސްވެރިންނާ ވާހަކަ ދައްކަވަމުން މިނިސްޓަރ ޝާހިދު ވިދާޅުވީ، މިފަދަ މުބާރާތެއް ރާއްޖޭގައި ބާއްވަން މި ސަރުކާރުން އިސްކަން ދީގެން މަސައްކަތް ކުރަމުން އަންނަނީ ރާއްޖޭގެ ކުޅިވަރު އިންފްރާސްޓްރަކްޗާ ތަރައްގީ ކުރުމަށް ކަމަށެވެ.\nޝާހިދު ވިދާޅުވީ، މި ފުރުސަތު ރާއްޖެއަށް ލިބިއްޖެނަމަ، ރާއްޖޭގެ ޒުވާނުންނަށް އޭގެ ފައިދާ ޒަމާންތަކަކަށް ލިބިގެންދާނެ ކަމަށެވެ. އަދި ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހުގެ ބެއްލެވުމުގެ ދަށުން ކުރިޔަށް ގެންދާ މި މަސައްކަތް ކާމިޔާބުވާނެ ކަމަށްވެސް ޝާހިދު ވަނީ ވިދާޅުވެފައެވެ.\nރާއްޖެއިން އެންމެ ފުރަތަމަ ބައިވެރިވި ބައިނަލްއަގުވާމީ މުބާރާތަކީ އައިއޯއައިޖީކަން ފާހަގަކުރައްވަމުން ޝާހިދު ވިދާޅުވީ، ރާއްޖޭގައި މި މުބާރާތް ބާއްވަން ފޮރިން މިނިސްޓްރީން ވެދެވެން އޮތް ހުރިހާ އެހީއެއް ވެދޭނެ ކަމަށެވެ.\nމިނިސްޓަރ މަހްލޫފް ވިދާޅުވީ، އައިއޯއައިޖީގެ ބިޑު ކާމިޔާބު ކުރުމަށް ރާއްޖެއިން މިކުރާ މަސައްކަތަކީ އެހެން ގައުމަކުން މީގެކުރިން ކުރި މަސައްކަތެއް ނޫން ކަމަށާއި، މީގެއިންވެސް ދޭހަވަނީ މިކަމަށް ސަރުކާރުން ދޭ އަހަމިއްޔަތުކަން ކަމަށެވެ.\nބިޑު ކާމިޔާބުވާނެ ކަމުގެ އުންމީދު ވަރަށް ބޮޑުކަމަށް މިނިސްޓަރ މަހްލޫފްވެސް ވަނީ ވިދާޅުވެފައެވެ. މިކަމުގައި މުޅި ސަރުކާރު ގުޅިގެން ކުރާ މަސައްކަތަށް މަހްލޫފް ވަނީ ޝުކުރު އަދާކޮށްފައެވެ.\nދަތުރުފުޅުގައި މިނިސްޓަރ މަހްލޫފް އަދި މިނިސްޓަރ ޝާހިދު ވަޑައިގަންނަވަން ހަމަޖެހިފައިވަނީ މިއަހަރުގެ ގޭމްސް އޮންނަ މޮރިޝަސް އާއި ސީޝެލްސްގެ އިތުރުން ކޮމޮރޯސް އަށެވެ.\nޔޫތު މިނިސްޓްރީން ބުނީ، މި ދަތުރުފުޅުގައި ސީޝަލްސްގެ ރައީސްގެ އިތުރުން ކޮމޮރޯސް އަދި މޮރިޝަސްގެ ބޮޑުވަޒީރާ ބައްދަލުކުރައްވާ ރާއްޖޭގެ ބިޑަށް ތާއީދު ހޯއްދެވުމަށް މަސައްކަތްކުރައްވާނެ ކަމަށެވެ. އެ ގައުމުތަކުގެ ފޮރިން މިނިސްޓަރުން އަދި ސްޕޯޓްސް މިނިސްޓަރުންނާއި ވެސް މިދެ ބޭފުޅުން ބައްދަލުކުރައްވާނެ ކަމަށް ވެސް ޔޫތު މިނިސްޓްރީން ބުނެއެވެ.\nއައިއޯއައިޖީގެ ކައުންސިލްގެ މެމްބަރުން ދާދިފަހުން ވަނީ ރާއްޖެއަށް ޒިޔާރަތްކުރައްވާ ދިވެހި ސަރުކާރާއި މޯލްޑިވްސް އޮލިމްޕިކް ކޮމެޓީއާ ބައްދަލުކޮށް ރާއްޖޭގައި ހުރި ކުޅިވަރު ވަސީލަތްތައް ބައްލަވާލައްވާފައެވެ.


ސަލަފުންގެ ޙަޔާތްޕުޅަށް ނަޒަރެއް…1 – DhiSalafiyyah\nސަލަފުންގެ ޙަޔާތްޕުޅަށް ނަޒަރެއް…1\n09/09/2012 ޢިލްމުވެރިން, ސިޔަރަތާއި ތާރީޚްއައްޝައިޚް މުޙައްމަދު ޝަމްޢޫން\nﷲ ތަޢާލާ، އަޅުގަނޑުމެންނަށް މިދުނިޔޭގައި ދެއްވާފައިމިވާ ވަގުތުކޮޅުގައި، އެއިލާހަށް ބޯލަނބައި ކިޔަމަންތެރިކަން އަދާކުރަނީ ކޮންބައެއްތޯ އިމްތިޙާނުކުރައްވައެވެ. އަދި އެއަށްފަހު އަޅުގަނޑުމެންގެ މައްޗަށް ޙުއްޖަތް ޤާއިމުކުރައްވައެވެ. ފަހެ، މިވަގުތުކޮޅުގެ ބޭނުން ހެޔޮގޮތުގައި ހިފައި، އޭނާގެ މަރާއި ބައްދަލުކޮށްފުމަށް ދާންދެން އެއިލާހަށް ކިޔަމަންތެރިކަން އަދާކުރުންމަތީ ދެމިހުރެއްޖެ މީހަކަށް ހުރި އުފަލެއްގެ ބޮޑުކަމާއެވެ!\nﷲތަޢާލާ އަޅުގަނޑުމެންނަށް އަންގަވަނީ މަރާއި ބައްދަލުކޮށްފުމަށް ދާންދެން އެއިލާހަށް ކިޔަމަންތެރިވުންމަތީ ދެމިތިބުމަށެވެ. އެއިލާހު ވަޙީކުރައްވާފައިވެއެވެ. وَاعْبُدْ رَبَّكَ حَتَّى يَأْتِيَكَ الْيَقِينُ (الحجر: ٩٩) “އަދި ތިބާގެގާތަށް މަރު އަތުވެއްޖައުމަށް ދާންދެން، ތިބާގެ ރައްބަށް އަޅުކަން ކުރާށެވެ!” އަދިވެސް އެއިލާހު ވަޙީކުރައްވާފައިވެއެވެ. يَا أَيُّهَا الَّذِينَ آمَنُوا اتَّقُوا اللَّهَ حَقَّ تُقَاتِهِ وَلا تَمُوتُنَّ إِلا وَأَنْتُمْ مُسْلِمُونَ (آل عمران: ١٠٢) “އޭ އީމާންވެއްޖެ މީސްތަކުންނޭވެ! ތަޤުވާވެރިވުން ޙައްޤުވެގެންވާ ގޮތުގައި ތިޔަބައިމީހުން ﷲ އަށް ތަޤުވާވެރިވާށެވެ! އަދި، މުސްލިމުން ކަމުގައިވާ ޙާލުގައި މެނުވީ، ތިޔަބައިމީހުން މަރުވެނުދާށެވެ!“\nނަމަވެސް މިއީ ފަސޭހަކަމެއް ނޫންކަން އަޅުގަނޑުމެން އެންމެންވެސް ދަންނަން ޖެހެއެވެ. އެހެނީ އިންސާނާ ހެޔޮމަގުން އެއްކިބާކުރުވާ އެތައްކަމެއް އޭނާގެ ވަށައިގެން ވެއެވެ. އެންމެފުރަތަމަ އިބްލީހެވެ. އެއަށްފަހު އޭނާގެ ހަވާނަފްސާއި ޝަހްވަތްތަކެވެ. އޭނާ ކިޔާ ފޮތްތަކެވެ. ރަޙުމަތްތެރިންނާއި މުޖުތަމަޢެވެ. އަދި މިފަދަ އެތައްއެތައް ކަމެކެވެ.\nސީދާވެގެންވާ ތެދުމަގުގައި ހިފުމަށްފަހު، ޘާބިތު ނުވެވި މަގުގެއްލިގެންދާ އެތައް ކުދިންނެއް އަޅުގަނޑުމެންނަށް ފެންނަމުންދަނީ މިސަބަބުތަކާހުރެއެވެ. ބައެއް ކުދިންނަށް މުޖުތަމަޢުގެ އެކި ދިމަދިމާލުން އަންނަ މަލާމާތާއި ފުރައްސާރައަށް ކެތްނުކުރެވިގެން ހިދާޔަތުގެ މަގު ދޫކޮށްލަނީއެވެ. އަދި އަނެއްބައި ކުދިން، ތިމަންމެންނަށް މާގިނަ ހެޔޮޢަމަލުތަކެއް ކުރެވޭކަމުގައި ހީވެ، ޢުޖުބުގެ ޝިކާރައަކަށްވެ ހެޔޮމަގުން އެއްކިބާވެގެންދަނީއެވެ.\nއެހެންކަމުން ސީދާވެގެންވާ ތެދުމަގުގައި ޘާބިތުވެ ތިބުމަށްޓަކައި އަޅުގަނޑުމެން ކުރަންވީ ކަންތައްތައް ހޯދައިބެލުމަކީ އަޅުގަނޑުމެން ކޮންމެހެން ކުރަންޖެހޭ ކަމެކެވެ. މިގޮތުން އަޅުގަނޑުމެން ކުރަންޖެހޭ އެންމެ މުހިންމު ކަމަކީ، ޘާބިތުކޮށްދެއްވުން އެދި އަބަދުމެ ﷲތަޢާލާއަށް ދުޢާ ދެންނެވުމެވެ. ނަބީބޭކަލުންނާއި އެންމެހައި ޞާލިޙުއަޅުންތައް މިކަމަށްޓަކައި އަބަދުމެ ދުޢާކުރެއެވެ. އަޅުގަނޑުމެންގެ ނަބިއްޔާ މުޙައްމަދު ޞައްލަﷲ ޢަލައިހިވަސައްލަމަވެސް ގިނަގިނައިން ކުރައްވާ ދުޢާއެއްކަމުގައި ވާރިދުވެގެންވެއެވެ. اللَّهُمَّ يَا مُقَلِّبَ الْقُلُوْبِ ثَبِّتْ قَلْبِي عَلَى دِيْنِكَ “އޭ ހިތްތައް ފުރޮޅުއްވާ އިލާހެވެ. އިބައިލާހުގެ ދީންމަތީ މިއަޅާގެ ހިތް ޘާބިތުކޮށްދެއްވާނދޭވެ.“\nއަދި ރަނގަޅު ރަޙުމަތްތެރިން އިޚްތިޔާރުކޮށް، ގޯސް ރަޙުމަތްތެރިންނާ ދުރުވުމަކީވެސް މިކަމަށްޓަކައި ވަރަށް މުހިންމު ކަމެކެވެ. އަދި ހަމައެހެންމެ އަޅުގަނޑުމެންގެ ސަލަފުންގެ ޙަޔާތްޕުޅާއި ބެހޭގޮތުން ލިޔެވިފައިވާ ފޮތްތަކާއި ލިޔުންތައް ދިރާސާކޮށް ކިޔުމަކީވެސް މުހިންމުކަން ކުޑަކަމެއް ނޫނެވެ. އެހެނީ އެބޭކަލުންގެ ޙަޔާތްޕުޅަށް ބަލާލުމުން އަޅުގަނޑުމެންނަށް މިކުރިމަތިވާ މަލާމާތާއި ފުރައްސާރައަކީ އެބޭކަލުންނަށް ކުރެވުނު ދުއްތުރާތަކާއި އަނިޔާތަކާ އަޅާކިޔާއިރު އެއްވެސް އެއްޗެއް ނޫންކަން އެނގި ހިތްވަރު ލިބިގެންދާނެއެވެ. އަދި ހަމައެހެންމެ އެބޭކަލުން އަޅުކަންކުރެއްވުމުގައި ކުރިއަރާދިޔަ މިންވަރު އެނގުމުން އަޅުގަނޑުމެންނަށް އަދި މާބޮޑު އަޅުކަމެއް ނުކުރެވޭކަން އިޙްސާސްކުރެވި، ޢުޖުބުގެ (ތިމާއަށް މާގިނަ ހެޔޮޢަމަލުތަކެއް ކުރެވޭ ކަމުގައި ހީވުމުގެ) ނުރައްކާތެރި ވަބާއިން ސަލާމަތްވެ، އާ ޢަޒުމަކާއެކު އަޅުކަން ކުރުމަށް މަގުފަހިވެގެންދާނެއެވެ.\nއެހެންކަމުން މިސިލްސިލާ ލިޔުންތަކުގައި އަލިއަޅުވާލެވޭތޯ ބަލާނީ ސަލަފުންގެ ބައެއް ބޭކަލުންގެ ޙަޔާތްޕުޅަށެވެ. އަޅުގަނޑުމެން އެންމެންނަކީވެސް މިއިން ޢިބްރަތް ޙާޞިލުކޮށް ދީންމަތީ ޘާބިތުވުމަށް ގަދައަޅައި މަސައްކަތްކުރާ ބަޔަކު ކަމުގައި ލައްވާށިއެވެ. އަދި މުސްލިމުން ކަމުގައިވާ ޙާލުގައި މަރުވެގެންދާ ޞާލިޙު އަޅުންތަކެއް ކަމުގައި އަޅުގަނޑުމެން އެންމެންވެސް ލައްވާށިއެވެ.


މިނިސްޓްރީ އޮފް ކޮމިއުނިކޭޝަން, ސައިންސް އެންޑް ޓެކްނޯލޮޖީ - About Us\nމިނިސްޓްރީ އޮފް ކޮމިއުނިކޭޝަން, ސައިންސް އެންޑް ޓެކްނޯލޮޖީ\nކޮމިއުނިކޭޝަން, ސައިންސް އެންޑް ޓެކްނޯލޮޖީ ވުޒާރާއަކީ ގައުމީ ތަރައްގީގެ ނާރެސްގެގޮތުގައި މުވާސަލާތާއި، ސައިންސްއާއި ޓެކްނޯލޮޖީ ދާއިރާ ތަރައްގީކޮށް ކުރިއެރުވުމަށް ރައީސުލްޖުމްހޫރިއްޔާ އިބްރާހީމް މުހައްމަދު ސޯލިހު އަލަށް އުފެދެވި މިނިސްޓްރީ އެކެވެ.\nޓެކްނޯލޮޖީން ބާރުވެރި ވެފައިވާ ޖަޒީރާ ރާއްޖެއެއް.\nސައިންސާއި ރިސާޗް އެންޑް ޑިވެލޮޕްމަންޓް ކުރިއަރުވާ، ޑިޖިޓަލް ސަރުކާރު، ޑިޖިޓަލް އިގުތިސޯދު، އަދި، ޑިޖިޓަލް މުޖުތަމައެއް ގާއިމުކޮށް، އެންމެން ޝާމިލުވާ، ދެމެހެއްޓެނިވި، ވިލުންތެރި، ގައުމީ ތަރައްގީއަށް ބޭނުންވާ ސިޔާސަތުތަކާއި ގާނޫނީ ނިޒާމު ގާއިމުކޮށް، ކުރިއަރުވާ، ހިންގުން.\nދިވެހިރާއްޖޭގައި ކޮމިއުނިކޭޝަނާއި، ސައެންސާއި، ޓެކްނޯލޮޖީގެ ދާއިރާތައް ކުރިއެރުވުމަށް ބޭނުންވާ ޤައުމީ ތަޞައްވުރު އެކުލަވާލައި، އެ ދާއިރާތަކާގުޅޭ ސިޔާސަތުތައް ކަނޑައަޅައި ހިންގުން.\nދައުލަތުގެ ޑޭޓާ ސެންޓަރުތައް ޤާއިމްކުރުމާއި، ޑޭޓާ އިންޓަގްރޭޓް ކުރުމާއި، ޑޭޓާ މެނޭޖްކޮށް، ޑޭޓާ ރައްކާކުރުމުގެ ސިޔާސަތުތައް ކަނޑައަޅައި ހިންގުން.\nކޮމިއުނިކޭޝަނާއި، ސައެންސާއި، ޓެކްނޯލޮޖީގެ ދާއިރާއިން ރާއްޖެއަށް ބޭނުންވާ އިންފްރާސްޓްރަކްޗަރ ބިނާކުރުމުގެ ސިޔާސަތުތައް ކަނޑައަޅައި ހިންގުން.\nއިންޓަރނޭޝަނަލް ޓެލެކޮމިއުނިކޭޝަން ޔޫނިއަން (އައި.ޓީ.ޔޫ) އާއި، އޭޝިޔާ ޕެސިފިކް ޓެލެކޮމިއުނިކޭޝަން (އޭ.ޕީ.ޓީ) ކޮންވެންޝަންތަކުގައިވާ އުސޫލުތަކާއެއްގޮތަށް ރާއްޖޭގެ ޓެލެކޮމިއުނިކޭޝަނުގެ ޚިދުމަތާބެހޭ ސިޔާސަތުތައް ކަނޑައަޅައި ހިންގުން.\nޔުނިވަރސަލް ޕޯސްޓަލް ޔޫނިއަން (ޔޫ.ޕީ.ޔޫ) ކޮންވެންޝަންތަކުގައިވާ އުސޫލުތަކާއެއްގޮތަށް ރާއްޖޭގެ ޕޯސްޓުގެ ޚިދުމަތާބެހޭ ސިޔާސަތުތައް ކަނޑައަޅައި ހިންގުން.\nޤައުމީ ތަރައްޤީގެ ޕްލޭންގައި އެކަށައަޅާ ތަރައްޤީގެ ލަނޑުދަނޑިތައް ހާސިލުކުރުމަށް، ކޮމިއުނިކޭޝަނާއި ސައެންސާއި ޓެކްނޯލޮޖީގެ މާސްޓަރޕްލޭން އެކުލަވާލައި ތަންފީޒުކުރުން.\nކޮމިއުނިކޭޝަނާއި، ސައެންސާއި، ޓެކްނޯލޮޖީގެ ދާއިރާތަކުން ސަރުކާރުން ހިންގަން ބޭނުންވާ މަޝްރޫޢުތައް ރާވައި ހިންގުން.\nރާއްޖޭގެ ރައްޔިތުންގެ ދިރިއުޅުމުގެ ފެންވަރު އެއްދުވަހުން އަނެއް ދުވަހަށް މަތިކުރުމަށްޓަކައި ރާއްޖޭގެ މާޙައުލާ ގުޅޭ އިލެކްޓްރިކް ކަރަންޓްފަދަ ހަކަތަ އުފައްދައިދޭ ވަސީލަތްތައް ހޯދައި، އެފަދަ ވަސީލަތްތައް ރާއްޖެއަށް ތަޢާރުފުކުރުމާބެހޭގޮތުން ކުރަންޖެހޭ ކަންތައްތައް ކަމާބެހޭ ފަރާތްތަކާ ގުޅިގެން ކުރުން.\nރާއްޖޭގެ މާހައުލާގުޅޭ ތިމާވެއްޓާ ރައްޓެހި ހަކަތަ އުފެއްދިދާނެ ވަޞީލަތްތަކާބެހޭ ދިރާސާތައްކޮށް، ކަމާބެހޭ ފަރާތްތަކާގުޅިގެން އެފަދަ ވަޞީލަތްތައް ރާއްޖެއަށް ތަޢާރުފުކުރުން.\nރާއްޖޭގެ ތަރައްޤީއަށް ބޭނުންވާ އައު ޓެކްނޯލޮޖީ ރާއްޖެއަށް ތަޢާރުފުކުރުމާއި، އެފަދަ ޓެކްނޯލޮޖީއާބެހޭ މިންގަނޑުތައް ކަނޑައެޅުން.\nއެކިއެކި ދާއިރާތަކުން ސައެންސާއި ޓެކްނޯލޮޖީއާގުޅޭ ދިރާސާކުރާނެ ސައެންސްވެރިންނާއި ޓެކްނޮލޮޖިސްޓުން އުފައްދައި، ތަރައްޤީކުރުން.\nރާއްޖޭގައި ކޮމްޕިއުޓަރ ޓެކްނޯލޮޖީ ކުރިއަރުވައި، އެކި ރޮނގު ރޮނގުން ރާއްޖޭގައި ދޭ ޚިދުމަތްތަކުގެ ފެންވަރު ކޮމްޕިއުޓަރ ޓެކްނޯލޮޖީ ބޭނުންކޮށްގެން މަތިކުރެވޭނެ ގޮތްތައް ހޯދުން.\nރާއްޖޭގެ ކުރިއެރުމާއި ތަރައްޤީގައި ކޮމިއުނިކޭޝަނާއި، ސައިންސާއި ޓެކްނޯލޮޖީގެ ދައުރު ފުޅާކުރުމަށް، އެ ދާއިރާތަކަށް މީހުން އަހުލުވެރިކޮށް، ހޭލުންތެރިކުރުވުން.\nރާއްޖެއަށް އެންމެ ފައިދާކުރަނިވިގޮތަށް ސައެންސާއި ޓެކްނޯލޮޖީގެ ބޭނުން ހިފުމަށްޓަކައި، ސައެންސާއި ޓެކްނޯލޮޖީގެ ދާއިރާއިން ދިރާސާތައްކުރުމާއި، އެފަދަ ދިރާސާތައްކުރުމަށް ހިތްވަރުދިނުން.\nސައެންސާއި ޓެކްނޯލޮޖީގެ ދާއިރާ ތަރައްޤީކޮށް ކުރިއެރުވުމަށް ޤާއިމުކުރާ ޤައުމީ ސައެންސް ފައުންޑޭޝަން ޤާއިމުކޮށް ހިންގުން.\nރާއްޖޭގައި ސައެންސާއި، ޓެކްނޯލޮޖީގެ ޕާކްތަކާއި އިންޓަރެކްޓިވް ސެންޓަރުތަކާއި އިންކިއުބޭޓަރތައް ޤާއިމުކުރުމާބެހޭ ސިޔާސަތުތަކާއި ސްޓްރެޓަޖީތައް ކަނޑައަޅައި، މިފަދަ ތަންތަން ޤާއިމުކޮށް ހިންގުން.\nސައެންސާއި ޓެކްނޯލޮޖީގެ ދާއިރާއިން ރިސާޗް އެންޑް ޑިވެލޮޕްމަންޓަށް ސްޓެރެޓެޖީތައް އެކުލަވައިލައި، ރިސަރޗް އެންޑް ޑިވެލޮޕްމަންޓްގެ މަސައްކަތްތައްކުރުމަށް ގްރާންޓް ދިނުން.\nރާއްޖޭގައި ސައެންސާއި ޓެކްނޯލޮޖީގެ ދާއިރާ ކުރިއެރުވުމަށް ބައިނަލްއަޤްވާމީ އެހީ (ގްރާންޓް) ހޯދައި، ސައެންސާއި ޓެކްނޮލޮޖީގެ ވަޞީލަތްތައް އިތުރުކުރުން.\nކޮމިއުނިކޭޝަނާއި، ސައެންސާއި، ޓެކްނޯލޮޖީގެ ދާއިރާއިން އިންސާނީ ވަސީލަތް ތަރައްޤީކުރުމުގެ ސިޔާސަތުތައް ކަނޑައަޅައި، ކަމާބެހޭ ފަރާތްތަކާގުޅިގެން އެ ސިޔާސަތުތައް ތަންފީޒުކުރުން.\nކޮމިއުނިކޭޝަނާއި، ސައެންސާއި، ޓެކްނޯލޮޖީގެ ދާއިރާއިން އިންސާނީ ވަސީލަތް ތަރައްޤީކުރުމާބެހޭގޮތުން ހޭލުންތެރިކަން އިތުރުކުރުމުގެ ޕްރޮގްރާމްތައް ރާވައި ހިންގުން.\nކޮމިއުނިކޭޝަނާއި، ސައެންސާއި، ޓެކްނޯލޮޖީގެ ދާއިރާތައް ރާއްޖޭގެ ތަޢުލީމީ ނިޒާމުގައި ހިމަނައި، ތަރައްޤީކޮށް ހަރުދަނާކުރުމަށްޓަކައި ކުރެވޭ މަސައްކަތްތަކުގައި ކަމާބެހޭ ފަރާތްތަކަށް އެހީތެރިވެ، މަޢުލޫމާތު ފޯރުކޮށްދިނުން.\nޤައުމީ ތަރައްޤީގެ ޕްލޭންގައި އެކަށައަޅާ ތަރައްޤީގެ ލަނޑުދަނޑިތައް ހާސިލުކުރުމަށް އެކުލަވައިލާ ކޮމިއުނިކޭޝަނާއި ސައެންސާއި ޓެކްނޯލޮޖީގެ މާސްޓަރޕްލޭންތަކުގެ ދަށުން ހިންގާ މަޝްރޫޢުތަކާއި، ޙަރަކާތްތަކާމެދު ޢާންމުންގެ ހޭލުންތެރިކަން އިތުރުކުރުން.\nކޮމިއުނިކޭޝަނާއި، ސައެންސާއި، ޓެކްނޯލޮޖީގެ ދާއިރާއިން ކަމާބެހޭ ފަރާތްތަކަށް ބޭނުންވާ ފަންނީ ލަފައާއި މަޝްވަރާދިނުން.\nމިނިސްޓްރީގެ މަސައްކަތްތަކާ ގުޅުންހުރި، ރާއްޖެއާއި، ރާއްޖޭން ބޭރުގެ ފަރާތްތަކާ ގުޅިގެން ކުރަންޖެހޭ ކަންތައްތައް ކުރުން.\nކޮމިއުނިކޭޝަން، ސައިންސް އެންޑް ޓެކްނޯލޮޖީގެ ދާއިރާއިން ބައިނަލްއަޤުވާމީ މުޢާހަދާތަކާއި އެއްބަސްވުންތަކުގައި ރާއްޖޭގެ ފަރާތުން ބައިވެރިވުމާއި، މި މުޢާހަދާތަކާއި އެއްބަސްވުންތަކަށް ޢަމަލުކުރުމަށްޓަކައި ކުރަންޖެހޭ ކަންތައްތައް ކުރުމާއި، މި މުޢާހަދާތަކާއި އެއްބަސްވުންތަކުގެ ދަށުން ދިވެހި ސަރުކާރުގެ ފަރާތުން ކުރަންޖެހޭ ކަންތައްތައް ހިންގައި ވިލަރެސްކުރުން.\nމިނިސްޓްރީގެ މަސައްކަތްތަކާ ގުޅިގެން ޤާނޫނީ ގޮތުން ހިންގަންޖެހޭ ކަންތައްތައް ހިންގައި ބެލެހެއްޓުން.


32 Audit report eh majileehun faaskoffi 32 Audit report eh majileehun faaskoffi\n32 އޮޑިޓް ރިޕޯޓެއް މަޖިލީހުން ފާސްކޮށްފި\nސަރުކާރުގެ އެކި މުއައްސަސާތައް އޮޑިޓުކުރުމަށްފަހު މަޖިލީހަށް ފޮނުވާފައިވާ ރިޕޯޓްތަކުގެ ތެރެއިން 32 ރިޕޯޓެއް މަޖިލީހުން މިއަދު ފާސްކޮށްފިއެވެ. 2007 ވަނަ އަހަރުން ފެށިގެން 2013 ވަނަ އަހަރާއި ހަމައަށް އޮޑިޓްކުރުމަށްފަހު މަޖިލީހަށް ފޮނުވާފައިވާ 101 ރިޕޯޓް މާލިއްޔަތު ކޮމިޓީން ދިރާސާކުރުމަށްފަހު ވަނީ މަޖިލީހުގެ ތަޅުމަށް މިއަދު ހުށައަޅާފައެވެ. އޭގެ ތެރޭގައި ދައުލަތުގެ މިނިވަން މުއައްސަސާތަކާއި ވުޒާރާތަކާއި، އެންޓި ކޮރަޕްޝަން ކޮމިޝަނާއި، އިލެކްޝަންސް ކޮމިޝަނާއި އެނޫންވެސް ސަރުކާރުގެ އިދާރާތަކުގެ އޮޑިޓް ރިޕޯޓްތައް ހިމެނެއެވެ.\nވަކިވަކިން މަޖިލީހުގެ ތަޅުމަށް ހުށައެޅުއްވި އެ ރިޕޯޓްތަަކަށް ވޯޓަށް އަހާފައިވާއިރު މިއަދު މަޖިލީހުން ފާސްކޮށްފައިވަނީ 32 އޮޑިޓް ރިޕޯޓެކެވެ. 69 ރިޕޯޓެއް އަދި ފާސްކޮށްފައެއްނުވެއެވެ.\nގިނަ އަހަރުތަކެއަވަންދެން މަޖިލީހުގެ މާލިއްޔަތު ކޮމިޓީގައި ތަޅުމަށް ހުށަނާޅަ ބެހެއްޓުމަށްފަހު ކުއްލިގޮތަކަށް މިއަދުގެ ޖަލްސާއަށް އެ އޮޑިޓްރިޕޯޓްތައް ހުށައެޅުމުން މެންބަރުން ވަނީ ކަންބޮޑުވުން ފާޅުކުރައްވާފައެވެ. އެކަމާއި ގުޅޭގޮތުން ވާހަކަ ދައްކަވަމުން މާލިއްޔަތު ކޮމިޓީގެ މުޤައްރިރު ކޮމަންޑޫ ދާއިރާގެ މެންބަރު އަޙްމަދު ނާޝިދު ވިދާޅުވީ، ގިނަ އަހަރުތަކެއްވެފައިވާ އޮޑިޓް ރިޕޯޓްތައް ތަޅުމަށް ހުށައެޅުއްވީ ކޮމިޓީގައި ފުނިޖެހިފައިވާ މަސައްކަތްތައް ނިންމާލުމަށްކަމަށެވެ. އެއީ އެމަނިކުފާނު ކޮމިޓީގެ މުޤައްރިރަކަށް ވަޑައިގަތުމުގެ ކުރިން ހުށައަޅުއްވާފައިވާ ރިޕޯޓްތަކެއްކަން ފާހަގަކުރައްވާ ނާޝިދު ވިދާޅުވީ، އެއްވެސް އޮޑިޓް ރިޕޯޓެއްގައި މައްސަލައެއް ނުހުންނާނެކަމަށެވެ.\nއޮޑިޓް ރިޕޯޓްތަކުގެ އިތުރުން މިއަދުގެ ޖަލްސާއަށް 12 ބިލެއްގެ ފުރަތަމަ ކިއުން އިއްވާފައިވެއެވެ. އޭގެ ތެރޭގައި ހިމެނެނީ ދިވެހިރާއްޖޭގެ ޘަޤާފީ ތަރިކައިގެ ބިލާއި، ވިޔަފާރީގެ ދާއިރާގައި ވާދަވެރިކަން އުފައްދައި ދެމެހެއްޓުމުގެ ބިލާއި، ދިވެހިރާއްޖޭގެ މަސްވެރިކަމުގެ ބިލާއި، މުދާ ގަންނަ ފަރާތްތަކާއި ޚިދުމަތް ލިބިގަންނަ ފަރާތްތައް ޙިމާޔަތްކުރުމުގެ ބިލާއި، ދިވެހި ސިވިލް ސަރވިސްގެ ޤާނޫނަށް އިޞްލާޙު ގެނައުމުގެ ބިލާއި، ހިއުމަން ރައިޓްސް ކޮމިޝަނުގެ ޤާނޫނަށް އިޞްލާޙު ގެނައުމުގެ ބިލާއި، އިންތިޤާލީ ޢަދާލަތުގެ ބިލާއި، ދަނޑުވެރިކަމުގައި ބޭނުންކުރާ ޕެސްޓިސައިޑާ ބެހޭ ބިލެވެ. އަދި ދިވެހިރާއްޖޭގެ އިދާރީ ދާއިރާތައް ލާމަރުކަޒީ އުޞޫލުން ހިންގުމުގެ ޤާނޫނަށް އިޞްލާޙު ގެނައުމުގެ ބިލާއި، އެންޓި -ކޮރަޕްޝަން ކޮމިޝަނުގެ ޤާނޫނަށް އިޞްލާޙު ގެނައުމުގެ ބިލާއި، އޮޑިޓް ޤާނޫނަށް އިޞްލާޙު ގެނައުމުގެ ބިލާއި، އިލެކްޝަންސް ކޮމިޝަންގެ ޤާނޫނަށް އިޞްލާޙު ގެނައުމުގެ ބިލްވެސް ހިމެނެއެވެ.


ރަސްމީ ދަތުރުފުޅެއްގައި ފޮރިން މިނިސްޓަރ ޝާހިދު ޗައިނާއަށް ވަޑައިގަންނަވަނީ\nSeptember 11, 2019 15:56:05\nފޮރިން މިނިސްޓަރ އަބްދުﷲ ޝާހިދު މިމަހުގެ 19 އިން 20 އަށް ޗައިނާއަށް ރަސްމީ ދަތުރުފުޅެއް ކުރެއްވުމަށް ހަމަޖެހިއްޖެއެވެ.\nމި ދަތުރުފުޅަކީ ޗައިނާގެ ސްޓޭޓް ކައުންސިލަރ އަދި މިނިސްޓަރ އޮފް ފޮރިން އެފެއަރޒް ހިޒް އެކްސެލަންސީ މރ. ވާންގް ޔީ ގެ ދައުވަތަކަށް މިނިސްޓަރ ޝާހިދު ކުރައްވާ ދަތުރުފުޅެކެވެ. މިއީ 17 ނޮވެމްބަރު 2018 ގައި ފޮރިން މިނިސްޓަރުކަމާއި ހަވާލުވެވަޑައިގެންނެވިފަހުން މިނިސްޓަރ ޝާހިދު ޗައިނާއަށް ކުރައްވާ ފުރަތަމަ ރަސްމީ ދަތުރުފުޅެވެ.\nމިނިސްޓަރ ޝާހިދުގެ މި ދަތުރުފުޅުގައި ޗައިނާގެ ނައިބު ރައީސް ހިޒް އެކްސެލަންސީ މރ. ވަންގް ގީޝާންގެ އަރިހަށް އިޙްތިރާމްގެ ޒިޔާރަތެއް ކުރައްވާނެއެވެ. އަދި ޗައިނާގެ ޚާރިޖީ ވަޒީރު މރ ވާންގް ޔީ އާއިއެކު ދެޤައުމުގެ ޒަމާންވީ ގާތް ގުޅުން ބަދަހިކުރުމާއި ބެހޭ ގޮތުން މަޝްވަރާކުރައްވާނެއެވެ. މިނިސްޓަރ ޝާހިދުގެ މި ދަތުރުފުޅުގައި އެކި ދާއިރާތަކުން ދެޤައުމުގެ ގުޅުން އިތުރަށް ބަދަހިކުރުމާއި ގުޅޭ ގޮތުން މަޝްވަރާކުރައްވާނެއެވެ.\nޗައިނާއަކީ ދިވެހިރާއްޖޭގެ ތަރައްޤީގެ މުހިއްމު ބައިވެރިއެކެވެ. އަދި ދިވެހި ސަރުކާރުން އަބަދުވެސް ދަމަހައްޓަމުން އަންނަ 'ވަން ޗައިނާ' ޕޮލިސީގައި ހިފަހައްޓައި، ޗައިނާގެ 'ބެލްޓް އެންޑް ރޯޑް އިނީޝިއޭޓިވް'ގެ ބައިވެރިއެއްގެ ގޮތުގައި ދިވެހިރާއްޖެއިން ދެމިއޮންނާނެއެވެ.\nމިނިސްޓަރު ޝާހިދު ޗައިނާ ފޮރިންގ މިނިސްޓްރީ


SunOnline: Midhiya mahu MIRA in 1.6 Billion Rufiyaa balaiganefi\nމިދިޔަ މަހު މީރާއިން 1.6 ބިލިއަން ރުފިޔާ ބަލައިގަނެފި\nފާޠިމަތު ނަޒީފާ އަޙްމަދު 13 May 2022, 20:27\nމީރާ އަދި ފިނޭންސް މިނިސްޓްރީ ހިންގަމުންދާ އިމާރާތް -- ސަން ފައިލް ފޮޓޯ\nމިދިޔަ މަހު މީރާއިން 1.63 ބިލިއަން ރުފިޔާ ބަލައިގަނެފައި ވާކަމަށް މީރާއިން މައުލޫމާތު ދީފިއެވެ.\nމީރާއިން މައުލޫމާތު ދިން ގޮތުގައި، މި އަދަދަކީ ވޭތުވެދިޔަ އަހަރުގެ މި މުއްދަތުގައި ލިބުނު އާމްދަނީއަށްވުރެ 14.7 ޕަސެންޓް އިތުރު އަދަދެކެވެ. އަދި އެއީ މިދިޔަ މަހު ލިބޭނެ ކަމަށް އަންދާޒާކޮށްފައިވާ އަދަދަށްވުރެ 45.8 ޕަސެންޓް އިތުރު އަދަދެކެވެ.\nމިދިޔަ އަހަރުގެ އޭޕްރީލްމަހު ލިބުނު އާމްދަނީ އާ އަޅައިބަލާއިރު، މި އަހަރުގެ އެޕްރީލް މަހު ލިބިފައިވާ އާމްދަނީ އިތުރުވުމުގެ މައިގަނޑު ސަބަބަކީ ދިވެހިރާއްޖެއަށް ޒިޔާރާތްކުރި ފަތުރުވެރިންގެ އަދަދު އިތުރުވުމާއެކު، ޓޫރިޒަމް ދާއިރާއާ ގުޅުންހުރި ޓެކްސްތަކުން ލިބިފައިވާ އާމްދަނީ އިތުރުވުމެވެ.\nމީގެ އިތުރުން އެއާޕޯޓް ޓެކުހާއި ފީ ނެގުމުގެ ގާނޫނަށް ގެނައި އިސްލާހާއެކު ވެސް އާމްދަނީއަށް ކުރިއެރުން ލިބުނު ކަމަށް މީރާއިން ބުންޏެވެ.\nހަމައެއާއެކު ރިޒޯޓުތަކުގެ ކުލީގެ މުއްދަތު އިތުރުކުރުމުގެ ފީ (ލީސް ޕީރިއަޑް އެކްސްޓެންޝަން ފީ)ގެ ގޮތުގައި ބޮޑު އާމްދަނީއެއް ލިބިފައިވުމަކީ ޖުމުލަ އާމްދަނީއަށް ލިބުނު ކުރިއެރުމެއް ކަމަށް މީރާއިން މައުލޫމާތުދިނެވެ.\nމިދިޔަ މަހު މީރާއަށް ބަލައިގަތް އާމްދަނީގެ އެންމެ ބޮޑު ބައެއް ހިއްސާކުރަނީ ޖީއެސްޓީއެވެ. އެއީ 60 ޕަސެންޓް ނުވަތަ 977.88 މިލިއަން ރުފިޔާއެވެ.\nދެން އެންމެ ބޮޑު އާމްދަނީއެއް ލިބިފައިވަނީ ލީސް ޕީރިއަޑް އެކްސްޓެންޝަން ފީއިންނެވެ. އެއީ 9.4 ޕަސެންޓަ ނުވަތަ 153.60 މިލިއަން ރުފިޔާއެވެ.\nމީގެ އިތުރުން، އިންކަމް ޓެކްސްގެ ގޮތުގައި 124.72 މިލިއަން ރުފިޔާ (%7.7)، ގްރީން ޓެކްސްގެ ގޮތުގައި 87.25 މިލިއަން ރުފިޔާ (%5.4)، އެއާޕޯޓް ޑިވެލޮޕްމަންޓް ފީގެ ގޮތުގައި 76.71 މިލިއަން ރުފިޔާ (%4.7) އަދި އެހެނިހެން ޓެކުހާއި ފީގެ ގޮތުގައި 210.12 މިލިއަން ރުފިޔާ (%12.9) މީރާއަށް ލިބިފައިވެއެވެ.


EU ge ehee 87 faraathakah\nއީޔޫގެ އެހީ 87 ފަރާތަކަށް\nހުޅުމާލޭގައި ފަތުރުވެރިންނަށް ހިދުމަތްދޭ ބައެއް ގެސްޓްހައުސްތައް -- ފޮޓޯ: އަވަސް\nކޮވިޑާ ގުޅިގެން ރާއްޖޭގެ ޓޫރިޒަމުގައި ހަރަކާތްތެރިވާ ކުދި އަދި މެދު ފަންތީގެ ވިޔަފާރިތަކަށް ލިބުނު ގެއްލުންތަކުން އަރައިގަތުމަށް ޔޫރަޕިއަން ޔޫނިއަން (އީޔޫ) އިން ދީފައިވާ އެހީގެ ތެރެއިން 87 ފަރާތަކަށް އެހީތެރިކަން ފޯރުކޮށްދީފި އެވެ.\nކޮވިޑުން އަރައިގަތުމަށް ވިޔަފާރިތަކަށް އެހީތެރިވުމަށް އީޔޫ އިން ދީފައިވާ ދެ މިލިއަން ޔޫރޯގެ ހިލޭ އެހީއަށް އެދުމަށް ފުރުސަތު ދީފައިވަނީ ރާއްޖޭގައި ހިންގާ ގެސްޓްހައުސްތަކާއި ސަފާރީތަކަށެވެ.\nއީޔޫގެ އެހީއަށް އެދި ހުށަހެޅުމަށް ފުރުސަތު ހުޅުވާލީ މިދިޔަ ޑިސެމްބަރު 15 ވަނަ ދުވަހު އެވެ. އެ ފުރުސަތު މިއަހަރުގެ މެއި 31 ވަނަ ދުވަހުގެ ނިޔަލަށް ހަމަވާނެ އެވެ.\nއީޔޫގެ އެހީ ދޫކުރުމުގެ މަސައްކަތް އިކޮނޮމިކް މިނިސްޓްރީން ހަވާލުކޮށްފައިވަނީ މޯލްޑިވްސް ފަންޑް މެނޭޖްމަންޓް ކޯޕަރޭޝަނަށެވެ\nއިކޮނޮމިކް މިނިސްޓްރީން އާންމުކޮށްފައިވާ މައުލޫމާތުތަކެއްގައި ބުނެފައިވަނީ 87 ފަރާތަކަށް އެހީގެ ގޮތުގައި 3.4 މިލިއަން ރުފިޔާ މިހާތަނަށް ދޫކޮށްފައިވާ ކަމަށެވެ. މަދުވެގެން 126 ސަފާރީއާއި 561 ގެސްޓްހައުސްއަށް އެހީވެވޭނެ ކަމަށް މިނިސްޓްރީން ލަފާ ކުރެ އެވެ.\nއެހީ ދިނުމަށް އެކުލަވާލާފައިވާ އުސޫލުގައިވާ ގޮތުން އެހީ ހޯދަން ހުށަހަޅާއިރު އެފަރާތަކީ ސއްހަ އޮޕަރޭޓިން ލައިސެންސެއް އޮތުމާ އެކު 40 އެނދަށް ވުރެ މަދުން އޮޕަރޭޓް ކުރާ ފަރާތަކަށް ވާންޖެހެ އެވެ. އެހީގެ ގޮތުގައި ދިނުމަށް ނިންމާފައިވަނީ އެނދަކަށް 2،453.76 ރުފިޔާ އެވެ.\nއެހީ ހޯދަން ހުށަހަޅާއިރު ކަމާ ގުޅޭ ލިޔުންތައް ރަނގަޅަށް ފުރިހަމަކޮށްފައިވާނަމަ ހުށަހަޅާތާ 14 ދުވަހުގެ ތެރޭގައި ފައިސާ ޖަމާކޮށްދެ އެވެ.\nކޮވިޑްގެ ހާލަތު އެންމެ ގޯސް ދުވަސްވަރު ސަރުކާރުން ވަނީ ވަޒީފާ ގެއްލުނު މީހުންނަށް އިންކަމް ސަޕޯޓްގެ ގޮތުގައި އެލަވަންސެއް ދީފަ އެވެ. ކުދި އަދި މެދު ފަންތީގެ ވިޔަފާރިތަކަށް ވެސް ތަފާތު ނަން ނަމުގައި ލޯނު ދީފައިވެ އެވެ.\nޓޫރިޒަމް މިނިސްޓްރީ އޮފް އިކޮނޮމިކް ޑިވެލޮޕްެމަންޓް ގެސްޓް ހައުސްތައް + ކޮވިޑް-19\nޓޫރިޒަމް ވިޔަފާރިތަކަށް ހިލޭ އެހީއަށް އެދުމުގެ ފުރުސަތު


Mathee thauleemuge bill ah ministry in aamunge hiyaalu hodhany\nމަތީ ތައުލީމުގެ ބިލަށް މިނިސްޓްރީން އާއްމުންގެ ހިޔާލު ހޯދަނީ\nހަޔާ އެޑިއުކޭޝަން މިނިސްޓަރު ޑރ. އިބްރާހިމް ހަސަން-- އަވަސް ފޮޓޯ: އަޔާދު\nރާއްޖޭގެ މަތީ ތައުލީމުގެ ބިލަށް އާއްމުންގެ ހިޔާލު ހޯދަން ހަޔާ އެޑިއުކޭޝަން މިނިސްޓްރީން އިއުލާން ކޮށްފި އެވެ.\nހަޔާ އެޑިއުކޭޝަނުން މިއަދު ބުނީ، ރައްޔިތުންގެ މަޖިލީހަށް ސަރުކާރުގެ ފަރާތުން ހުށަހަޅާފައިވާ އެ ބިލަށް ހިޔާލު ހޯދަނީ އަންނަ ބުދަ ދުވަހުގެ ނިޔަލަށެވެ. އަދި ބިލަށް ހިޔާލު ހޯދަން އާއްމުންނަށް ހުޅުވާލާފައިވާއިރު، ވަކި ބައިތަކަށް ވެސް ހިޔާލު ހުށަހެޅިދާނެ ކަމަށް މިނިސްޓްރީން ބުންޏެވެ.\nސަރުކާރުގެ ފަރާތުން ވެލިދޫ ދާއިރާގެ މެންބަރު މުހައްމަދު އަބްދުﷲ ޝަފީގު ހުށަހަޅުއްވާފައިވާ އެ ބިލަށް އާންމުންގެ ހިޔާލު ހޯދުމަށް ހަޔާ އެޑިއުކޭޝަން މިނިސްޓްރީން އިއުލާންކޮށްފައިވާއިރު، ބިލު އަދި އޮތީ އިބްތިދާއީ ބަހުސްގެ މަރުހަލާގަ އެވެ. ބިލެއް ދިރާސާކުރަން މަޖިލީހުގެ ކޮމިޓީއަށް ފޮނުވުން އާންމުންގެ ހިޔާލު ހޯދަން މަޖިލީހުން ވެސް އިއުލާން ކުރެ އެވެ.\nމަތީ ތައުލީމުގެ ބިލެއްގެ މަގްސަދަކީ މަތީ ތައުލީމާއި ތަމްރީނުގެ ފުރުސަތު ވީހާ ވެސް ގިނަ މީހުނަށް ލިބޭނެ ގޮތަށް ސިޔާސަތުތައް ކަނޑައެޅުމާއި މަތީ ތައުލީމު ދޭ ފަރާތްތަކަށް އޮތުމެވެ. އަދި މި ދާއިރާގައި ޝާމިލުވާން ބޭނުންވާ ފަރާތްތަކަށް ގާނޫނެއްގެ ތެރެއިން މަގުފަހިވެފައި އޮތުމާއި އަދި މި ފަދަ ތަންތަނުން ދޭ މަތީ ތައުލީމާއި ތަމްރީނަކީ ވަކި މިންގަނޑުތަކަކަށް ގިންތި ކުރެވި ފެންވަރު ކަށަވަރު ކުރެވިފައި އޮތުމެވެ.\nމަތީ ތައުލީމާއި ބެހޭ ބިލެއް ގާނޫނަކަށް ވެގެން އައުމުން ރާއްޖޭގައި މަތީ ތައުލީމުގެ ފުރުސަތުތައް ފަހިވެ ފެންވަރު ރަނގަޅުވާނެ ކަމަށް މިނިސްޓްރީން ބުންޏެވެ. އަދި، ބިލު ފާސްވެގެން ގާނޫނަކަށް ވުމުން ނަތީޖާ އަކަށް ވެގެންދާނީ ރައްޔިތުންނަށް ރާއްޖޭގައި ލިބޭ ތައުލީމާއި ތަމްރީނުގެ ފެންވަރާ މެދު ކަށަވަރުކަން އުފެދި ޔަގީންކަން އިތުރުވެގެން ދިއުން ކަމަށްވެސް އެ މިނިސްޓްރީން ދެކޭ ކަމަށް ބުންޏެވެ.\nހަޔާ އެޑިއުކޭޝަން މިނިސްޓްރީ ރައްޔިތުންގެ މަޖިލިސް


🌟🌟Fathisthari Vaahaka🌟🌟: ފޯންކޯލް - 37 ވަނަ ބައި\nކަންތައް ވެގެން ދިޔައީވެސް ޝީލާގެ އެ މޮޅު ޚިޔާލާއި އެއްގޮތަށެވެ.\nއޭގެ އަނެއް ދުވަހު އޭނަގެ ޚިޔާލު އިނާއަށް ހުށަހެޅުމުން އެ ޚިޔާލަށް އިނާއަށް ތާއީދު ކުރެވުނީ ވަރަށް ބޮޑަށެވެ. އޭގެ ނަތީޖާއެއްގެ ގޮތުން ވަގުތުން ދިލްމާ އެގެއަށް ގެނެސްގެން އިނާ އެކަމާ ބެހޭ ގޮތުން ދިލްމާ އާއި ވާހަކަ ދެއްކިއެވެ. ދެ ރަހްމަތްތެރިން އެކަނިތިބެ ގޮތެއް ނިންމައިގެން އައިސް ޝީލާއަށް ދިން ޚަބަރަކީ އުފާވެރި ޚަބަރެކެވެ. ދިލްމާވެސް އެގޮތާއި ގަބޫލުވީއެވެ. އިނާއަށްޓަކައެވެ. އިނާގެ\nމިކަމަކާ ޝީލާ ހައިރާނެއް ނުވެއެވެ. އިނާގެ ހިތްހަމަޖެހުމަކީ ދިލްމާގެވެސް ހިތްހަމަޖެހުންކަން، އަދި އެކަން ނިމޭނީ އިނާ އެދެފިއްޔާ އިނާ އެދުނު ގޮތަކަށްކަން ޝީލާއަށް ކުރިންވެސް އެނގޭ ކަހަލައެވެ.\nކޮންމެއަކަސް...........ދިލްމާ އާއި ހުސެންގެ ކައިވެނި ކުރެވިއްޖެއެވެ. މާރޗް މަހުގެ ތޭވީސް ވަނަ ދުވަހުއެވެ. ދިލްމާގެ ގޭގައެވެ. ހުސެންގެ އާއިލާގެ ފަރާތުން ހުސެންގެ މަންމަ އާއި ބައްޕަ އަދި ދޮންތަ ރަށަށް އައީ އެ ކައިވެނީގެ ހަމަ އެންމެ ދުވަހެއް ކުރިންނެވެ. މާލޭގައި ވަޒަންވެރިވެގެން އާއިލާއާއެކު އުޅޭ ބައެއްކަމުން، ކުދިންގެ ސްކޫލް ދުވަސްވަރާ ދިމާވާތީ ދުރާލާ ނާދެވުނެއްކަމަކު، އެކަމާ އެއްވެސް މީހެއްގެ ހިތެއް ބުރައެއް ނުވެއެވެ.\nދިލްމާ އާއި ހުސެން، ހިކްމާ އާއި އެކުދިންގެ މަންމަ، އިނާ އާއި ޝީލާ އަދި ހަމްދު އާއި ޚާލިދު އަދި ހުސެންގެ އާއިލާގެ ފަރާތުން އައިހާ ބައަކާއެކު ، އެންމެންގެވެސް މަގްޞަދަކީ ހުސެން އާއި ދިލްމާގެ ކައިވެނި ކުރެވުނު މި ދުވަހަކީ އުފާވެރި ދުވަހަކަށް ހަދައިދިނުމެވެ. އެމީހަކަށް ކޮށްދެވުނު ކަމެއް އެމީހަކު ކުރީ އެ މަގްޞަދުގައެވެ.\nދިލްމާ ބޭނުންވީ ކައިވެނީގެ ކަންތައް ވީހާވެސް ކުޑަގޮތަކަށް ގެންދަންކަމާއި، ދިލްމާގެ ފަރާތުން ކުރާ ހުރިހާ ކަމެއްވެސް ކޮށްދެނީ ޚާލިދު އާއި ޝީލާގެ ދެމަފިރިންކަން، ހުސެން އޮތީ އެ އާއިލާގެ މީހުންނަށް މާ ދުރާލާ އަންގާފައި ކަމުން، އެއްދުވަސް ކުރިން އައުމަކީ ކުރީއްސުރެ ހަމަޖެހި ނިމިފައިވާ ގޮތެކެވެ.\nއެންމެންވެސް ތިބީ އުފާ އުފަލުންނެވެ. ދިލްމާގެ ގެއަކީ ޒަމާނީ ފެންވަރަށް ނަހަދާ ހުރި ގެއެއްކަމަކު، އެ ދުވަހަށް ދިލްމާގެ މަންމަ އޮތީ ގޯތިތެރެއަށް އާ ކަށިވެލި ލާފައެވެ. ގަސްތަކުން ކޮށަން ޖެހި ދިގުވެފައިވާ ގޮފިތަކާއި މަރުވެފައިވާ ފަތްތައް ސާފުކޮށް ބަގީޗާތެރެ ރީތިކޮށްފައެވެ.\nޝީލާ އާއި ޚާލިދުގެ ދެމެފަރިންގެ އެހީތެރިކަމުގެ ދަށުން ދިލްމާ އާއި ހުސެންގެ ކައިވެނި ކުރެވޭ ގަޑިއަށް ، ހަވީރަށް، އެރަސްމިއްޔާތަށް ޚާއްޞަކޮށްގެން ހަމީހުންގެ މޭޒަކާއި ގޮނޑިތައް އެގެއަށް ގަނެފައި ވެއެވެ. ސަޔާއި އެހެނިހެންވެސް ކަންތަކަށް ބޭނުންކުރަން އާ ތަށި ސެޓްތައް ގަނެފައި ވެއެވެ. މެހްމާނުން އައިސް އިށީނދެ ތިބުމަށްޓަކައި، ގޯތިތެރޭގައި ބަހައްޓާކަހަލަ ސަރަންފީ ތަކާއި އެލްމެނިޔަމް ގޮނޑިތަކާއި މޭޒުތައް ގަނެފައި ވެއެވެ. ފެންޑާގައި ބަހައްޓާ ރީތި ގޮނޑިތައް ގަނެފައި ވެއެވެ.\nހަވީރު ހަތަރެއް ޖެހިއިރު ކުރެވުނު ކައިވެނި ނިމި، އެހިސާބުން ފެށުނު ސައި ރޭގެ ދިހައެއް ޖަހަންދެން ދިގުދެމިގެން ދިޔައެއް ކަމަކު އެއްވެސް ކަމަކުން އުނިކަމެއް އިހްސާސް ކުރާކަށް އެކަކަށްވެސް ނުޖެހެއެވެ. ހުސްނުވާ ވަރަށް ކާއެއްޗިއްސާއި ބުއިންތައް އޯޑަރު ކޮށްފައިވާ ތަންތަނުން ގެނެސްދީފައި ވެއެވެ.\nލަވަޖަހާ އަޑުގަދަކޮށް ނެހެދިއެއް ކަމަކު، ގޯތިތެރެ ޒީނަތްތެރި ކޮށްފައިވާ ރީތި ބޮކިތަކުގެ އަލީގައި، ގޮނޑިތަކުގައި އިށީނދެލައިގެން ތިބި، ދިލްމާ އާއި ހުސެންގެ އާއިލާ އާއި ގާތް ތިމާގެ މީހުންނާއި ރައްޓެހިން އެންމެންގެ ފަރާތުންވެސް ފެންނަމުން ދިޔައީ އުފާވެރި ކަމާއި އެ ދެމަފިރިންނަށް ހެޔޮ ރަހްމަތް ލެއްވުން އެދޭކަން އަންގައިދޭ ބެލުންތަކެވެ.\nކޮންމެ މީހަކުވެސް އެނބުރި ދިޔައީ ދިލްމާ އާއި ހުސެންއަށް ހެޔޮ އެދެމުން އުފާވެރި ސަލާމަކަށްފަހުގައެވެ. އަދި ހަމަ ކޮންމެ މީހެއްގެ އަނގައިންވެސް ދިލްމާގެ ހެދުމުގެ ރީތި ކަމުގެ ވާހަކަ އާއި ދިލްމާގެ ގާތް ރަހްމަތްތެރިޔާ އިނާ ދިލްމާ ބޯ ހަދައިދީފައިވާ ސާދާ ގޮތުގެ ރީތި ކަމުގެ ވާހަކަ ދެއްކިއެވެ. ނުދައްކާން ހުރި މީހަކަށްވެސް އެރޭ އެ ދެވާހަކަ ނުދައްކައެއް ނުދައްކައެއް ނުދެވޭނެކަން ޔަގީނެވެ.\nރޭގެ ހަފްލާއަށްފަހު މެހްމާނުން ގޮސް ނިމިއްޖެއެވެ. ނަމަވެސް އިނާ އާއި އިނާގެ އާއިލާ ގެ އިތުރުން ހުސެން ގެ މަންމަ އާއި ބައްޕަ އަދި ދޮންތަ ދިލްމާގެ މަންމަ އާއި ކޮއްކޮއާއެކު ދިލްމާމެންގޭގައި މަޑުކޮށްލައިގެން ތިބީ ހުސެން އާއި ދިލްމާ، ދެމަފިރިންގެ ހައިސިއްޔަތުން، އެގެއިން ބޭރަށް އަޅާ ފުރަތަމަ ފިޔަވަޅާއެކު، ހުސެންމެންގެއަށް ކުރާ ދަތުރަށް އެރުމުން ގެއަށް ދިއުމަށެވެ.\nއެންމެންވެސް އިންތިޒާރު ކުރަމުން އައީ ހުސެންގެ ދެބެއިންގެ ދެދަރި ކޮއްކޮއެއް ކަމަށްވާ ވިޝާމް، އެގޭ ކާރުގައި އެމީހުން ބަލާ އަންނާނެ އިރަކަށެވެ.\nމިހާރުއްސުރެން ދިލްމާގެ މަންމަގެ ލޯ ފެންކަޅިވާން ފެށިއެއްކަމަކު، ޝީލާ ދިޔައީ ދިލްމާގެ މަންމައަށް ހިތްވަރު ދެމުންނެވެ. ދިލްމާ އެގެއިން ދާއިރު މި ދެވެނީ މަންމައަށް ހިތްދަތިކަން ދީފައޭ ހިތަށް އަރައިފިއްޔާ ދިލްމާ ވަރަށް ދެރަވާނެކަމަށް ބުނަމުންނެވެ. އެއީ ހިތްދަތިކަމުގެ ކަރުނަ ނޫން ކަމާއި ދަރިފުޅަށްޓަކައި ވާ އުފާކަމަށް ދިލްމާގެ މަންމަ ދިޔައީ ޖަވާބުގައި ބުނަމުންނެވެ. ހިނިތުންވެގެން ހުރެ ވާހަކަ ދައްކާއިރުވެސް ދެލޮލުން އޮހޭ ކަރުނަތަކާއެކު ދަރިފުޅަށް ބަލަމުންނެވެ.\nޝީލާއަށް އެވާހަކަ ގަބޫލުކުރަން ވަރަށް ފަސޭހައެވެ. ޚުދު އޭނައަކީ ދަރިންލިބުމުން މަހްރޫމްވެ އެތަކެއް އަހަރު ހިތާމަ ކޮށްފައިވަނިކޮށް، ނުއުފަން އަންހެން ދަރިއަކު ލިބުމުން، ބުނެދޭން ނޭނގޭފަދަ ލޯތްބެއް އެ ދަރިފުޅުދެކެ މިއަދާއި ހަމައަށްވެސް ވަމުން އަންނަ މަޔެކެވެ. އިނާއަށްޓަކައި އޭނަގެ ހިތުގައި އެފަދަ ލޯތްބެއް އުފެދުނީ ކިހިނެއްކަމެއް ބުނެދޭކަށް އަދިވެސް އޭނައަކަށް ނޭނގެއެވެ. އޭގެ އެތަކެއް އަހަރުފަހުން އޭނައަށް ލިބުނު ، އޭނަގެ އުފަން ދަރިފުޅު ހަމްދު އަކީ ، އޭނައަށް އިނާ ދެކެ ވެވުނު ލޯބީގެ ނަތީޖާއެއްގެ ގޮތުން މާތްﷲ އޭނައަށް ދެއްވި ދަރިއެއްކަމަށް އަބަދުވެސް ޝީލާ ގަބޫލު ކުރެއެވެ. މައިންބަފައިން ނެތް ކުއްޖަކު ދެކެ އަމިއްލަ އެދުމަކާ ނުލާ ވެވުނު ޠާހިރު ލޯތްބެއްގެ ސަބަބުން އޭނަގެ ހަޔާތަށް އުފާވެރިކަން ގެނެސްދިންގޮތަކީ އެހަނދާންވާ ކޮންމެ ފަހަރަކު ޚުދު އޭނަގެ ލޯވެސް ފެންކަޅިކޮށްލާ ކަމަކަށް ވެފައިވާއިރު، ދިލްމާގެ މަންމަގެ ލޮލުން ނިރާލާފައިވާ ކަރުނައަކީ ކޮން ކަރުނައެއްކަން ބުނެނުދިންނަމަވެސް ޝީލާއަށް އެނގެއެވެ.\nމައިވަންތަ ކަމުގެ ލޯތްބަކީ މި ދުނިޔޭގައި މާތްﷲ ލެއްވެވި އެންމެ ޠާހިރު، އެންމެ މާތް ލޯތްބެވެ. ސަބަބެއް ނެތް ޝަރުޠެއް ނެތް ލޯތްބެއް މި ނޫނީ ދުނިޔޭގައި ވޭބާވައެވެ؟\nއިނާ ގޮވައިގެން އިންޑިޔާއަށް ގޮސްފައި ޝީލާ އާއި ޚާލިދު މާލެ ފޭބީ 29 ވަނަ ދުވަހުއެވެ. އިނާގެ ކަރަށް ލިބުނު ގެއްލުމުގައި މިހާރު އެއްވެސް މައްސަލައެއް ނެތްކަމަށް އެތައް ޑޮކްޓަރުން ދިން ސިޓީތަކާއެކު ހިތްހަމަޖެހިތިބެ މާލެ އާދެވުމުން އެ އާއިލާއަށް ވަރަށް ބޮޑު ލުއެއް ލިބިފައި ވެއެވެ. ދުވަސްކޮޅެއްކޮށްލާފައި ވިޔަސް އިނާ ފެނުމުން ސޯފިޔާ އާއި ސޯނިޔާ އުފާ ކުރިއެވެ. އެންމެ ދުވަހަކަށްވިޔަސް އެމީހުނާނާއެކު އެ ގޭގައި މަޑުކޮށްލާނެތީއެވެ.\nމާދަމާ ރޭ ރަށަށް ފުރަން ޖެހޭ ދުވަސްކަމަށްވާތީ، އެރޭ ޝީލާ އާއި ޚާލިދުވެސް ނުކުމެލީ ކުޑަކޮށް ބާޒާރު ކޮށްލުމަށެވެ.\n"ހަލޯވ................" ޚާލިދުގެ ފޯން ރިންގުވާން ފެށުމުން ޕޭމަންޓް މަތީގައި މަޑުކޮށްލާފައި ޚާލިދު އޭނަގެ ފޯނަށް ޖަވާބު ދިނެވެ.\n"އަނހަނ......ނަވީން ދޯ..........ފޯން ބަލާނުލާ ނެގުނީމަ ނޭނގުނީއޭ......ކޮން ހިސާބެއްގަ ތިއުޅެނީ......" ޚާލިދުގެ އަޑަށް އުފާވެރިކަން އައެވެ.\n"އެހެންތަ.......ތިދިމާވީ މާ ރަނގަޅަކަށްނު.....އަހަރެމެންވެސް މިތިބީ މިހާރު މާލޭގަ. އެކަމަކު މާދަން ރޭ ދަންވަރު ފްލައިޓުން ފުރާގޮތަށް އޮތީ ހަމަޖެހިނިމިފަ. " އިންޑިޔާގައި ހުރިއިރުވެސް ޚާލިދުގެ ޕޯސްޓްޕެއިޑަށް ނަވީން ގުޅާފައިވާތީ، މާލޭގައިކަމެއް ނޫނީ އިންޑިޔާގައި ކަމެއް ނަވީންއަށް ނޭނގިދާނެތީ ޚާލިދު ބުނެދިނެވެ.\n"ނަވީން އެކޮޅަށް ދަނީ ކޮން އިރަކުން.؟" ޚާލިދު އެހިއެވެ.\n"އެހެންތަ........އާނ.......ވަރަށް އުފާވެއްޖެ ތި ދަޢުވަތަށް......ޝުކުރިއްޔާ.....މައްސަލައެއް ނެތް. ދާނަން." ޔަގީންކަމާއެކު މިހެން ބުނެލާފައި ދެތިން ވާހަކައަކަށްފަހު ޚާލިދު ފޯން ބާއްވައިފިއެވެ.\n"ކޮންކަހަލަ ދަޢުވަތެއް ލިބުނީ އަނެއްކާ....." ޚާލިދު ފޯން ބޭއްވުމުން ޝީލާ އަހާލިއެވެ.\n"އެގެއަށް........މާދަން ހަވީރުގެ ސަޔަށް.....އެންމެ ރަނގަޅުވާނެތަ؟" ޝީލާގެ ޚިޔާލަށް އެދި ޚާލިދު އެހިއެވެ.\n"ތިއީ ވަރަށް ރަނގަޅު ކަމެއް. ނަވީންގެ އާއިލާއާއިވެސް ބައްދަލުވާނެއެއްނު. " ޝީލާ އުފާކުރިއެވެ.\n"ނަވީންގެ އާއިލާ އެކަންޏެއް ނޫނޭ.........މާދަން ޒިޔާދުމެންގެއަށްވެސް ގޮސްލަން އެބަޖެހޭ.......އިންޑިޔާއިން އައިސް އެކަމާ އުޅެންވެގެން އޭރުވެސް ދިޔައީ......" ޒިޔާދުގެ ބޮޑު ސިއްރު ސިއްރެއްގެ ގޮތުގައި ބާއްވާފައި ޚާލިދު ބުންޏެވެ.\n"އާނ.........އިނާވެސް ގޮވައިގެނެއްނު ދާންވާނީ......." ޚާލިދު އާއި އެކުއެކީގައި ފަރީދީމަގުން ހިނގަމުން ޝީލާވެސް ހުށަހެޅިއެވެ.\n"ނޫނޭ......މާދަންރޭ އިނާއާއި ޝީލާ ދާނީ. ފުރަތަމަ މާދަން އަހަރެން ގޮސްލަން ޖެހޭނެ. މި ކައިވެނި ލަސްކުރުމުން އެ އާއިލާ މީހުންގެ ޚިޔާލު ހުރިނެތްގޮތްވެސް ބަލާލަން އެބަޖެހޭ. އެވާހަކަތައް ދައްކަން އިނާގެންދިއުން އެހާ ރަނގަޅުހެނެއް ހިއެއް ނުވޭ. އަދިވެސް ނުވޭ ދޯ ޒިޔާދުގެ ޚަބަރެއް." ޚާލިދު އެހިއެވެ.\n"ހިއެއް ނުވޭ ވީހެނެއް. އެވާނީ އަދިވެސް ނާންނަނީކަމަށް." ޝީލާއަށް އަދިވެސް ޒިޔާދު އާއި ދޭތެރޭ ޝައްކެއް ނުކުރެވެއެވެ.\n"އާނ............ވެދާނެ." ޚާލިދު އެ ވާހަކަ ކުރުކޮށްލިއެވެ. ޒިޔާދުގެ ވާހަކަ ދެއްކޭ ކޮންމެ ފަހަރަކު ކަންތައް ކުރާގޮތަކީ އެއީއެވެ.\nއެރޭ ޚާލިދު އާއި ޝީލާގެ ބާޒާރު ދިހައެއް ޖެހިއިރު ނިމިއްޖެއެވެ. އެހެންކަމުން ލަހެއްފަހެއް ނެތި ދެމަފިރިންވެސް ގެއަށް ވަދެއްޖެއެވެ.\n"އެބަ އަންނަން ބޭރަށް ނުކުމެލާފަ. އެއްކަލަ އަފީފް ގުޅާފަ ބައްދަލުވެލަން ބުނެގެން......." ކޮޓަރިއަށް ވަންތާ މާ ލަސްތަކެއް ނުވެ އަނެއްކާވެސް ނުކުމެގެން އައިސް ސިޓިންގރޫމްގައި އިން ޝީލާ ކައިރީ މިހެން ބުނެލާފައި ޚާލިދު އަނެއްކާވެސް ނުކުތީ ބޭރަށެވެ. ޑރ. އަފީފް އާއި ބައްދަލުކޮށްލުމަށެވެ. އެއް ދާއިރާގެ މީހުންނަކީ ދައްކާނެ ވާހަކަ ހުސްވާނެ ބައެއް ނޫންކަން އިނާއަށްވެސް އަދި ޝީލާއަށްވެސް އެނގެއެވެ. އަދި އެގޮތަށް ޑޮކްޓަރަކާއި ބައްދަލުކުރަން ޚާލިދު ގޮއްސިއްޔާ އަވަހަކަށް ނާންނާނެކަންވެސް އެ ދެމައިންނަށްވެސް އެނގެއެވެ.\nވީ ހަމަ ހީކުރި ގޮތަށެވެ.\nޚާލިދު އެރޭ ގެއަށް އައި އިރު، ރޭގަނޑުން ބާރަވެސް ޖަހާ ބޮޑުވެއްޖެއެވެ.\n"އެއްޗެއް ކާލާނަންތަ؟" ގެއަށް ވަންގޮތަށް ކޮޓަރިއާއި ދިމާލަށް ދިޔަ ޚާލިދުގެ ފަހަތުން އައިސް ކޮޓަރިއަށް ވަންނަމުން ޝީލާ އެހިއެވެ.\n"އުނހުނ..............." އަތުކުރީގައި އޮތް ގަޑި ނަގަމުން ޚާލިދު ޖަވާބު ދިނެވެ. ޝީލާއާއި ދިމާލަށް ބަލާވެސް ނުލައެވެ.\nޝީލާވެސް އިތުރު ވާހަކައެއް ނުދައްކާ ގޮސް ފާހާނާއަށް ވަދެއްޖެއެވެ. ނަމަވެސް ނިކުތްއިރު ކޮޓަރީގައި ހުރި އެއްތެޔޮ ފުރި ބޮޑު ގޮނޑީގައި ޚާލިދު އިންގޮތުން ޝީލާ ކަންބޮޑުވިއެވެ.\n"ކަމެއް ގޯސްވީތަ............؟" ޚާލިދު ކައިރިއަށް އައިސް ޝީލާ ހުއްޓިއްޖެއެވެ.\nއެއްފައިމައްޗަށް އަނެއްފައި ލައިގެން، ޝަހާދަތް އިނގިއްޔާއި ބޮނޑު އިނގިލީގެ ދެމެދުގައި ދަތްދޮޅި ހިފަހައްޓާލައިގެން އިން ޚާލިދު އެއްޗެއް ނުބުނެއެވެ.\n"ޚާލިދު..............." ޝީލާ މަޑުމަޑުން ގޮވާލިއެވެ. ކަންބޮޑުވެފައެވެ.\n"ޒިޔާދު އާއި އިނާގެ ކައިވެނި ޖެހޭނީ ގަދަކަމުންވެސް ރޫޅާލަން." ދަތްދޮޅިން އަތް ނައްޓަމުން ޚާލިދު ބުނެލީ މިހެންނެވެ.\n"ހޫމް..........؟؟؟" ޚާލިދު އެބުނި އެއްޗެއް ޝީލާއަށް ސާފު ނުވި ކަހަލައެވެ. ދެބުމަށް ގޮށްޖެހުނީ އެހެންވީމައެވެ.\n"މިބުނީ..........ޒިޔާދު އަކީ އިނާގެ ކައިވެންޏާ ކުފޫ ހަމަ މީހެއްނޫނޭ.........އެ ކައިވެނި ޖެހޭނީ ހުއްޓުވަން. ހެޔޮ ކިތަންމެ ބޮޑު ބަދުނާމެއް ވިޔަސް. އެ ކައިވެންޏަކާ ގަބޫލެއް ނުވެވޭނެ އަހަންނަކަށް." އިރުތަކެއް ވަންދެން ޚާލިދުގެ އެތެރޭގައި ކެކެމުން އައި ފެންގަނޑުން ބޮކި ޖެހި ކަހަލައެވެ. އެކަމަކު އެއީ ދުވަސްތަކެއްވަންދެން ދަރުޖައްސަމުން އައި އަލިފާންގަނޑެއްކަން ނޭނގެނީ ޝީލާއަށެވެ.\n"ކޮންކަހަލަ ވާހަކައެއްތަ ޚާލިދު ތި ދައްކަނީ......؟" ޝީލާ އިށީނީ ޚާލިދު ކުރިމަތީގައި ހުރި ކުޑަ މޭޒުމަތީގައެވެ.\n"މި ދައްކަނީ ރަނގަޅުވާހަކައެއް. މި ވާހަކަ ދައްކަންވެސް ލަސްވެއްޖެ. އެކަމަކު އެދުވަހު އަހަރެން ހީކުރީ އެއީ ހީއެއްކަމަށް. މިރޭ ދެންމެ މި އައިތަނުން ޒިޔާދުގެ ހަގީގަތް އެނގުނީ............ޒިޔާދު ލަންކާއަށް ދިޔައީކީ އޮފީސް ކަމަކު ނުވަތަ ވިޔަފާރީގެ ކަމަކުވެސް ނޫން. ޒިޔާދު ދިޔައީ އޭނަ ރައްޓެހިވެގެން އުޅޭ އަންހެންކުއްޖާގެ އެބޯޓް ކުރުވަން." ޚާލިދު އަކީ ރުޅިއައިސްގެން ހަޅޭއްލަވާ ތަންތަން ތަޅާ މުގުރާ މީހެއް ނޫނެއްކަމަކު، އައިސްހުރި ރުޅިން އަޑުވެސް ތުރުތުރު އަޅައެވެ. އެހެންނަމަވެސް ރޭގަނޑުގެ ދަންވަރުގެ ވަގުތުކަމުން މަޑމަޑުން ވާހަކަ ދެއްކޭތޯ ޚާލިދު މަސައްކަތް ކުރިއެވެ.\nޝީލާއަށް ލިބުނީ ކުއްލި ސިހުމެކެވެ.\n"ނުވާނެ އެހެންނެއް..........ތިވާނީ މީހަކު ގަސްތުގައި ދައްކައިގެން އުޅޭ ވިޔާނުދާ ވާހަކައަކަށް." ޝީލާ އަށް ގަބޫލުކުރަން ހަމައެކަނި ދަތިވީކީ ނޫނެވެ. ގަބޫލު ނުވެސް ކުރީއެވެ.\n"ޝީލާ ތިހެން ތިބުނަނީ އަހަންނަށް އެނގޭ ކަންތައް ޝީލާއަށް ނޭނގޭތީ.....ހަގީގަތުގައި ޒިޔާދު އެންމެ ފަހުން ރަށަށް ގޮސްފައި އައިފަހުން އިނާއަށް ނުގުޅާތީ އަހަރެން ނުވޭ ހައިރާނެއްވެސް........." ޚާލިދުގެ އަޑަށް މަޑުމައިތިރިކަން އައެވެ.\n"އެއީ ކީއްވެ.............؟" ޝީލާ ސުވާލު ކުރިއެވެ. އަދި ކުރިއަށް އޮތް ތަނުގައި މި ސުވާލު ތަކުރާރުވާނެކަންވެސް ޚާލިދަށް އެނގެއެވެ.\n"އޭނަ ކައިރީ އިނާއަށް ނުގުޅާށޭ ބުނީވެސް އަހަރެން..........." ޒިޔާދު އާއި ބެހޭ ގޮތުން އެނގޭ ހުރިހާ ވާހަކައެއް ޝީލާއަށް ކިޔައިދިނުމަށް ޚާލިދު ގަސްތު ކުރިއެވެ.\nޚާލިދު އެބުނި އެއްޗަކުން ދެން ބުނާނެ އެއްޗެއް ޝީލާގެ ދުލަށްވެސް ނައެވެ. ނުވެސް އެނގުނެވެ. ހައިރާންވެފައި ބަލަހައްޓައިގެން އިނދެވުނީއެވެ.\n"އެހެން ބުނަން ޖެހުނީވެސް އޭނަ ކުރި ކަމަކުން........." ޚާލިދު ކިޔައިދޭން ފެށިއެވެ. އެރޭ އޭނައަށް އަޑުއިވުނު ފޯންކޯލްގެ ވާހަކައިން ފެށިގެން ދެން ދެކެވުނު ވާހަކަ އާއި މިރޭ ޑރ. އަފީފް އާއި ބައްދަލުކުރަން ގޮއްސަ އައި މަގުމަތީގައި ދިމާވި ރަހްމަތްތެރިއަކު ކިޔާދިން ވާހަކަ ތަކުގެ ވާހަކައެވެ.\n"އޭނަ އެއީ ޒިޔާދުމެން ތިބި ހޮޓަލުގަ ހުރި މީހެއް. ޒިޔާދުއަށް އޭނަ ނޭނގުނަސް އޭނައަށް ޒިޔާދުވެސް އިނާވެސް އެންމެންވެސް އެނގޭނެ.......އޭނަ ބުނި އިއްޔެ ނޫން އިހަށްދުވަހު ޒިޔާދު އައިސް އުޅޭ ވާހަކަވެސް......." ހުރިހާ ވާހަކައެއް ކިޔައިދީފައި ޚާލިދު ފުން ނޭވައެއް ލިއެވެ.\n"ކާކު ތިވަރު ވާހަކައެއް ދެއްކީ..........؟" ޚާލިދުއަށް އަޑުއިވުނު ފޯންކޯލާއި ބެހޭ ގޮތުން ސުވާލު ނުކުރީ އެއީ ޚާލިދުގެ ކަންފަތުން އިވުނު ވާހަކައަކަށް ވެފައި ޚާލިދު އާއި ޚާލިދު ދައްކާ ވާހަކައަކާއި ދޭތެރޭ ސުވާލުވެސް އޭނަގެ ހިތުގައި ނުއުފެދޭތީއެވެ. ނަމަވެސް އެއީ ލަންކާއިން އައި މީހަކު ބުނި ވާހަކައެކޭ ބުނި ހިސާބުން ޝީލާގެ ހިތުގައި އެ ވާހަކަ ބުނި މީހަކާއި ދޭތެރޭ ސުވާލު އުފެދުނެވެ.\n"އެއީ ސްޓެލްކޯ ސަލީމް........." އެހެން ބުނުމުން ދެން އެމީހަކާއި ބެހޭ ގޮތުން އިތުރު ތަފްޞީލެއް ޝީލާއަށް ބޭނުން ނުވާނެކަން އެނގޭތީ އެހިސާބަށް ޚާލިދު ހުއްޓާލިއެވެ.\nސްޓެލްކޯ ސަލީމް އަކީ ދުވަހަކުވެސް ސްޓެލްކޯގައި އުޅުނު މީހެއް ނޫނެއްކަމަކު، ކޮންމެވެސް ސަބަބަކާހެދި އެނަމުގައި މަޝްހޫރު މީހަކަށް ވާތީ މާލޭގައި އޭނަ ނުދަންނަ ބަޔަކު ވަރަށް މަދުވާނެއެވެ. އެހެންނަމަވެސް، ޚާލިދު އާއި ޝީލާގެ އާއިލާއަށް ސްޓެލްކޯ ސަލީމް މަޝްހޫރުވެފައި ވަނީ އެ ނަން އޭނައަށް ކިޔާތީއެއް ނޫނެވެ. އެއީ ޝީލާގެ ބައްޕައާއި އެއްބަނޑު އެއްބަފާ ދެބެއިންގެ ތެރެއިން ބޮޑުބޭބެއަށް ވީމައެވެ.\nއެހިސާބުން ޝީލާގެ މޫނުމަތިން ރޫތައް ފިލާދިޔައެވެ. މޮޅިވެރި ގޮތް މޫނުމަތިން ފެނުނެވެ. ޝީލާއަށް އެ ވާހަކަ ގަބޫލު ކުރެވުނީއެވެ. ބޮޑު ބޭބެ އަކީ އެ އާއިލާގެ ހުރިހާ ކުދިން ދެކެވެސް ލޯބިވާ އޯގާތެރި ބޮޑު ބޭބެއެކެވެ. އެވަރު ވާހަކައެއް ބޮޑުބޭބެ ދައްކައިފިއްޔާ އެ ވާނީ ރަނގަޅު ވާހަކައަކަށް ކަން މީހަކު ނުބުންޏަސް ޝީލާ ގަބޫލު ކުރާނެއެވެ.\n"ދެން ކިހިނެއް ހަދާނީ.........؟؟" އެފަދަ ވަގުތެއްގައި މި ނޫން ސުވާލެއް ކުރެވޭނެހެއްޔެވެ؟\n"ކުރިންވެސް އަހަރެން އޮންނާނީ އިނާއާއި ވާހަކަ ދެއްކުން ހުއްޓާލަން އޭނަ ކައިރީ ބުނެފައި........މިހާރު ދެން ބުނަން ބޭނުންވަނީ އޭނަ ކައިރީ އެކަންޏެއް ނޫން. އެ އާއިލާ މީހުންކައިރީވެސް ބުނަން ބޭނުންވަނީ އިނާ އާއި އޭނައާއި އެއްވެސް ގުޅުމެއް ބޭއްވުން ގަބޫލު ނޫން ވާހަކަ." އެކަމާއި ދޭތެރޭގައި ޚާލިދުގެ ސިކުނޑި ވަނީ ގޮތް ނިންމާފައެވެ.\nޝީލާ ބުނާނެ އެއްޗެއް ނެތުމުން އަނގައިން ނުބުނެ އިނީއެވެ.\nއޭނަގެ ދަރިފުޅު އެފަދަ ފިރިހެނަކާ ކައިވެނި ކުރާކަށް އޭނައަކަށް ދުވަހަކުވެސް ނުރުހެވޭނެއެވެ. އެކަމަކު މިކަމުގެ ސަބަބުން އިނާ ވާނެ ދެރަ ހިތަށް އެރުމުން ޝީލާގެ ކަރު އެލިއްޖެއެވެ.\nޚާލިދު އާއި ދިމާލަށް ބަލާލެވުނީ ކަރުނައިގެ ލޮލަކުންނެވެ. ދެން ހަދާނީ ކިހިނެއްބާއޭ އަހާކަހަލަ ބެލުމަކުންނެވެ.\n"މަންމައަށް ސަލާމް ބުނި ޒިޔާދު..........." ހެނދުނު ހޭލައިގެން ގޮސް އިނާ ކޮބައިތޯ ބަލާލަން އިނާގެ ކޮޓަރިއަށް ވަދެ އިނާއަށް ގޮވާލުމުން އެންމެ ފުރަތަމަ ޝީލާގެ ކަންފަތަށް އަޑު އިވުނު ޖުމްލަ އަކީ މިއީއެވެ.\nޝީލާއަށް ބުނާނެ އެއްޗެއް ނޭނގުނެވެ. ރޭއްސުރެން ފިކުރުބޮޑުވަމުން އައީ އިނާއަށް ޒިޔާދުގެ ހަގީގަތް އެނގުމުން ވާނެ ގޮތަކާ ދޭތެރޭގައެވެ. އެކަމަކު މިހާރު އޭނައަށް އަޑުމިއިވުނީ އުފާވެރިކަން އެކުލެވިފައިވާ އަޑަކުން ޒިޔާދުގެ ވާހަކަ އިނާ ދެއްކި އަޑެވެ.\n"ކޮންއިރަކު އިނާ އާއި ދިމާވީ......." ޝީލާއަށް އެނގެން ބޭނުން ވިއެވެ.\n"ރޭގަ ގުޅި............ރޭގައޭ ޒިޔާދު އައީވެސް. ބުނި މިއަދު މިގެއަށް އަންނާނަމޭ........ މަންމަ ބުނިހެން ލަންކާގަ ހުރިއިރު ވަރަށް ބިޒީކޮށްނޭ ބުނީ އުޅުނީ......." އެނދުން ތެދުވެ ދެފައި އެލުވާލަމުން އިނާ ކިޔައިދިނެވެ.\nޝީލާއަށް ހަމަ އިނދެވުނީއެވެ. ރޭގަ ޚާލިދު ދެއްކި ވާހަކައާއި މިއަދު ޒިޔާދުގެއަށް ގޮސް ޒިޔާދު އާއި އިނާގެ ގުޅުން އަބަދުގެ އަބަދަށް ކަނޑާލަން ޒިޔާދުއަށް މަޖްބޫރު ކުރާނެ ވާހަކަ ޚާލިދު ބުނި ހަނދާން ވުމުން، ޒިޔާދު އާއި ބެހޭ ގޮތުން އިނާ ކައިރީ ދައްކާނެ ވާހަކައެއް ޝީލާއަކަށް ނުވިސްނުނެވެ.\n"އަވަހަށް ތައްޔާރުވެގެން އާދޭ ސައިބޯން...." އިނާ އެއްޗެއް އަހާފާނެތީ އަވަސް އަވަހަށް ކޮޓަރިން ނިކުންނަން ޝީލާ ހިނގައިގަތެވެ.\nއިނާއަށް އިނދެވުނީ މަންމައާއި ދިމާލަށް ބަލާށެވެ.\nކޮންމެ ދުވާލަކު އެތައްފަހަރު ކޮންމެ ރެޔަކު އެތައްފަހަރު ޒިޔާދު ގުޅިތޯ ސުވާލުކޮށްކޮށްފައި އުޅުނު މަންމައަށް ޒިޔާދު ސަލާމް ބުންޏޭ ބުނުމުން، އަދި ޒިޔާދު އައިސް އުޅޭ ވާހަކަ އާއި އެގެއަށް މިއަދު އޭނަ ދާ ވާހަކަ ބުނުމުން ހަމަ އެއްވެސް އެއްޗެއް ނުބުނެ އެ ދިޔައީ ކީއްވެބާވައެވެ؟\nކުއްލިއަކަށް ރީތި ރާގަކުން ކޮޓަރީގެ ހިމޭންކަން ގެއްލިއްޖެއެވެ. އިނާގެ ފޯން ރިންގުވާން ފެށީއެވެ.\nސައިޑް ޓޭބަލް މަތީގައި އޮތް އޭނަގެ ފޯން ނަގާ ބަލާލިއެވެ. ޒިޔާދުގެ ފޮޓޯއަކާއެކު ފޯން ރިންގުވަމުން ދިޔައެވެ.\nފޯން ނަގާ އިނާ ކަންފަތުގައި ޖައްސާލިއެވެ.\n"ހަލޯވ............." މަޑުމައިތިރި އަޑަކުން އިނާ ގޮވާލިއެވެ.\n"އާނ.......ހޭލިތާ ކުޑައިރުކޮޅެއްވެއްޖެ މިހާރު........" އެކޮޅުން ޒިޔާދު ބުނި ކޮންމެވެސް އެއްޗެއްގެ ސަބަބުން އިނާގެ މޫނުމަތީގައި ހިނިތުންވުމެއް ދައުރުކޮށްލިއެވެ.\nއެކަކީ ބޭވަފާތެރި، ހީލަތްތެރިއެއްކަމުގައި ވިޔަސް އަނެއް މީހާއަކީ އެކަންތައްތައް ނުވެސް ދަންނަ މީހެކެވެ. އަދި އެ ބޭވަފާތެރިކަމާއި އެ ހީލަތުގެ ދާގަނޑު އޭނަގެ ވަށައިގެން ފެތުރެމުން ދާކަން ނުވެސް އެނގި ހުރި މީހެކެވެ. އެއްފެންގަނޑެއްގައި ދެކުލައެއް ހުރުން ފަދަ ނާދިރު ގުޅުމެއް ގާއިމު ވުމުގެ ފުރުޞަތަކީ ކިހާ ފުޅާ ނުވަތަ ކިހާ ހަނި ފުރުޞަތެއްކަމެއްވެސް އެ ދެމީހުންނަށްވެސް އަދި ނޭނގެއެވެ.\nހެނދުނުގެ ސައިގަޑީގައި ޒިޔާދުއާއި ބެހޭ ގޮތުން އެއްވެސް ވާހަކައެއް ނުދެއްކިއެއް ކަމަކު، ޝީލާ އާއިޚާލިދުގެ މޫނުމަތިން ފެންނަނީ ކަންބޮޑުވުމެވެ. އިނާގެ މޫނުމަތިން އެއާއި ޚިލާފު ހިތްހަމަޖެހުމެއް ފެނެއެވެ.\nސައިބޮއިހަދައިގެން ޚާލިދު ބޭރަށް ދިޔަތާ ގަޑިއެއްހާއިރު ފަހުން ސޯފިޔާ އާއި އިނާ ދެކުދިން ބޭރަށް ދާން ތައްޔާރުވެގެން އައިތަން ޝީލާއަށް ފެނުނެވެ.\n"އަނެއްކާ މިހާރު ތިދަނީ ކޯޗެއް ގަންނަން..........." ރޭގައިވެސް އިނާއާއެކު ގޮސްފައި ސޯފީ ގަނެގެން އައި އަގުބޮޑު ދަބަހެއް ބަލާނުލާ ގަނެވުމުން ހަލާކުވެފައި އޮތް ވާހަކައަކީ ގޭތެރޭގެ ހޫނު މައުޟޫއަށް ވެފައި ވާތީ ޝީލާ މާނަ ކުރީ އެ ވާހަކައަށެވެ.\n"މިދަނީ ގަންނާކަށް ނޫނޭ ޝީލާއްތާ........މިދަނީ މީހަކު ގަނެފައި ހުރި އެއްޗެއް ހަވާލުކުރަން......." ތުއިވެލާފައި މިހެން ބުނެލާފައި ސޯފީ ހީގަތެވެ.\n"އެ ކޯޗެއް............؟" ލާނެތް ކަމާއެކު ސޯފީ މި ބުނި އެއްޗެއްގެ މާނައެއް ޝީލާއަށް ހަމަ ރޭކާވެސް ނުލިއެވެ.\n"މިހިރީނު...........ޝީލާއްތަގެ ދަރިފުޅު........ޅިޔަންބެ ބުނެގެން ބައްދަލުކޮށްލަން މިދަނީ......." ހިނިތުންވެލައިގެން ހުރި އިނާގެ އަތުގައި ހިފައި ދައްކާލާފައި ސޯފީ މިހެން ބުނުމުން މަންމަގެ މޫނުގެ ކުލަ ބަދަލުވެގެން ދިޔަތަން އިނާއަށް ފެނުނެވެ.\n"އަޅޭ ޝީލާއްތާ.............އެހެން ބުނި އެއްޗެއް ނޫނޭ އެއީ........ހަމަ ޖަސްޓް ޓޯކް ކޮށްލަންށޭ މިދަނީ.........ގައިމުވެސް އަންނާނީ އިނާ ގޮވައިގެން. ކަންބޮޑުނުވޭ.....ދަނީ އިނގޭ........" ޝީލާގެ މޫނުމަތީގެ ކުލަ ބަދަލުވުމުން ބަލަން ހުރި ސޯފީ މިހެން ބުނެލާފައި އިނާ އަތުގައި ހިފައިގެން ހިނގައިގަތެވެ.\nނަމަވެސް އިނާ ހުއްޓުނެވެ.\n"މަންމަ ހިތްހަމަނުޖެހުނީތަ......؟" ސޯފީ އަތް ދޫކޮށްލާފައި އައިސް މަންމަ ކައިރިއަށް ހުއްޓި އިނާ އެހިއެވެ.\n"ނޫނޭ............މާ ލަސްނުކޮށް އަންނާތި އިނގޭ......." ހަގީގަތަށް ވާހަކަ ދައްކާނެހާ ހިތްވަރެއް ޝީލާއަކަށް ނުލިބުނެވެ. ކަމުގެ ހަގީގަތް އެއްވެސް ވަރަކަށް ނޭނގޭ ސޯފީ އާއި އިނާ ނުކުމެގެން ދިޔަތަން ބަލަންހުރުން ނޫންގޮތެއް ޝީލާއަކަށް ނެތެވެ.\nމެންދުރު ބާރަ ޖަހަން އުޅެނިކޮށް ގެއަށް އައިސް ވަން ޚާލިދު ކައިރީ މި ވާހަކަ ބުނުމުން ޚާލިދުގެވެސް ބަސް ހުސްވިއެވެ.\nއެމީހުންނަށް އިނާ ކައިރީ މި ވާހަކަ ބުނެވޭކަށް ނެތެވެ. އިނާ ދެރަވެދާނެތީއެވެ. އެކަމަކު ނުބުނެ ހުރެގެން ވަގުތު ފާއިތު ވަނީއެވެ. ޒިޔާދުއަށް އޭނަގެ ފައިދާ ނެގިދާނެތީއެވެ.\nއިނާއަށް ގުޅާފައި އައުމަށް ބުނަންވެސް ޚާލިދު ހިތަށް އެރިއެވެ.\nއެކަމަކު ޚިޔާލު ބަދަލު ވިއެވެ.\nގައިމުވެސް ޒިޔާދުއަކަށް އޭނަ އެހެން އަންހެން ކުދިންނާއެކު "ކުޅޭ ކުޅިވަރު" އިނާއާއެކު ނުކުޅެވޭނެއެވެ. ޒިޔާދު ކައިރިއަށް އިނާ ގޮސް އެހެރީ ސޯފީވެސް ގޮވައިގެންނެވެ. ސޯފީ ހުއްޓާ ޒިޔާދުއާއެކު އެހެން ތަނަކަށް އިނާ ނުދާނެކަން އެއީ ޔަގީން ކަމެކެވެ. އެމީހުން އިނާ ތަރުބިއްޔަތު ކޮށްފައި ހުރީ އެހާ ބޭއަދަބީ ކޮށްނޫންކަން އެމީހުންނަށް އެނގެއެވެ.\nމި ޚިޔާލު އައުމުން އިނާއަށް ގުޅައިގެން ގެނުވުމުގެ ޚިޔާލު ޚާލިދު ދޫކޮށްލިއެވެ. އޭގެ ބަދަލުގައި ޚާލިދު އާއި ޝީލާވެސް ނިންމީ އިނާ އެގެއިން ނުވަތަ ޒިޔާދު އާއި ބައްދަލުކުރަން ދިޔަ ތަނަކުން އައިހާ އަވަހަކަށް އެދެމަފިރިން ގޮސް ޒިޔާދު އާއި ބައްދަލުކޮށް ވާހަކަ ދެއްކުމަށްފަހު މިރެއިން މިރެއަށްވެސް އެ ގުޅުން ކެނޑުވުމަށެވެ.\nޝީލާ އާއި ޚާލިދުއަށްވެސް ހަމަނިދިވެސް ދެން ލިބޭނީ އެކަން އެހެން ކޮށްފައެވެ. އަމިއްލަ އަންހެންދަރި ބުޅަލަށް ދީފައި އަރާމު ނިދީގައި ތިބެވޭނެ މައިންބަފައިންނަކީ އުޅޭ އެއްޗެއް ނޫނެވެ.\nކަންތައް ރޭވުމަކީ އަހަރެމެން އިންސާނުން ކުރާ ކަމެކެވެ. އެކަންތައްތަކަށް އަންނަ ބަދަލުތައް އަހަރެމެންނަށް ވިސްނާލަން ނޭނގޭއިރުވެސް މޮޅެތި ރޭވުންތައް ރޭވުމަކީ އިންސާނުން ކޮށްކޮށްވެސް ފޫހި ނުވި ކަމެކެވެ.\nޚާލިދު އާއި ޝީލާވެސް ރޭވީ އެ ދުވަހު ހެނދުނު ޒިޔާދު އާއި ބައްދަލުކުރަން އެގެއަށް ދިޔަ ސޯފިޔާ އާއި އިނާ އައިހާ އަވަހަކަށް އެގެއަށް ގޮސް ޒިޔާދު އާއި ޒިޔާދުގެ އާއިލާ އާއި ވާހަކަ ދައްކާފައި އެކައިވެނި ރޫޅާލުމަށް އެމީހުން އެއްބަސް ކުރުވުމަށެވެ. މެންދުރު ކައިގެން އައިސް ޚާލިދު ޖައްސާލީ އިނާ ގެއަށް އަންނާނެ ވަގުތަކަށެވެ. އައިހާ އަވަހަކަށް އެކޮޅުން ޒިޔާދު ކައިރިއަށް ދިއުމަށެވެ.\nސޯނިޔާގެ ދަރިފުޅުގެ ހެދުމެއް ފަހަން ހަދައިގެން ޚާލިދުއަށް ގޮވަންވެސް ޝީލާވެސް ހަނދާން ނެތުނީއެވެ.\nPosted on 2011-06-07 11:41:39 | Report this Comment\nސޮފާ...ސޮފާ...ޔޫ އާ ސޯ ގްރޭޓް....މިއަދު ދެޕާޓް...ވާވް....ހޯޕް އައެމް ދަ ފަސްޓް ވަން ޓު ކޮމެންޓް\nފަތިސްތަރި: ތޭންކްސް........ލީޝް.......ބީ ހެޕީ.. ޔޫ އާރ ދަ ފަސްޓް.....ހެހެހެހ\nPosted on 2011-06-07 11:53:49 | Report this Comment\nވ ސަޅި. ވ މޮޅު. ހަމަ ޓްރޫލީ ޓަޗްޑް މައި ހާރޓް :)\nފަތިސްތަރި: ރިއަލީ........؟؟ ދެޓް ސައުންޑްސް ލައިކް ސަކްސެސް ފޯރ މީ. އޭމް ގްލޭޑް....ތޭންކސް.\nމައިން: ރީޑަރސް ހިއްވަރު ދިނީމައެއްނު ސަޅި ވާނީ ދޯ:)\nPosted on 2011-06-07 12:04:12 | Report this Comment\nވަރަށް ރީތި އަނެއްބައި އަޕްކޮށްދޭނީ ކޮންއިރަކުން\nފަތިސްތަރި: ހެ ހެހެ ހެ.........އިއްޔެ ނުގެނެސްދެވުނީމަ ދެ ދުވަހުގެ ބައި މި ގެނެސްދިނީ.......ދެން މާދަން ދޯ......؟؟\nPosted on 2011-06-07 12:17:04 | Report this Comment\nދެން އެ ޒިއާދު އާއި އިނާ ދުރުކުރުވަބަލަ....ވާއު ސޯ އިންޓްރެސްޓިންގ...އަނެއްބައި ކޮންއިރަކު\nފަތިސްތަރި: ތިކަމާއެއްނު ޚާލިދު ވިއްދާފަ އެހެރީ.........އެނގިދާނެތާ ދޯ ވާގޮތެއް.......!!! ބައިދަވޭ.......ޝުކުރިއްޔާ....!!!\nPosted on 2011-06-07 12:25:46 | Report this Comment\nސޮފާ މިއަދު5ވަނަ ގިޔަރުގަދޯ.\nފަތިސްތަރި: ހހެހެހެހެހެ.............ގެނެސްދެވެން އޮތް ދުވަހު ނުގެނެސްދޭންވީ ސަބަބެއް ނެތެއްނު ދޯ.........އެހެންވެ......އިއްޔެ ނުގެނެސްދެވޭތީ ތިކުދިން ހިތްހަމަޖައްސަދޭން ދެބައިވެސް ގެނެސްދިނީމި........ރަނގަޅެއްނޫންތަ؟؟؟\nޒާމް: ސޮފާ، އެކަމަކު މި ޝީލާ އަށް ތަންކޮޅެއް ގަޓްސް ލިބޭނެގޮތެއް ހަމަޖައްސަބަލަ. އެހެން ޒިޔާދުގެ ހަގީދަތް އިނާއަށް ކިޔާނުދީ ތިއްބާ ކެޔޮގަނޑު ކަނޑާލާފަ ފިލާފާނޭ. ޒިޔާދުގެ ގޮތް އަހަރުމެންނަށް މިހާރަކު ނޯޅޭނެއެއްނު....ދޯ......\nފަތިސްތަރި: ލިބޭނެ ލިބޭނެ. އަދި ތިހުރިހާ އެއްޗެއްވެސް ލިބޭނެ.......ތިބުނާހެން ޒިޔާދަކީ ފާޑެއްގެ މީހެއް.......ހަދާފާނެ ކޮންމެ އެއްޗެއްވެސް......!!!\nPosted on 2011-06-07 12:36:04 | Report this Comment


Mi Mahu 15 ge kurin BML Rewards gai Registry koggen 10,000 Point Libumuge Furusathu - AO News\nމި މަހު 15 ގެ ކުރިން ބީއެމްއެލް ރިވާރޑްސް ގައި ރެޖިސްޓްރީކޮށްގެން 10،000 ޕޮއިންޓު ހޯދުމުގެ ފުރުޞަތު\nމި މަހު 15 ގެ ކުރިން ބީއެމްއެލް ރިވާރޑްސް ގައި ރެޖިސްޓްރީކޮށްގެން 10،000 ޕޮއިންޓު ހޯދުމުގެ ފުރުޞަތު އެ ބޭންކުން ހުޅުވާލައިފިއެވެ.\nބީއެމްއެލް އިން ބުނީ ީއެމްއެލްގެ ކްރެޑިޓް ކާޑުން ކުރާ ކޮންމެ ވިޔަފާރިއަކަށްވެސް ޕޮއިންޓް ލިބޭ ގޮތަށް ބޭންކުން ތައާރަފްކުރި ރިވާޑްސް ޕްރޮގްރާމަށް މި އޭޕްރިލް މަހުގެ 15 ގެ ކުރިން އަލަށް ރަޖިސްޓްރީކުރާ ކޮންމެ ކަސްޓަމަރަކަށް ވެސް 10،000 ޕޮއިންޓު ލިބޭނެ ކަަމަށެވެ.\n‘ބީއެމްއެލް ރިވާޑްސް’ ޕްރޮގްރާމްގެ ދަށުން ކްރެޑިޓް ކާޑު ބޭނުންކޮށްގެން ވިޔަފާރިކުރާ ކަސްޓަމަރުންނަށް ލިބޭ ޕޮއިންޓް ބޭނުންކޮށްގެން އެއަރލައިނުން ޓިކެޓު ނެގުމާއި ހޮޓެލް ބުކް ކުރުމާއި ކާރު ކުއްޔަށް ނެގުމާއި މަޝްހޫރު ބްރޭންޑްތަކުގެ ގިފްޓްކާޑުވެސް ގަނެވޭނެއެވެ.\nއެގޮތުން އެމޭޒަން، އެޕްސްޓޯ، އައިޓިއުންސް، ގޫގުލް ޕްލޭ، ޕްލޭސްޓޭޝަން ފަދަ މަގުބޫލު ބްރޭންޑްތަކުގެ ގިފްޓް ކާޑު ގަތުމުގެ ފުރުސަތުވެސް ލިބިގެންދެއެވެ.\nބީއެމްއެލްގެ މެނޭޖަރ ޕަބްލިކް ރިލޭޝަންސް މުޙައްމަދު ސަޢީދު ވިދާޅުވީ އެ ބޭންކުގެ ކްރެޑިޓް ކާޑު ކަސްޓަމަރުންނަށް ރިވާޑްސް ޕްރޮގްރާމާ ގުޅޭ މައުލޫމާތު އީމެއިލް މެދުވެރިކޮށް ފޮނުވަމުން ގެންދާ ކަމަށެވެ. އަދި ބީއެމްއެލް އިން ދޫކޮށްފައިވާ ކޮންމެ ކްރެޑިޓް ކާޑެއް ބޭނުންކުރައްވާ ކަސްޓަމަރަކަށް ވެސް މި ޕްރޮގްރާމުގައި ވަރަށް ފަސޭހައިން ރަޖިސްޓްރީ ކުރެއްވޭނެ ކަމަށެވެ.\nމި ލިންކް މެދުވެރިކޮށް ކޮންމެ ކްރެޑިޓް ކާޑު ކަސްޓަމަރަކަށް ވެސް ރަޖިސްޓްރީކޮށްލެވޭނެއެވެ.\nބީއެމްއެލް ރިވާޑްސް އަކީ ދުނިޔޭގެ 55 ގައުމެއްގައި ލޯޔަލްޓީ ޕްރޮގްރާމް ހިންގާ “ގިފްޓް” އާ ގުޅިގެން ހިންގާ ޕްރޮގްރާމެކެވެ.\nމިއީ ރާއްޖޭގައި ތައާރަފުކުރި މިފަދަ ފުރަތަމަ ޕްރޮގްރާމެވެ. ބީއެމްއެލް ރިވާޑްސް އާ ގުޅޭ މައުލޫމާތު ބޭންކުގެ ވެބްސައިޓް އިން ލިބޭނެއެވެ.


މުސިންބީ - ވިކިޕީޑިއާ\nރިޕަބްލިކް އޮފް މޮޒަންބީކް ނުވަތަ ދިވެހި ބަހުން ކިޔާ ގޮތުން ނަމަ މުސިންބީއަކީ ދެކުނު އިރުމަތީ އެފްރިކާއަށް ނިސްބަތްވާ ޤައުމެކެވެ.\n- Prime Minister Luísa Diogo\nHDI (2007) 0.402\n1. Estimates for this country explicitly take into account the effects of excess mortality due to AIDS; this can result in lower life expectancy, higher infant mortality and death rates, lower population and growth rates, and changes in the distribution of population by age and sex than would otherwise be expected.\nމުސިންބީގެ ރަސްމީ ބަހަކީ ޕޯޗުގީޒު ބަހެވެ. މީގެ އިތުރުން ސަވާހިލީ ބަހާއި މަކުވާ ބަހާއި ސޭނާ ބަސް ވަރްނެކިއުލާ ލޭންގުއޭޖަސްތަކުގެ ގޮތުގައި ބޭނުން ކުރެވެއެވެ. އިނގިރޭސި ބަހުން މުސިންބީ މީހުންނަށް ކިޔަނީ މޮޒަންބީކަންސްއެވެ. ޤައުމުގެ އެންމެ ބޮޑު ޝަހަރަކީ މަޕޫޓޯއެވެ. މުސިންބީގެ ވެރިރަށަކީ ވެސް މަޕޫޓޯއެވެ. މުސިންބީއަކީ ޖުމްހޫރިއްޔާއެކެވެ. ޤައުމުގެ އާބާދީއަކީ 22 މިލިއަނެވެ. އެހެންކަމުން މިއީ ދުނިޔޭގައި 51 ވަނައަށް އެންމެ އާބާދީ ބޮޑު ޤައުމެވެ. ބިމުގެ ބޮޑުމިނަކީ 0.8 މިލިއަން އަކަކިލޯމީޓަރެވެ. ދުއްވާއެއްޗެހި ދުއްވަނީ ވާތްފަރާތުންނެވެ. އިންޓަނެޓް ކޯޑަކީ mz. އެވެ. ކޯލިން ކޯޑަކީ +258 އެވެ. ފައިސާގެ ގޮތުން ބޭނުންކުރަނީ މޮޒަންބީކަން މެޓިކަލްއެވެ.\nމުސިންބީގެ ނަން ކަމުގައިވާ މޮޒަންބީކް ނުވަތަ މުސަންބީކް މި ނަން ނިސްބަތްވަނީ މި ސަރަޙައްދުގެ ކުރީގެ ވެރިއެއް ކަމުގައިވާ މޫސާ ބިން އެމްބިކީއަށެވެ. ދިވެހި ބަހުން މި ޤައުމަށް ކިޔާ ނަން ކަމުގައިވާ “މުސިންބީ” މި ނަން އެންމެ ފުރަތަމަ ލިޔުމެއްގައި ބޭނުން ކުރައްވާފައިވާ ކަމަށް ފެންނަނީ މަޝްހޫރު ދިވެހި ޝާޢިރު ބަނޑޭރި ޙަސަން މަނިކުފާނެވެ. އެއީ އެ މަނިކުފާނުގެ ދިޔޯގެ ރައިވަރުގައެވެ.\nމުސިންބީގެ އިރުމަތީގައި އޮތީ އިންޑިޔާ ކަނޑެވެ. އުތުރުގައި އޮތީ ޓެންޒޭނިޔާއެވެ. ހުޅަނގު އުތުރުގައި އޮތީ މަލާވީ އާއި ޒެންބިއާއެވެ. ހުޅަނގުގައި އޮތީ ޒިންބާބުވޭއެވެ. ހުޅަނގު ދެކުނުގައި އޮތީ ސްވާޒިލޭންޑާއި ދެކުނު އެފްރިކާއެވެ.\nމީލާދީން ފުރަތަމަ ޤަރުނާއި ފަސްވަނަ ޤަރުނާ ދެމެދު ހުޅަނގު އެފްރިކާއިން ހިޖުރަކުރަމުން ދިޔަ ބަންޓުވީން ވަނީ މުސިންބީއާ ހަމަޔަށް ވެސް އައިސްފައެވެ. އެމީހުން ވަނީ އެ ހިސާބުގައި ދަނޑުވެރިކަން ކުރަން ފަށާފައެވެ. އިރުމަތީ އެފްރިކާއަށް ޕޯޗުގީޒުން އައިސްފައިވަނީ 1498 ގައެވެ. ވަސްކޮޑަގާމާގެ ޤިޔާދަތުގެ ދަށުގައި ޕޯޗުގީޒުން 1498 ގައި ކޭފުކޮޅު (ކޭޕް އޮފް ގުޑް ހޯޕް) ވަށާލާފައި އިންޑިޔާ ކަނޑަށް ވަނުން ވެގެން ދިޔައީ ޕޯޗުގީޒުންގެ ކޮލޮނީތައް އިންޑިޔާ ކަނޑުގެ އެެތަން މިތާގައި ޤާއިމުވެގެން ދިއުމުގެ ސަބަބަކަށެވެ. މީލާދީން 1505 ގައި ޕޯޗުގީޒުންގެ ކޮލޮނީއަކަށް މުސިންބީވިއެވެ. ފަހުން މުސިންބީ ވެގެން ދިޔައީ އަޅުންގެ ވިޔަފާރީގައި ވަރަށް ބޮޑަށް ޝާމިލުވެފައި އޮތް ސަރަޙައްދަކަށެވެ. އެފްރިކާގެ ޤަބީލާތަކުގެ ވެރިންނާއި ޢަރަބި ވިޔަފާރިވެރިންނާއި ޕޯޗުގީޒުން ދިޔައީ ޒުވާން ކުދިން ގެނެސް އަޅުންގެ ގޮތުގައި ވިއްކަމުންނެވެ. 20 ވަނަ ޤަރުނާ ހަމައިން މުސިންބީގެ އިދާރީ ގިނަ ކަންތައްތައް ޕޯޗުގީޒުން އޮތީ ޕްރައިވެޓް ކުންފުނިތަކަށް ދޫކޮށްލާފައެވެ. 20 ވަނަ ޤަރުނުގެ ތެރޭގައި އަޅުންގެ ވިޔަފާރި ނުކުރެވުނު ނަމަވެސް މުސިންބީގައި ގަދަކަމުން މަސައްކަތް ކުރުވުމާއި ވަރަށް ކުޑަ މުސާރައަކަށް މަސައްކަތް ކުރަން މަޖުބޫރުކުރުވާފައިވާ ކަން ފާހަގަ ކުރެވެއެވެ. މުސިންބީއަށް ޕޯޗުގީޒުންގެ ކިބައިން ފުރިހަމަ މިނިވަންކަމެއް ލިބުނީ 25 ޖޫން 1975 ގައެވެ.\nމުސިންބީގެ އާބާދީއަށް ބަލާއިރު ކްރިސްޓިއަން ދީނަށް ތަބާވަނީ 41.3% އެވެ. މުސްލިމުންނަކީ 17.8% އެވެ. އެހެން ދީންތަކަށް ތަބާވަނީ 16.8% އެވެ. އެއްވެސް ދީނަކަށް ތަބާނުވާ މީހުންގެ ނިސްބަތަކީ 21.1% އެވެ. މުސިންބީގެ ރަސްމީ ބަސް ކަމުގައިވާ ޕޯޗުގީޒު ބަހުން ވާހަކަ ދައްކަނީ ޤައުމުގެ އާބާދީގެ 40% މީހުންނެވެ. މީގެ ތެރެއިން 33.5% މީހުން ޕޯޗުގީޒު ބަހުން ވާހަކަ ދައްކަނީ ދެވަނަ ބަހެއްގެ ގޮތުގައެވެ. މިއީ ބަންޓޫ މީހުންނެވެ. އަމިއްލަ މާދަރީ ބަހެއްގެ ގޮތުގައި ޕޯޗުގީޒު ބަހުން ވާހަކަ ދައްކަނީ އެންމެ 6.5% މީހުންނެވެ. މި މީހުންނަކީ މުސިންބީގެ ދޮން މީހުންނެވެ. މުސިންބީގެ އަންހެނަކު އެވަރެޖުކޮށް5ކުދީން ވިހައެވެ.\nމިއަދު މުޅި ދުނިޔޭގައި ވެސް އެފްރިކާގެ ޤަދީމީ ސަގާފަތުގެ އަސަރު އެންމެ ބޮޑަށް ފެންނަ އެއް ޤައުމަކީ މުސިންބީ ކަމުގައި ބުނެވެއެވެ.\nމުސިންބީގެ އިޤްތިޞާދަށް ހެޔޮ ބަދަލުތަކެއް ގެނައުމުގެ މަސައްކަތް މިހާރުވަނީ ބޭންކް އޮފް މޮޒަންބީކުން ފަށާފައެވެ. އެ ޤައުމުގެ ޖީ.ޑީ.ޕީ ޕަރކެޕިޓާ އަކީ 903 ޑޮލަރެވެ.\n"Mozambique". International Monetary Fund. Retrieved 2009-10-01.\nLast edited on4އެޕްރީލް 2013, at 19:28\nމި ޞަފްހާ އަށް އެންމެ ފަހުން ބަދަލެއް ގެނެވިފައިވަނީ4އެޕްރީލް 2013، 19:28 ގައެވެ.


Enmen rangalhuve Narudhu ah ufaaverikan, ekamaku jehunee laggande | Mihaaru\nއެންމެން ރަނގަޅުވެ، ނަރުދުއަށް އުފާވެރިކަން، އެކަމަކު ޖެހުނީ "ލައްގަނޑެއް"!\nނަރުދޫ މަގެއްގެ މަތި: އެ ރަށް މިހާރު އޮތީ އާއްމު ހާލަތުގައި\n31 މެއި 2020 - 14:25\nމާލެ ފިޔަވައި އެންމެ ގިނަ ބަޔަކު، ނުރައްކާތެރި ކޮވިޑް-19އަށް ޕޮޒިޓިވްވީ ށ. ނަރުދޫންނެވެ. މާލެ ލޮކްޑައުން ކުރި ދުވަހު، ގިނަ ބަޔަކާ އެކު ވެރިރަށުން ފުރި ނަރުދޫ ބޯޓުގެ ކެޕްޓަނަށް ރަށަށް ދެވުނީ ބައްޔާ އެކު އެވެ. އޭނާގެ އާއިލާގެ ހަ މީހަކާއި އިތުރު ފަސް މީހަކު ވަނީ އެ ރަށުން ޕޮޒިޓިވްވެފަ އެވެ. އެއާއެކު، ރަށް މޮނިޓަރިންގެ ހާލަތަށް ގެނެސް، މީހުން ގެއިން ބޭރަށް ނިކުތުމާއި ރަށަށް އަރައި ފޭބުން މަނާކުރި އެވެ.\nއެކަމަކު ގާތްގަނޑަކަށް ދޮޅު މަހަށް ފަހު އިއްޔެ އަލުން ނަރުދޫ ހުޅުވާލީ ރަށުން ބަލިޖެހުނު އެންމެން ރަނގަޅުވުމުންނެވެ. އެންމެ ފުރަތަމަ ޕޮޒިޓިވްވި މީހުންގެ މީގެ ހަފުތާއެއް ކުރިން ރަނގަޅުވެފައިވާއިރު، ބާކީ ތިބި މީހުން ވެސް ބަލި ނެތްކަން ޔަގީންވުމުން މިއަދު ރަށަށް ދާނެ އެވެ. މިއީ ނަރުދުއަށް އުފާވެރި ދުވަހެކެވެ. އެކަމަކު ކައުންސިލަރު އަހުމަދު އާރިފް ސިފަ ކުރައްވާ ގޮތުގައި ކޮވިޑް-19 ގައި ބަޔަކު ބަލިވުމުން އެ ރަށުގައި ޖެހުނީ ކަޅު ލައްގަނޑެކެވެ.\n"ނަރުދޫން ޕޮޒިޓިވްވި މީހުން ރަނގަޅުވީމައި އަޅުގަނޑުމެން އުފާކުރަން. އެކަމަށް ޝުކުރު ކުރަން" އޭނާ ވިދާޅުވި އެވެ.\n"އެކަމަކު ދަންނަވަންތޯ، މި ބަލީގެ ސަބަބުން އަޅުގަނޑުމެންގެ ގައިގާ ލައްގަނޑެއް ޖެހިއްޖެ،"\nނަރުދުއަށް ކާއެއްޗެހި ބާލަނީ: އެ ރަށުން ބަލިވި އެންމެން މިހާރު ވަނީ ރަނގަޅުވެފައި\nއާރިފް ވިދާޅުވި ގޮތުގައި ބަލިން އެންމެން ރަނގަޅުވެ، ރަށް ހުޅުވާލި ނަމަވެސް އަދިވެސް ބައެއް މީހުން އެ ރަށުގެ މީހުން ސިފަ ކުރަނީ ބަލި ބައެއްގެ ގޮތުގަ އެވެ. ރަށް ނޫން އެހެން ތަނަކުން ވެސް ނަރުދޫ މީހެއް ފެނިއްޖެ ނަމަ، އެއީ "ކޮވިޑް ރަށުގެ މީހެއް" ކަމާއި ނުރައްކާތެރި ބައެއް ކަމަށް ދެކެ އެވެ. އަދި ރަށާ މެދު ބައެއް މީހުން ތަފާތުކުރުންތައް ގެންގުޅޭކަން ފާހަގަ ކުރެވޭ ކަމަށް އޭނާ ވިދާޅުވި އެވެ.\nނަރުދޫން ބަޔަކު ޕޮޒިޓިވްވުމާއެކު ފެށުނު އެ ތަފާތު ކުރުންތައް އަދިވެސް ފެންނަމުންދާ ކަމަށް ވިދާޅުވި އެވެ.\n"ވަރަށް ދެރަވޭ މިކަމާ. ކިހިނެއްތޯ އަޅުގަނޑުމެން މި ލައްގަނޑު ފިލުވާލާނީ؟" ވަރަށް މާޔޫސްވެ އޭނާ ވިދާޅުވި އެވެ.\nދެން ވެސް އޭނާ ކުރެއްވީ ހަމަ މި ފަދަ ސުވާލުތަކެކެވެ. ކޮވިޑް-19 ނެތް ރަށެއްގެ ގޮތުގައި މިހާރު އޮތް ނަމަވެސް، އެކަން މީހުންނަށް ޔަގީންކޮށްދޭނީ ކިހިނެއްތޯ އެވެ؟ މީހުން އަބަދު ވެސް ނަރުދޫއާ މެދު ދެކެނީ ބަލީގެ ނުރައްކާ އޮތް ރަށަކާ މެދުތޯ އެވެ؟ މީހުންގެ މި ވިސްނުން، ކިހާ ދުވަހަކަށް ދެމިގެންދާނެތޯއޭ ވެސް އެއްސެވި އެވެ.\nބަލީގެ ފުރަތަމަ މީހާ ފެނުމާއެކު، މޮނިޓަރިންގެ ހާލަތަށް ބަދަލު ކުރި ނަރުދޫ ރައްޔިތުން ވޭތުވެދިޔަ ދޮޅު މަހު އުޅުނީ އުނދަގޫ ދިރިއުޅުމެކެވެ. ދަނޑުވެރިކަމާއި މަސްވެރިކަމަށް ބަރޯސާވެފައި އޮތް އެ ރަށުގައި މީހުން އާމްދަނީ ހޯދަން ކުރި މަސައްކަތްތައް މެދުކެނޑުނެވެ. އެންމެންގެ ރައްކާތެރިކަމަށް ތިބެން ޖެހުނީ ގޭގަ އެވެ.\nކައުންސިލުން ބުނިގޮތުގައި މޮނިޓަރިންގެ ހާލަތުގައި ރަށުގެ އެންމެންގެ ވެސް ފަރާތުން ފެނުނީ ކެތްތެރިކަމާއި ކިޔަމަންތެރިކަމެވެ. ރަށު ތެރޭގައި ބަލި އިތުރަށް ފެތުރުނަ ނުދިނުމަށް އެންމެން ވެސް އެއްބާރުލާފައިވާ ކަމަށް ބުންޏެވެ.\nނަރުދޫ ރައްޔިތުންނަށް އެ އަތޮޅު ރައްޔިތުން ވަރަށް ބޮޑަށް އެހީވި އެވެ. ރޯމަހާއި ކާޑާއި މޭވާ އާއި ތަރުކާރީގެ އިތުރުން ފެން ރަށަށް ފޮނުވި އެވެ. އެ ރަށުގެ މީހުން އެކަން ބަލައިގަތީ ޝުކުރުވެރިކަމާއެކު އެވެ.\nމޮނިޓަރިންގެ ހާލަތު އުވާލި ނަމަވެސް އިތުރު ދެ ހަފުތާ ވަންދެން އެ ރަށުގެ މީހުން ތިބެން ޖެހޭނީ ރައްކާތެރިކަމުގެ ފިޔަވަޅު އަޅައިގެންނެވެ. މިސްކިތުގައި ޖަމާއަތުގައި އަދި ނަމާދެއް ނުކުރެ އެވެ. ގެއިން ބޭރަށް ނިކުމެވެނީ ވެސް ކައުންސިލުން ދޫކޮށްފައިވާ ކާޑެއް ހިފައިގެންނެވެ. އެކަމަކު އާމްދަނީ ހޯދުމަށް މަސައްކަތް ކުރަން ނިކުމެވުމަކީ އެމީހުންނަށް ލިބުނު ހިތްހަމަ ޖެހުމެކެވެ. އުއްމީދަކީ ނަރުދުއާ މެދު ބައެއް މީހުން ދެކޭ ގޮތް ބަދަލުވުމެވެ. ބަލިން ފުރިހަމަ ޝިފާއެއް ލިބުނީ ކަމަށް އެ މީހުންނަށް ގަބޫލު ކުރެވޭނީ އޭރުންނެވެ.\n32 ކޮމެންޓް, 142 ރިއެކްޝަންސް\nއަޖާއިބުން އަންތަރީހެއްނުވާނެތަ. ބައްޔެއްވުމަކީ ވަކިމީހަކަށް، ނުވަތަ ނިކަމެއްޗަކަށްވީމަ ވާންޖެހޭ ކަމެއްތަ؟ ކައުސިލަރޫ! ބަލިވުމަކީ ދެރަކަމެއް ނިކަމެތި ކަމެއް ނުވަތަ ތިކިޔާގޮތުން ލައްގަޑެއްޖެހޭނެ ކަމެއްނޫން. އެއީ ހަޑިކަމެއް ނިކަމެތިވެގެން ވާކަމެއްނޫން. އެއީ އިރާދަ ކުރައްވާގޮތަކަށް ދިމާވާމީހަކަށް ކުރެވޭ އިމްތިހާނެއް. ދެމިންވަރަށް އީމާންވާން އެބަޖެހޭ\nއަޖާއިބު!! އެވާހަަކަ ކައުންސިލަރުވެސް އެވިދާޅުވީ!! މީހުން އެގޮތަށް ދެކޭ ވާހަކައާއި އެކަމާ ދެރަވާވާހަކަ. ހަބަރު ނުކިޔާ އަދިވެސް ކޮމެންޓް ކުރޭ!!\nހަމަ އެންމެ ބޯޓެއްތަ ލޮކްޑައުންގެ ކުރިން މާލެއިން އެދުވަހު ނުވަތަ އޭގެ ކުރީ ދުވަހުވެސް ފުރައިގެން ދިއައީ؟ ދިވެހިންގެ ގިނަ ބަޔަކު އަލާމާތްތައް ނުހުންނައިރު ފުރައިގެން ދިއަ އެހެން ބޯޓުތަކެއްވާނަމަ ބަލި އެހެން ރަށަކަށް ދިއަކަން ނޭގި އޮވެދާނެ. ރަށު ކައުންސިލްތަކުން އެފަދަ ކަންކަން ބެލިބާ؟\nބައްޔެއްވުމަކޫ އަޅެފަހެ ލައްގަޑެއްތޭ؟\nނޫން. ތިޔަހެން ދެކޭމީހަކު ވެސް ނުރެދާނެ އެކަމަކު އެވާނީ ވަރަށް މަދު ބަޔަކަށް! ވަރަށް ގިނަ ރަށްރަށުން ބޮޑެތި އެހީތަކެއް ނަރުދޫއަށް ވަނީ ފޯރުކޮށްދީފައެވެ. ވީމާ، ތިޔަ ލައްގަނޑު ތިޔަގޮތަށް ދެން ނުޖައްސަވާށެވެ. ތިޔަކަން ނިމުނީއެވެ. މާތްﷲ އަށް ޙަމްދުކުރާށެވެ.\nދިވެހިންގެ ގޮތް މީ، ދެން އަދި ކުޅޭނެ ކޮވިޑު ޖެހުނު މީހުނާ ނުޖެހޭ މީހުނާ ފުޓުބޯޅަ މެޗެއްވެސް\nކުއްވެރިވާނީ އެހެން މީހުން\nތިޔަ ތަފާތު ކޮވިޑު ޖެހުނު މީހުނަށް ތިޔަ ރަށު މީހުންވެސް ބާއްވާނެ ތޯއްޗެ\nވާހަކަ ވަރަށްމޮޅު ރަށްމޮނިޓަރިންގައި އޮތްއިރު ކައުންސިލް ރައީސްގެ ގޭދޮރުމަތީހުންނަ އުނދޯލި ހަޓުގަ ދުރުހިސާބުމީހުން ގޮވައިގެން ރޭގަނޑު ހަތަރުދަމު ކޮފީބުއިން ތާސްކުޅުން ރަށުގެ ގިނަބަޔަކު ދަންނަކަމެއް އެމީހުންނަށްވީ މާމިނިވަންކޮށް މަޖާނަގާނެ ވަގުތަކަށް\nތިހެން ގޮވާ މީހުން އަންނާނެ މާލެއަށް. މާލޭގައި ތިބުނާ ލައްގަނޑު ބޮޑަށް ޖެހިފައޮތީ..މާލޭން މީހުންވެސް ފެންނާނެ ކޮވިޑް ގޮވަމުން ދާނެބާ...ތިހެން ގޮވަނީ ވަރަށް ވިސްނުން ކޮށިމީހުން..\nތީ ހަމަ އަމިއްލައަށް ކިޔާއެއްޗެއް. ތިވަރު މަޤާމެއްގަ ހުރިމީހަކު ބުނަން ނުވާވަރު އެއްޗެއް. އެހެންވީމަ ބުނަނީ ކުޅަނދު މަދޭ. މީހަކު ބުނެފާނެ އެއްޗެކޭ އެކަމަކު އެއީ އެކަން ބޮޑުކޮށް ހިތުގަޖެހި މީޑިއާއަށް ދޭވަރު ކަމެއް ނޫން. މިހާރުވެސް ކަޑަ. އެއްބަިވަންތަކަން ގެއްލޭކަހަލަ އެއްޗެތި ލިޔެގެން ނުވާނެ.\nދިވެހިންނަކީ އެއްނަސްލެއްގެ ބައެެކޭ ކިޔަކަސް ވަރަށް ނަސްލީ އިމްތިޔާޒު ބޮޑުބައެއް: އެއްއަވަށުމީހުން އަނެއްއަވަށުމީހުންނާ، އެއްކޮޅުމަތީމީހުން އަނެއްކޮޅުމަތީމީހުންނާ، އެއްރަށުމީހުން އަނެއްރަށުމީހުންނާ ދިމާކުރުން - އެއީ ދިވެހިންގެ ގަދީމީ އާދައެއް. ރާހުތަށްލާ ކެއްކިޔަސް އެއާދަ ފިލާނުދާނެ.


Manchester City ashaai Chelsea ah faseyha molheh - One Online\nޗެލްސީގެ ޕެޑްރޯ (ވ) އާއި މޮރާޓާ (ކ) ލަނޑު ޖެހުމަށްފަހު އުފާފާޅުކުރަނީ. ފޮޓޯ: ޓުވިޓާ\nޗެލްސީ އާއި ޕެލަސް ބައްދަލުކުރި މެޗުގެ ތެރެއިން. ފޮޓޯ: ޓުވިޓާ\nމެންޗެސްޓާ ސިޓީގެ ކުޅުންތެރިން ލަނޑު ޖެހުމަށްފަހު އުފާފާޅުކުރަނީ. ފޮޓޯ: ޓުވިޓާ\nމެންޗެސްޓާ ސިޓީ އަށާއި ޗެލްސީއަށް ފަސޭހަ މޮޅެއް\nއިނގިރޭސި ޕްރިމިއާ ލީގުގައި އެންމެ ފަހުގެ ޗެމްޕިއަން މެންޗެސްޓާ ސިޓީ އާއި ޗެލްސީ ރޭ ކުޅުނު މެޗުތަކުން ފަސޭހަކަމާއެކު މޮޅުވެ ތާވަލުގެ އެއްވަނައާއި ދެވަނަ މަގާމަށް ޖެހިލައިފިއެވެ.\nސިޓީ ވަނީ 1-6 ގެ ނަތީޖާއަކުން ސައުތެމްޓަން ބަލިކޮށްފައެވެ. އަދި ޗެލްސީ ވަނީ އަމިއްލަ ދަނޑުގައި ކްރިސްޓަލް ޕެލަސްގެ މައްޗަށް 1-3 ގެ ނަތީޖާއަކުން ކުރި ހޯދައިފައެވެ.\nރޭގެ މެޗަށް މި ދެޓީމު ނުކުތްއިރު، ތާވަލުގެ އެއްވަނައިގައި 27 ޕޮއިންޓާއެކު އޮތީ ލިވަޕޫލެވެ. ނަމަވެސް، ސިޓީ ވަނީ ރޭގެ މެޗަށްފަހު އަލުން އެއްވަނަ މަގާމަށް އަރައިފައެވެ. އަދި ޗެލްސީ ވަނީ ލިވަޕޫލާ ޕޮއިންޓުގެ ގޮތުން އެއްވަރުކޮށް، ގޯލުގެ ތަފާތުން ދެވަނައަށް ޖެހިލައިފައެވެ.\nރޭގެ މެޗުގައި ސިޓީ ވަނީ މެޗު ފެށިގެން ފުރަތަމަ 18 މިނެޓުގެ ތެރޭގައި3ލަނޑު ޖަހާފައެވެ. އެގޮތުން މެޗުގެ ފުރަތަމަ ލަނޑަކީ ސައުތެމްޓަންގެ ވެސްލީ ހޫޑް އަތުން ބައިކޮޅަށް ވަން ލަނޑެކެވެ. ސިޓީގެ ދެވަނަ ލަނޑު 12 ވަނަ މިނެޓުގައި ސާޖިއޯ އަގުއެރޯ ކާމިޔާބުކޮށްދިން އިރު، ތިންވަނަ ލަނޑު މެޗުގެ 18 ވަނަ މިނެޓުގައި ކާމިޔާބުކޮށްދިނީ ރޭގެ މެޗުގައި މޮޅު ކުޅުމެއް ދެއްކި ރަހީމް ސްޓާލިން ދިން ޕާހަކުން ޑޭވިޑް ސިލްވާއެވެ.\nޗެލްސީގެ އަލްވާރޯ މޮރާޓާ ލަނޑު ޖެހުމަށްފަހު އުފާފާޅުކުރަނީ. ފޮޓޯ: ޓުވިޓާ\nޗެލްސީގެ ކުޅުންތެރިން ލަނޑު ޖެހުމަށްފަހު އުފާފާޅުކުރަނީ. ފޮޓޯ: ޓުވިޓާ\nމެންޗެސްޓާރ ސިޓީގެ ކުޅުންތެރިން ލަނޑު ޖެހުމަށްފަހު އުފާފާޅުކުރަނީ. ފޮޓޯ: ޓުވިޓާ\nސައުތެމްޓަންގެ ޑެނީ އިންގްސް އެޓީމަށް ޕެނަލްޓީއަކުން ލަނޑެއް ކާމިޔާބުކޮށްދިން ނަމަވެސް، ހާފު ނިމުމުގެ ކުރިން ސްޓާލިން ވަނީ ހަތަރު ވަނަ ލަނޑެއް ކާމިޔާބުކޮށްފައެވެ. ސިޓީގެ އަނެއް ދެ ލަނޑު ފެނިގެންދިޔައީ ދެވަނަ ހާފުގައެވެ. މެޗުގެ 67 ވަނަ މިނެޓުގައި އަގުއެރޯ ދިން ޕާހަކުން ފަސްވަނަ ލަނޑުވެސް ކާމިޔާބުކޮށްދިނީ ސްޓާލިންއެވެ. ފަހު ލަނޑު އިތުރު ވަގުތުގައި ކާމިޔާބުކޮށްދިނީ ސްޓާލިން ތަނަވަސްކުރި ފުރުސަތެއްގައި ލެރޯއީ ސާނޭއެވެ.\nޗެލްސީގެ ދަނޑުގައި ކުޅުނު މެޗުގައި އެޓީމުގެ ލަނޑުތައް ކާމިޔާބުކޮށްދިނީ އަލްވާރޯ މޮރާޓާ އާއި ޕެޑްރޯއެވެ. ފުރަތަމަ ހާފުގެ 32 ވަނަ މިނެޓުގައި މޮރާޓާ ޗެލްސީއަށް ލީޑު ނަގައިދިން ނަމަވެސް، ޕެލަސްގެ ޓައުންސެންޑް ވަނީ ދެވަނަ ހާފު ފެށިތަނާ ނަތީޖާ ހަމަހަމަ ކޮށްފައެވެ. ނަމަވެސް މެޗުގެ 65 ވަނަ މިނެޓުގައި މޮރާޓާ ވަނީ ދެވަނަ ލަނޑެއް ކާމިޔާބުކޮށް ޗެލްސީއަށް އަލުން ލީޑު ނަގައިދީފައެވެ. އަދި އޭގެ ފަސްމިނެޓު ފަހުން ޕެޑްރޯ ވަނީ ތިންވަނަ ލަނޑެއް ކާމިޔާބުކޮށް ލީޑު ފުޅާކޮށްފައެވެ.\nލީގުގައި މިރޭ ކުޅޭ މެޗުގައި ވާދަކުރާނީ ހަޑާސްފީލްޑް ޓައުން އާއި ފުލްހަމް އެވެ. މިމެޗު ފަށާނީ ރާއްޖޭ ގަޑިން މިރޭ 01:00 ގައެވެ.


Enme bodu fathaha - Makkaa fathaha kurehvvun - One Online\nއެންމެ ބޮޑު ފަތަޙަ - މައްކާ ފަތަޙަ ކުރެއްވުން\nމައްކާއަކީ ޤަބީލާތަކާއި ވަންހަތަކަށް ބެހިފައިތިބި ޢަރަބީންގެ ދީނީ ވެރިރަށެވެ. މައްކާއަށް އެމަގާމު ލިބިފައިވާ އެންމެ ފުރަތަމަ ސަބަބަކީ كـعـبــة اللّـه ގެފުޅު މައްކާގައި ހުރުމެވެ. ތައުޙީދުގެ މަރުކަޒުގެ ގޮތުންނެވެ. ދެވަނައަށް ޙިޖާޒުކަރައިގައި މައްކާއަށް ލިބިފައިވާ ޖޯގްރަފީ އަހަންމިއްޔަތެވެ. މުޝްރިކު ޢަރަބީން ގަބޫލުކުރާގޮތުގައި އެބައިމީހުންގެ ދީނަކީ ސަލާމްލެއްވި إبــراهيــم ގެފާނުގެ ދީނެވެ. އެހެންކަމުން ޒަމާން ބަދަލުވެ ޢަރަބީންގެ ތެރޭގައި ބުދަށް އަޅުކަންކުރުން ޢާއްމުވުމަށްފަހުވެސް އެބައިމީހުންގެ ހިތްތަކުގައި كـعـبــة ގެ ޙުރުމަތް ދެމިއޮތެވެ. كـعـبــة ގެ ސަބަބުން މައްކާއަށް ލިބިފައިއޮތް މުޤައްދަސްކަމާއި، މަރުކަޒީ ހައިސިއްޔަތުވެސް ކުރިއެކޭ އެއްގޮތަށް ދެމިއޮތެވެ. ނަތީޖާއެއްގެގޮތުން މައްކާ ފަތަޙަ ނުވަނީސް ޢަރަބިކަރަ އިސްލާމްދީނަށް ބޯނުލަނބާނެކަން މުސްލިމުންގެ ދުރުވިސްނިވަޑައިގަންނަވާ ޤާއިދު ވަރަށް ރަނގަޅަށް ދެނެވަޑައިގަންނަވައެވެ.\nޤުރައިޝުންނަކީ ޢަރަބިކަރައިގެ ދީނީ ޒަޢީމުންނެވެ. އެހެންކަމުން ޢަރަބިކަރައިން ބުދަށް އަޅުކަންކުރުން ނައްތައިލެއްވެންއޮތީ ޤުރައިޝުން އިސްލާމްދީނަށް ބޯލަނބައިގެންނެވެ. ޤުރައިޝުންނަކީ އިސްލާމީ ތަހުރީކުގެ އެންމެ ފުރަތަމަ ދުޝްމަނުންނެވެ. އިސްލާމްދީނުގެ ދަޢުވަތު ފާޅުވުމާއެކު ޤުރައިޝުން ބެލީ އެ ދަޢުވަތަކީ އެބައިމީހުންގެ އަމިއްލަ ވެރިކަމަށް ޖެހުނު ގޮމެއްކަމުގައެވެ. އެބައިމީހުންގެ ޝަރަފާއި ކަރާމަތަށް ދެވުނު ޙަމަލައެއް ކަމުގައެވެ. ތިމާގެ ޢިއްޒަތާއި ކަރާމަތާއި އަބުރު ރައްކާތެރިކުރުމަކީ ޢަރަބީންގެ ޤައުމީ ޝިޢާރެކެވެ. އެކަމަށްޓަކައި ކަތިވެމަރުވެ ތިމާމެންގެ ހުރިހާ އެއްޗެއްސެއް ޤުރުބާންކޮށްލާކަށެއްވެސް އެޒަމާނުގެ ޢަރަބީން ފަހެއް ނުޖެހެއެވެ.\nޤުރައިޝުންނަކީ ޢަރަބީންގެ އެންމެ ވަރުގަދަ ޢަސްކަރީ ބަޠަލުންނެވެ. ހަނގުރާމައިގެ އެންމެ ކުޅަދާނަ ކޮމާންޑަރުންނެވެ. އެބައިމީހުން ދެކޭގޮތުގައި އެބައިމީހުންނަކީ إبــراهيــمى ދީނާއި، بـيـت اللّـه ގެ ފާރަވެރީންނެވެ. ހަމައެފަދައިން ޤުރައިޝުންގެ ސިޔާސީ ތަޖުރިބާއާއި، ވަށައިގެންހުރި ދައުލަތްތަކާމެދު އެބައިމީހުންނަށް ލިބިފައިވާ މުއްސަނދި މަޢުލޫމާތުތަކަކީ އިސްލާމީ ދަޢުވަތު އުދަރެސްތަކަށް ފަތުރައިލުމުގައި ނުހަނު ބޭނުންތެރި ކަންކަމެވެ. އެހެންކަމުން ވީހައިވެސް މައިތިރި ގޮތަކަށް ޤުރައިޝުން އިސްލާމްދީނަށް ބޯލަންބުވައި މުސްލިމުންގެ ބާރުގެ ދަށަށް މައްކާ ގެންނެވުމުގެ ބޭނުންތެރިކަން އިސްލާމްދީނުގެ ނަބިއްޔާ ވަރަށް ރަނގަޅަށް ދެނެވެޑައިގަންނަވައެވެ. އެމާތް ސާހިބާ ގެންދެވީ އެކަމަށް ދުރާލައި ވިސްނައިވަޑައިގެން ވަސީލަތްތައް ތައްޔާރު ކުރައްވަމުންނެވެ.\nމައްކާ ފަތަހަކުރެއްވި ދުވަހު އިސްލާމީ ލަޝްކަރު މައްކާއަށް ވަނުން. ފޮޓޯގެ ޝުކުރު ދާރުއްސަލާމް ---\nއަޙުޒާބު ހަނގުރާމަޔަށްފަހު ޤުރައިޝުންނާއި، އެބައިމީހުންގެ އެކުވެރި ޤަބީލާތަކުގެ މެދުގައި އޮތީ ޚިޔާލު ތަފާތުވުން އުފެދިފައެވެ. ބައިބައިވުން އުފެދިފައެވެ. އެބައިމީހުންގެ ޢަޒުމާއި ޔަގީންކަމަށް އޮތީ ގުޑުން އަރައިފައެވެ. ބޭރުފުށުން އެކުވެރިކަމުގައި ފެނުމާއެކުވެސް އެތެރެއިން އޮތީ ރޫޅެން ފަށައިފައެވެ. ޝިރުކަކީ ފަރުދެއްގެ ކިބައިގައި އެކަން ދެމިއޮތަސް ޤައުމެއްގައި އަށަގެންފައި އޮތަސް އެބައެއްގެ ޝަޚުޞިއްޔަތަށް އޭގެ ނޭދެވޭ އަސަރު ފޯރުވާ ކަމެކެވެ. އެބައެއްގެ ނަފުސާނީ ޙާލަތު ނުބައިކޮށްލާ ކަމެކެވެ. އެހެންކަމުން، ޤުރައިޝުންނަށް ޙުދައިބިއްޔާގެ މުޢާހަދާގައި ސާބިތުވެ ނުތިބެވޭނެކަން އިތުރު ސާހިބާ صلّــى اللّـه عليـه وسلّـم ދެނެވަޑައިގަންނަވައެވެ. ކައުސާހިބާ صلّــى اللّـه عليـه وسلّـم ގެންދެވީ އެދަނޑިވަޅުގެ ފައިދާ ނަންގަވަން ނުހަނު ޙިކުމަތްތެރިކަމާއެކު ތައްޔާރުވެ ވަޑައިގަންނަވަމުންނެވެ. އިތުރު ސާހިބާގެ ރޭއްވެވުމަކީ ވަރުގަދަ މަޢުރިކާއެއް ނުހިންގަވައި އިންސާނީ ލޭތަކެއް އޮހޮރައިނުލައްވައި ވީހާވެސް ލުއިލުއިގޮތަކަށް މައްކާގެ މައްޗަށް ބާރު ހިންގެވުމެވެ. ޤުރައިޝުން ކިޔަމަން ކޮށްލެވުމެވެ. އަނެއްކޮޅުން ޙުދައިބިއްޔާގެ ޞުލްޙައިގެ ސަބަބުން ލިބުނު އަމާންކަމުގެ ދުވަސްތައް ބިނާކުރަނިވި ގޮތެއްގައި ބޭނުންހިފުމުގެ ވިސްނުމެއްވެސް ޤުރައިޝުންގެ ކިބަޔަކު ނެތެވެ. އެބައިމީހުން ތިބީ ޣާފިލުކަމުގައެވެ. ޤުރައިޝުންގެ ޣާފިލުކަމާއި ދުރަށް ނުވިސްނުމުގެ ސަބަބުން އެބައިމީހުންގެ އެކުވެރި ޤަބީލާއެއް ކަމުގައިވާ ބަކުރުވަންހައިގެ މީހުންނަށް ހަތިޔާރު ދީގެން މުސްލިމުންގެ ޙަލީފުންކަމުގައިވާ ޚުޒާޢަތުވަންހައިގެ މީހުނާ ހަނގުރާމަ ކުރުވިއެވެ. ސީދާ ޙަރަމުގެ ތެރޭގައި ޚުޒާޢަތުވަންހައިގެ ބަޔަކު ޤަތުލު ކުރުވައިފިއެވެ. އެކަމަކީ ވަރަށް ފާޅުކަންބޮޑު ގޮތެއްގައި ޙުދައިބިއްޔާގެ ޢަހުދުނާމާއާ ޚިލާފުވުމެވެ. ބަކުރުވަންހައަކީ ޤުރައިޝުންގެ ޙަލީފުން ކަމުގައިވާ ފަދައިން ޚުޒާޢަތުވަންހައަކީ މުސްލިމުންގެ ޙަލީފުންނެވެ.\nމި ހާދިސާގެ ހޫނުކަން ހުއްޓައި ޚުޒާޢަތުވަންހައިގެ ޒަޢީމެއްކަމުގައި عَـمــرو بــن ســالــم ގެ ވެރިކަމުގެ ދަށުގައި އެވަންހައިގެ ވަފުދެއް މަދީނާއަށް ހިނގައްޖެއެވެ. عَـمــرو بــن ســالــم ޤަތުލާއި ފޭރުމުގެ އެނުރައްކާތެރި ހާދިސާގެ ވަރަށް އަސަރުގަދަ ފުރިހަމަ ތަސްވީރެއް އިތުރު ސާހިބާގެ އަރިހަށް ޅެންބަހުރުވައިން ހުށަހެޅިއެވެ. މުސްލިމުންގެ ހިތާމައާއި ރުޅިވެރިކަން ވަގުތުން ސައްތަޔަށް އެރިއެވެ. ހަތަރު ފަރާތުން ޤިޞާޞުގެ އަޑު އުފުލޭން ފެށިއެވެ. އިތުރު ސާހިބާ ޙަދީޘު ކުރެއްވިއެވެ. އޭ عَـمــرو بــن ســالــم އެވެ. ތިބާއަށް ވަނީ އެހީދެވިގެންނެވެ. އެއަށްފަހު އުޑުމަތީގައިހުރި ވިލާކޮޅަކަށް އިޝާރަތް ކުރައްވައި ޙަދީޘު ކުރެއްވިއެވެ. އެހެރަ ވިލާކޮޅު ވިދައި ބަބުޅަމުން އެދަނީ بـنـو كـعـب އަށް ވެވޭ އެހީގެ ބަޝާރަތާއިގެންނެވެ. ތިޔަބައިމީހުން އެނބުރިގޮސް މިވާހަކަ ނުދައްކައި ތިބޭށެވެ.\nއިސްލާމްދީނުގެ ނަބިއްޔާ صلّــى اللّـه عليـه وسلّـم ދެންވެސް ޤަޞްދުކުރެއްވީ ޑިޕްލޮމެޓިކް ގޮތުން އިހަށް މަސައްކަތްޕުޅު ކޮށްލެއްވުމަށެވެ. އެގޮތުން އިތުރު ސާހިބާގެ ސަފީރުން ޤުރައިޝުންގެ ގާތަށް ފޮނުއްވިއެވެ. މުސްލިމުންގެ ފަރާތުން ޤުރައިޝުންނަށް ތިން ޝަރުޠެއް ހުށަހެޅުއްވިއެވެ. އޭގެތެރެއިން ކޮންމެވެސް އެއް ޝަރުޠެއް ގަބޫލުކުރަން އެންގެވިއެވެ. އެތިން ޝަރުޠަކީ:\n1. ޤަތުލުވި މީހުންގެ މަރުގެދިޔަ ދިނުން.\n2. ޤުރައިޝުން ބަކުރުވަންހައިގެ ޙިމާޔަތުން އެއްކިބާވުން.\n3. ޙުދައިބިއްޔާގެ އެގްރިމެންޓް އުވުނުކަން ސާފުބަހުން އިޢުލާނުކުރުން.\nޤުރައިޝުން ގަބޫލުކުރީ ތިންވަނަ ޝަރުޠެވެ. އެއުރެންގެ ބޮޑާކަމާއި އަނިޔާވެރިކަމުގެ ޖޯޝުގައި ދުރަށް ނުވިސްނުމުގެ ސަބަބުންނެވެ. ޤުރައިޝުންގެ ތަރުޖަމާނު قـمــرة بــن عـُمــر ޙުދައިބިއްޔާގެ އެގްރިމެންޓް އުވުނުކަން ސާފުބަހުން އިޢުލާނު ކުރިއެވެ. މުސްލިމުންގެ ސަފީރުން ފުރައިގެން މަދީނާއަށް ދަތުރު ފެށުމާއެކު ޤުރައިޝުން އެމީހުންގެ ނިންމުން މުރާޖަޢާ ކުރިއެވެ. އެހައިތަނުން އެމީހުންނަށް ރޭކާލީ މިއެޅުނީ ވަރަށްވެސް ޅައެއްޗެއްކަމެވެ. ތިމާމެންނަށް މިނިންމުނީ ބިރުވެރި ނަތީޖާއެއް ނުކުމެދާނެ ނިންމުމެއްކަމެވެ. ޤުރައިޝުން އެކަމާ ވަރަށް ހިތާމަކުރިއެވެ. ޙުދައިބިއްޔާގެ އެގްރިމެންޓް އާކުރުމަށްޓަކައި އެބައިމީހުންގެ ޒަޢީމު أبــوسفيــان މަދީނާއަށް ފޮނުވިއެވެ.\nأبــوسفيــان މަދީނާއަށް ވަޑައިގެން ޞުލްޙަނާމާ އާކުރައްވަން ވަރަށްބޮޑަށް މަސައްކަތް ކުރެއްވިއެވެ. މުހާޖިރުންގެ ކުރިޔަށް ތިއްބެވި އެކިބޭކަލުންނާ އޭނާއާ ދެމެދުގައި އޮތް ތިމާގެފުޅުކަމުގެ ގުޅުން ވަސީލަތަކަށް ހައްދަވަންވެސް އުޅުއްވިއެވެ. ނަމަވެސް އޭނާގެ މަޤުޞަދު ހާސިލުވެވަޑައެއް ނުގެންނެވިއެވެ. އޭނާ އެންމެފަހުން ހުސްއަތްޕުޅާ މައްކާއަށް އެނބުރި ވަޑައިގެންނެވީއެވެ.\nކައުސާހިބާ صلّــى اللّـه عليـه وسلّـم އަޙުޒާބު ހަނގުރާމަޔަށްފަހު މައްކާ ފަތަޙަކުރައްވަން ރޭއްވެވި ދިގުމުއްދަތުގެ ރޭއްވެވުމުގެ މުޤައްދިމާއަކީ ޙުދައިބިއްޔާގެ ޞުލްޙަނާމާއެވެ. އެހެންކަމުން އިތުރު ސާހިބާގެ ބުއްދިވެރި ރޭއްވެވުމާ އެއްގޮތަށް ފިޔަވަޅު އެޅުއްވުމުގެ ވަގުތު އައިސް ޖެހުނީއެވެ. އިތުރު ސާހިބާ މުސްލިމުންގެ އިއްތިހާދީ ޤަބީލާތަކަށް ސަފީރުން ފޮނުއްވައި ހަނގުރާމަވެރީން މަދީނާއަށް ޖަމާވުމަށް އެންގެވިއެވެ. ނަމަވެސް ޤުރައިޝުން ދުރާލާ ތައްޔާރުވެ ވަރުގަދަ ކުރިމަތިލުމަކަށް މަގުފަހިވިޔަ ނުދެއްވަން ނުހަނު ޙިކުމަތްތެރި ފިޔަވަޅުތަކެއް އެޅުއްވިއެވެ. ވަރަށް ވަރުގަދަޔަށް ސިއްރުތައް ހިފެހެއްޓެވިއެވެ. ޢަމަލީ ފިޔަވަޅުތަކުގެ އިތުރަށް އެކަމަށް އެދިވަޑައިގެން ދުޢާފުޅުވެސް ކުރެއްވިއެވެ. ހިޖުރައިން އަށްވަނަ އަހަރުގެ ރަމަޟާންމަހުގެ ދިހަވަނަ ދުވަހު ދިހަހާސް މުޖާހިދުންނާއެކު މަދީނާއިން ނުކުމެވަޑައިގެން މައްކާއަށް ދަތުރު ފެއްޓެވިއެވެ. ނަމަވެސް ވަޑައިގަންނަވާ ދިމާއެއްވެސް ދަތުރުފުޅުގެ ބޭނުންފުޅެއްވެސް އިޢުލާނެއް ނުކުރައްވައެވެ. ކައުސާހިބާ صلّــى اللّـه عليـه وسلّـم މިދަތުރުފުޅުގައި ޚިޔާރުކުރެއްވީވެސް ޢާއްމުކޮށް މައްކާއަށް ދަތުރުކުރާ މަގެއް ނޫނެވެ. އިތުރު ސާހިބާ އެހެން މަގަކުން ލަޝްކަރާއިގެން ވަޑައިގެން މައްކާއާ އެއްމަންޒިލު ދުރުގައި މުއްރުއްޡަހްރާން (މިހާރުގެ ވާދީ ފާޠިމާ) ގައި ޢަސްކަރީ ކޭމްޕް ޖެއްސެވިއެވެ. އެއަށްފަހު މައްކާގެ މީހުންނަށް އިސްލާމީ ލަޝްކަރުގެ ސާފު ޢަދަދު އޮޅުންފިލިޔަ ނުދެއްވުމަށްޓަކައި މުސްލިމުންގެ ޢަސްކަރުގާހު އެތައް ހިސާބަކަށް ފަތުރައިލެއްވިއެވެ. އެރޭ އިސްލާމީ ލަޝްކަރުގެ ކޮންމެ މީހަކު ވަކި އަލިފާންގަނޑެއް އަންދަންވެސް އަމުރުކުރެއްވިއެވެ. އިތުރު ސާހިބާގެ ރޭއްވެވުމަކީ އިސްލާމީ ލަޝްކަރު އަސްލު އަދަދަށްވުރެ އެތައް ގުނައެއް އިތުރުކަމުގައި މުޝްރިކުންނަށް ދެއްކެވުމެވެ. މުޝްރިކުން ބިރުގަނެ ހިތްވަރު އެލޭނެގޮތުންނެވެ. ވަރުގަދަ ހަނގުރާމައެއް ނުހިންގަވައި މައްކާ ފަތަޙަކުރެއްވޭނެ ގޮތުންނެވެ. ކަންހިނގައިދިޔައީވެސް އެރޭއްވެވުމާ އެއްގޮތަށެވެ.\nޤުރައިޝުންނަށް އިސްލާމީ ލަޝްކަރުގެ ޚަބަރު ލިބުމުން ވަރަށް ހައިރާންވިއެވެ. އެމީހުން ތިބީ މިފަދަ ކުއްލި ޙަމަލައަކަށް ވިސްނުމުގެ ގޮތުންވެސް ޢަސްކަރީގޮތުންވެސް ތައްޔާރުވެގެންނެއް ނޫނެވެ. އެހެންކަމުން ބޯމަތިވި ވަރުގަދަ ނުރައްކަލާ ކުރިމަތިލެވޭފަދަ ހިތްވަރެއްވެސް ބުންވަރެއްވެސް ޤުރައިޝުންގެ ކިބަޔަކު ނެތެވެ. ނަމަވެސް އިސްލާމީ ލަޝްކަރުގެ ޢަދަދާއި މަޤުޞަދަކީ ކޮބައިކަމާއި، ޢަސްކަރީ ރޭވުން އޮތްގޮތެއްގެ މަޢުލޫމާތު ހޯދުމަށްޓަކައި أبــوسفيــان އާއި، بُـدَيــل بــن ورقـا އާއި، حكيـم بــن حــزام އާ ތިންމީހުން ފޮނުވިއެވެ. އިސްލާމީ ލަޝްކަރުގެ ފާރަވެރީން أبــوسفيــان ހައްޔަރު ކުރައްވައިފިއެވެ. މުސްލިމުންގެ ދުރުވިސްނިވަޑައިގަންނަވާ ޒަޢީމު އިސްލާމީ ތަޙުރީކުގެ މުސްތަޤުބަލުގެ މަޞްލަޙަތަށް ވިސްނައިވަޑައިގެން أبــوسفيــان އަށް މާފުދެއްވައިފިއެވެ. ނަތީޖާއެއްގެގޮތުން أبــوسفيــان އިސްލާމްވެވަޑައިގެންނެވިއެވެ. ޤުރައިޝުންގެ ނިސްބަތުގައި މިއީ ހަރުފައެއްގެ ބޯމަރުވުންފަދަ ކަމެކެވެ.\nކައުސާހިބާ صلّــى اللّـه عليـه وسلّـم މުއްރުއްޡަހްރާނުން ފުރައިވަޑައިގެން ވަޑައިގަތީ ޛިއްޠިވާއަށެވެ. އެތާނގައި ހުންނަވައި އިސްލާމީ ލަޝްކަރު ޢަސްކަރީގޮތުން ބައިކުރެއްވިއެވެ. ކަނާތްފަރާތު އަރިމަތީގެ ކޮމާންޑަރުކަން خــالــد بــن الــولـيـد އަށް ދެއްވިއެވެ. خــالــد އަށް އަމުރު ދެއްވައިފައިވަނީ ޒަރޫރަތު ނިޔާކޮށްފި ހިނދެއްގައި ކަނޑިކޮޅުގެ ބާރުގައިވެސް މައްކާއަށް ވެދެވަޑައިގެންނެވުމަށެވެ. ވާތްފަރާތުގެ ވެރިކަން ދެއްވީ الــزّبـيــر بــن الـعـــوّام އަށެވެ. އިތުރު ސާހިބާގެ ދިދަކޮޅު ހުރީ އެ ޔުނިޓުގައެވެ. زبـيــر ގެފާނަށް އެންގެވީ ކުދާއެވެ ކިޔުނު މަގުން މައްކާއަށް އަރައިވަޑައިގެން ޙަޖޫނުގައި ކައުސާހިބާގެ ދިދަ ޖެއްސެވުމަށެވެ. އެއަށްފަހު އިތުރު ސާހިބާގެ އިންތިޒާރުގައި ހުންނެވުމަށެވެ. ފައިމަގުގައި ހަނގުރާމަކުރައްވާ މުޖާހިދުންގެ މައްޗަށް ވެރިކުރެއްވީ أبــوعُـبـيــدة އެވެ.\nކައުސާހިބާ صلّــى اللّـه عليـه وسلّـم އިސްލާމީ ލަޝްކަރަށް މައްކާއަށް އަރަން އެންގެވުމުގެ ކުރިން މައްކާގައި އިޢުލާން ކުރެއްވިއެވެ. مسجـدالحــرام އަށް ވަދެއްޖެ މީހަކީ އަމާންކަން ލިބިގެންވާ މީހެކެވެ. أبــوسفيــان ގެ ގެއަށް ވަދެހުރެއްޖެ މީހަކީ އަމާންކަން ލިބިގެންވާ މީހެކެވެ. އަމިއްލަ ގެޔަށް ވަދެ ދޮރުލައްޕައިގެން ހުރެއްޖެ މީހަކީ އަމާންކަން ލިބިގެންވާ މީހެކެވެ. ކައުސާހިބާގެ މަޤުޞަދަކީ ގިނަބަޔަކު ހަނގުރާމައިން އެއްކިބާ ކުރެއްވުމެވެ. ގިނަ ލޭތަކެއް އޮހޮރުނަ ނުދެއްވުމެވެ. މި ޢާއްމު މަޢާފުގެ ނަތީޖާ ވަރަށް ރަނގަޅެވެ. މުސްލިމުންގެ ގަދަފަދަ ލަޝްކަރު ކުއްލިޔަކަށް ކުރިމަތީން ފެނުމުން މައްކާގެ މީހުންތިބީ އަތްފައި ފިނިވެފައެވެ. ޤުރައިޝުންގެ ކިބުރުވެރިކަން އޮތީ ނޭވާހޮޅިޔަށް އެޅިފައެވެ. އެހެންކަމުން މައްކާގެ ގިނަމީހުން މި ޢަފޫޢާއްމުގެ ފައިދާ ހޯދަން އަވަސްވެގަތެވެ. ކައުސާހިބާގެ މި ޙިކުމަތްތެރިކަމުގެ ސަބަބުން އެމާތް ސާހިބާ މައްކާއަށް ވެދެވަޑައިގަތީ އެއްވެސް ދެކޮޅުވެރިކަމަކާ ކުރިމަތިނުލައްވައެވެ. އެކަލޭގެފާނު މައްކާއަށް އަރައިވަޑައިގަތީ މައްކާގެ މަތީފަރާތުންނެވެ. އޭރު ޙަޖޫނުގައ ހުރީ އެކަލޭގެފާނުގެ ދިދަ ޖަހައިފައެވެ. އިތުރު ސާހިބާ އެންމެ ފުރަތަމަ ވަޑައިގަތީ އެތަނަށެވެ. އެތަނަށް ވަޑައިގެން އިރުކޮޅަކު އަރާމުކޮށްލެއްވުމަށްފަހު ދެން ވަޑައިގެންނެވީ مسجـدالحــرام އަށެވެ. މައްކާގެ ތިރީ ފަރާތުން އިސްލާމީ ލަޝްކަރުގެ އަސްވާރުންނާއިގެން މައްކާއަށް އަރައިވަޑައިގެންނެވުމަށް އަންގަވައިފައިއޮތީ ކުރީންވެސް ދެންނެވި ފަދައިން سيف اللّـه خــالــد بــن الــولـيـد އަށެވެ. خــالــد بــن الــولـيـد ގެ ދިދައިގެ ދަށުގައިވާ އިސްލާމީ ލަޝްކަރުގެ އަސްވާރުންގެ ޔުނިޓަށް މައްކާގެ ތަންކޮޅެއް ނޭއްދާރު ޒުވާނުންކޮޅެއް ހުރަސްއަޅަން މަސައްކަތެއް ކޮށްލައި ބާރަވަރަކަށް މީހުން ޤަތުލުވި ކަމުގައިވިޔަސް މައްކާ ފަތަޙަވީ ހަނގުރާމަޔަކާ ނުލައެވެ. ނަތީޖާއަކީ ޤުރައިޝުންގެ ދެކޮޅުވެރިކަން އަބަދަށްޓަކައި ފިލައިގެން ދިޔުމެވެ.\nكـعـبــة ޠާހިރު ކުރެއްވުން\nކައުސާހިބާ صلّــى اللّـه عليـه وسلّـم މައްކާ ފަތަޙަކުރެއްވުމަށްފަހު އެންމެ އިސްކަންދެއްވީ كـعـبــة اللّـه ގެފުޅު ޠާހިރު ކުރެއްވުމުގެ މައްޗަށެވެ. އިތުރު ސާހިބާ ގެފުޅު ހުޅުއްވައިގެން ވެދެވަޑައިގެންނެވިއެވެ. بـِلال ގެފާނާއި طـلحــة ގެފާނާ (ބައެއް ރިވާޔަތްތަކުގައިވާ ގޮތުން أُســامــة بــن زيــد އާ) ދެބޭކަލުން އަރިހުގައި ބައިވެރިކުރެއްވިއެވެ. ގެފުޅުގެ ތެރޭގައްޔާއި ގެފުޅުގެ ކައިރީގައި ބަހައްޓައިފައިހުރި ބުދުތައް މުގުރުއްވައި ފާރުކޮޅުތަކުގައި ތަތްކޮށްފައިހުރި ބާޠިލު ތަސްވީރުތައް ނައްތައިލެއްވިއެވެ. ގެފުޅު ޠާހިރު ކުރެއްވުމަށްފަހު ގެފުޅުގެ ތެރޭގައި ތަކުބީރު ވިދާޅުވެ ނަމާދު ކުރެއްވިއެވެ. އިތުރު ސާހިބާގެ އަމުރުފުޅަށް بـِلال ގެފާނު ގެފުޅުގެ މައްޗަށް އަރައިވަޑައިގެން ތައުޙީދުގެ ނިދާ އިޢުލާނު ކުރެއްވިއެވެ.\nމައްކާ ފަތަޙަކުރެއްވުމުން މުސްލިމުންނަށް ޢަމަލީގޮތުން ވަނީ ޢަރަބިކަރައިގެ ވެރިކަން ލިބިފައެވެ. މުސްލިމުންގެ ކުރިމަތީގައި ދެން އޮތީ ދުނިޔޭގެ ކަންކޮޅުތަކަށް އިސްލާމީ ދަޢުވަތު ފަތުރައިލުމެވެ. އެހެންކަމުން އިތުރު ސާހިބާ މައްކާ ފަތަޙަކުރެއްވުމަށްފަހު ދެއްވި ޚުޠުބާގައި މުޚާޠަބު ކުރެއްވީ ހަމައެކަނި މައްކާގެ އަހުލުވެރީންނަކާ ނޫނެވެ. އަދި ކީއްތޯއެވެ. މުޅި އިންސާނީ ނަސްލަށެވެ.


Liverpool balivumun Atletico kulhunu gothaamedhu Klopp hiyhamanujehun faalhukohfi\nލިވަޕޫލް ބަލިވުމުން އެޓްލެޓިކޯ ކުޅުނު ގޮތާމެދު ކްލޮޕް ހިތްހަމަނުޖެހުން ފާޅުކޮށްފި\n- 10 months ago4- އަމީން\nޗެންޕިއަންސް ލީގުގެ ގަދަ 16 ގައި ލިވަޕޫލް އަދި އެޓްލެޓިކޯ މެޑްރިޑް ވާދަކުރި މެޗް 3-2 ކުން އެޓްލެޓިކޯ ކާމިޔާބުކޮށް ޖުމްލަ 4-2 ގެ އެގްރިގޭޓް ނަތީޖާއަކުން އެޓްލެޓިކޯ ކުއާޓާ ފައިނަލުން ޖާގަަ ކަށަވަރު ކުރުމައި ގުޅިގެން ލިވަޕޫލްގެ ކޯޗް ކްލޮޕް އެޓްލެޓިކޯ ކުޅުނު ސްޓައިލާމެދު ހިތްހަމަނުޖެހުން ފާޅުކޮށްފިއެވެ.\nއެގޮތުން ކްލޮޕް ބުނީ އެޓްލެޓިކޯގެ އޮތީ ކޮލެޓީ ސްކޮޑެއް ކަމަށައި އެޓީމް ފަހަތަށް ފައިބައިގެން ކައުންޓާ އެޓޭކިންގ ފުޓްބޯޅަ ކުޅެންޖެހޭ ސަބަބެއް އޭނާއަށް ނުވިސްނޭ ކަމުގައެވެ. އިދިކޮޅުން ނުކުތް އެޓްލެޓިކޯ ކުޅުނީ ހަތަރު ކުޅުންތެރިން ހިމެނޭ ދެ ޑިފެންސިވް ލައިންއާއެކު ކަމަށްވެސް އޭނާ ފާހަގަކޮށްފައިވެއެވެ. ލިވަޕޫލް ރަނގަޅު ކުޅުމެއް ދައްކާ ބަލިވުމުން އެކަން ގަބޫލުކުރަން ދަތިކަމަށްވެސް ކްލޮޕް ބުނެފައިވެއެވެ.\nމި މެޗުގައި ލިވަޕޫލްވަނީ ޖުމްލަ 35 ޝޮޓް ހެދިއިރު އެޓްލެޓިކޯގެ ކީޕަރު އޮބްލަކް ވަނީ އޭގެ ތެރެއިން ގިނަ ހަމަލާތަކެއް ހުޝިޔާރުކަމާއެކު މަތަކޮށްފައެވެ. މެޗުގެ މޮޅު ކުންތެރިޔަކަށް ހޮވިފައިވަނީވެސް އޮބްލަކްއެވެ.\nޗެންޕިއަންސް ލީގުގައި ރޭ ކުޅުނު އަނެއް މެޗުގައި ޕީއެސްޖީ ވަނީ ފަސޭހަކަމާއެކު ބުރޫޝިއާ ޑޯޓްމަންޑް އަތުން 2-0 ކުން މޮޅުވެ 3-2 ގެ އެގްރިގޭޓް ނަތީޖާއަކުން ކުއާޓާއަށް ގޮސްފައެވެ.\nބަތް ކައްކާ ކުޅެންވީނު ދެން\nމަށައް ފެންނަނީ އިދިކޮޅު ޓީމް ގޭގަ ތިބެން. އޭރަށް މުޅި ދަނޑު އޮންނާނީ ލިވަޕޫލް ބޭނުން ގޮތަކަށް ކުޅެން ލިބިފަ. ހަޖަމް ކުރުމުގަ މައްސަލަ އުޅެނީ، އިތުރު މައްސަލައެއް ނެތް\nބަލަ ލިވަޕޫލް ބޭނުންވާ ގޮތަށްތަ އެހެން ޓީމުތައް ކުޅެން ޖެހެނީ؟ ދުނިޔޭގެ 8 ވަނަ އަޖައިބެއްނުތީ\nމުޅި ކްލަބް360 ފުރާލައި މެންޗެސްޓަރ ޔުނައިޓެޑް ސަޕޯޓާސް ކްލަބް ތަފާތު ދައްކާލައިފި323 hours ago\nމެންޗެސްޓަރ ޔުނައިޓެޑް އަދި ލިވަޕޫލްގެ މެޗް ބަލާލުމަށް ކްލަބް360ގައި މިރޭ ޚާއްސަ ހަރަކާތެއް!02 days ago\nއެޗްޑީސީގެ ޕާކްވޮލީ މުބާރާތުގައި ވޮލީގެ ވެޓެރަންސް ހިމެނޭ ގަދަ ދެ ޓީމެއް ކުޅެނީ!02 days ago\nއަންނަ އަހަރުގެ ސެޕްޓެމްބަރ މަހު ބަންގްލަދޭޝްގައި ސާފް ޗެމްޕިއަންޝިޕް ބާއްވަނީ02 weeks ago


ކުޑަ ހިތްވަރެއް، އަތުނުވާވަރު ކޮށްލަމާ!\nޢަލީ ޝަހީމް 15 ނޮވެމްބަރ 20206މަސް\nދަގަނޑޭ ގުއާމް ކޮޅަށް ލަނޑު ޖެހުމަށް ފަހު އުފާފާޅުކުރަނީ. - ފޮޓޯ: މިހާރު ސްޕޯޓްސް\nއޭއެފްސީ ބްރެކެޓް ޗެލެންޖުގައި ރާއްޖޭގެ އަލީ އަޝްފާގް (ދަގަނޑޭ) އާއި ވިއެޓްނާމްގެ އެންގުޔެން ވެން ކުއެޓްއާ ވާދަކުރާ އޮންލައިން ޕޯލްގައި މިވަގުތު ވޯޓުން ދަގަނޑޭ އޮތީ ކުރީގަ އެވެ.\nއޭއެފްސީ ވެބްސައިޓްގައި ކުރިއަށްގެންދާ މި ޕޯލަށް 32 ކުޅުންތެރިއަކު ޖެހި ގޯލު ވަނީ ހިމަނައިފަ އެވެ. މިހާރު ކުރިއަށްދަނީ މި ޕޯލްގެ ކުއާޓާ ފައިނަލުގެ މެޗުތަކެވެ. ކުއާޓާ ފައިނަލުގެ ހަތަރު މެޗުގެ ތެރެއިން ތިން މެޗު ނިމި ބާކީ އޮތީ ހަމައެކަނި ދަގަނޑޭ ވާދަކުރާ މެޗެވެ. ދަގަނޑޭ ސެމީ ފައިނަލަށް ހޮވިއްޖެ ނަމަ އަނެއްކާ ވެސް ވާދަކުރަން ޖެހޭނީ ވިއެޓްނާމްގެ ކުޅުންތެރިއަކާ އެވެ. ދަގަނޑޭ ހިމެނޭ ފަޅިން ސެމީގެ ފުރަތަމަ ޖާގަ ހޯދީ ވިއެޓްނާމްގެ ހެނޯއީ އެފްސީގެ އެންގުޔެން ކުއާކް ހާއީ އެވެ. 80 އިންސައްތަ ވޯޓު ހޯދައި ވިއެޓްނާމްގެ މި ކުޅުންތެރިޔާ ކުރި ހޯދީ އިންޑިއާގެ އީސްޓް ބެންގާލްގެ މެހްތަބު ހުސައިންއާ ވާދަކޮށެވެ.\nމިވަގުތުގެ ނަތީޖާ ދައްކާގޮތުން ދަގަނޑޭ ކުރީގައި. ވޯޓްލުން ބަންދުވާނީ މާދަމާ މެންދުރު ރާއްޖެ ގަޑިން 1 ޖަހާއިރު\nދަގަނޑޭ އަށް ވޯޓުލުމުގެ ސޯޝަލް މީޑީއާ ބޮޑެތި ކެމްޕޭންތައް ކުރިއަށްގެންދާއިރު މިވަގުތުގެ ނަތީޖާ ދައްކާގޮތުން ދަގަނޑޭ ވަނީ 59.5 އިންސައްތަ ހޯދައިފަ އެވެ. ވިއެޓްނާމްގެ ކުޅުންތެރިޔާއަށް ލިބިފައިވަނީ 40.5 އިންސައްތަ އެވެ.\nޕޯލްގައި ހިމެނޭ ދަގަނޑޭގެ ގޯލަކީ 2013 ވަނަ އަހަރުގެ އޭއެފްސީ ކަޕްގައި އިންޑޮނީޝިއާގެ ޕާސިބޯ ކޮޅަށް ޖެހި ލަނޑެކެވެ. 7-0 އިން ނިއު ރޭޑިއަންޓް ކާމިޔާބުކުރި އެ މެޗުގައި ދަގަނޑޭ އެ ގޯލު ޖެހީ އެވަގުތު އޭނާ އަތުން ބޯޅަ ހޯދަން ކައިރިވި ހުރިހާ ކުޅުންތެރިން ކަޓުވާލުމަށް ފަހު ކީޕަރަށް ވެސް ފުރުސަތެއް ނުދީ އެވެ. ދަގަނޑޭއާ ވާދަކުރާ ވެން ކުޔެޓްގެ ގޯލަކީ 2017 ވަނަ އަހަރުގެ އޭއެފްސީ ކަޕްގައި ފިލިޕީންސްގެ ސެރެސް ނިގްރޯސް ކޮޅަށް ޖެހި ލަނޑެކެވެ.\nHurihaa Beyfulhun ves @AliAshfaq07 ah vote dhevaa. https://t.co/5pQC2UJ3nM\n— Marzooq (Mare') (@AhmedMarzooq) November 15, 2020\nދަގަނޑޭ މިވަގުތު ކުރީގައި އޮތްއިރު މި ޕޯލްގެ ވޯޓުލުން ހަމަވާނީ މާދަމާ މެންދުރު ރާއްޖެ ގަޑިން 1 ޖަހާއިރު އެވެ. އެހެންވެ ދަގަނޑޭ އަށް މިވަގުތު ލިބިފައި އޮތް ލީޑު ފުޅާކުރުމަށް މުޅި ދިވެހި ގައުމު ދަނީ އެދެމުންނެވެ. ސޯޝަލް މީޑިއާ ކެމްޕޭނުގައި ވީހާވެސް ގިނަ ދިވެހިން ބައިވެރިވެ ދަގަނޑޭ އަށް ވޯޓް ލުމަކީ މުޅި ގައުމަށް ލިބޭނެ ފަހުރެކެވެ. މި ޕޯލަށް ބޭނުންވަރަކަށް ވޯޓު ލެވޭނެ އެވެ. ވޯޓް ލުމަށް ފަހު ރީފްރެޝް ކޮށްލުމުން އަލުން ލާ ވޯޓް ބަލައިގަނެ އެވެ.\nދިވެހިންގެ އެދުމަކީ ރާއްޖޭގެ ތާރީހް ދުށް އެންމެ މޮޅު ފުޓްބޯޅަ ކުޅުންތެރިޔާ އަށް ބްރެކެޓް ޗެލެންޖުގެ ސެމީ ފައިނަލުން ފުރުސަތު ލިބުމެވެ. އެންމެވެސް ގައުމީ ބަތަލު ދަގަނޑޭ އަށް ހުއްޓުމެއް ނެތި ވޯޓު ދީ ފަރަގު ބޮޑުކޮށްލަން ހިނގާށެވެ.\n✨ @AliAshfaq07 🇲🇻 🆚 🇻🇳 Nguyen Van Quyet ✂\n🤔 Who makes the #AFCCup Bracket Challenge semi-finals? YOU DECIDE!\n🗳 VOTE 👉 https://t.co/xdMKshxq4L pic.twitter.com/p4QjiICrE6\n— AFC (@theafcdotcom) November 14, 2020


Drug aa gulhun huri Philippines ge mayereh gayah badi jahaa maraalaifi | Mihaaru\nބަޑިޖަހާ މަރާލި މޭޔަރު (ވ) އޮގަސްޓް މަހު ވަނީ އަމިއްލަ އަށް ފުލުހުންނަށް ހަވާލުވެފައި. --ފޮޓޯ:އޭއެފްޕީ\nމަސްތުވާތަކެއްޗާ ގުޅުން ހުރި ފިލިޕީންސްގެ މޭޔަރެއްގެ ގަޔަށް ބަޑިޖަހާ މަރާލައިފި\n05 ނޮވެމްބަރ 2016 - 18:004comments\nމެދުތެރޭގެ ޓައުނެއް ކަމަށްވާ އަލްބުއެރާގެ މޭޔަރު ރޮނާލްޑޯ އެސްޕިނޯސާ ގަޔަށް ފުލުހުން ބަޑި ޖެހީ އޭނާ އޮތް ގޮޅީގައި ހަތިޔާރު ހުރި ކަމަށް ޝައްކު ކުރެވިގެން ފާސްކުރަނިކޮށް އެ ގޮޅިން ފުލުހުން ގަޔަށް ބަޑިޖެހުމުންނެވެ. އެސްޕިނޯސާ އޮތް ގޮޅި އަށް ހަތިޔާރު ވެއްދުނު ގޮތަކާއި ބަަޑީގެ ހަމަލާތައް ބަދަލު ކުރަން ފެށުނު ގޮތް ތަހުގީގު ކުރުމަށް ވަނީ ގޮވާލައިފަ އެވެ.\nފިލިޕީންސްގެ ރައީސް ޑުޓާޓެ: މަސްތުވާ ތަކެއްޗާ ދެކޮޅަށް ގެންދަވަނީ ހަރުކަށި ފިޔަވަޅު އަޅުއްވަމުން.\nއެސްޕިނޯސާ އަކީ މަސްތުވާތަކެއްޗާ ގުޅުން ހުރި މައްސަލާގައި، ދެ ހަފުތާ ތެރޭ މަރާލި ދެ ވަނަ މޭޔަރެވެ. ފިލިޕީންސްގެ ދެކުނުގެ ޓައުނެއްގެ މޭޔަރެއް ކަމަށްވާ ސަމްސުއްދިން ދިމޫކޮމް ވެސް މަރާލީ ފުލުހުންނާ ބަދަލުކުރި ބަޑީގެ ހަމަލާތަކެއްގަ އެވެ. މި ދެ މީހުންނަކީ ވެސް މަސްތުވާތަކެއްޗާ ގުޅުން ހުރި ކަމަށް ރައީސް ރޮޑްރިގޯ ޑުޓާޓެ އޮގަސްޓް މަހު އިއުލާންކުރި ލިސްޓުގައި ހިމެނޭ މީހުންނެވެ. އެސްޕިނޯސާ އޮގަސްޓް މަހު ފުލުހުންނާ ހަވާލުވީ އޭނާ އަމިއްލައަށެވެ.\nމޭޔަރު ގަޔަށް ބަޑިޖަހާ މަރާލާފައި މި ވަނީ މަސްތުވާތަކެއްޗާ ދެކޮޅަށް ރައީސް ޑުޓާޓެ ކުރިއަށް ގެންދަވާ ހަނގުރާމަ ކުރިއަށް ވުރެ ވަރުގަދަކޮށްފައި ވަނިކޮށެވެ. ޝަރީއަތަކާ ނުލަ މީހުން މަރަމުންދާ މައްސަލާގައި ބައިނަލްއަގުވާމީ ގޮތުން ޑުޓާޓެ އަށް ފާޑުކީ ނަމަވެސް އޭނާ ވިދާޅުވީ މަސްތުވާތަކެތި ބޭނުންކޮށް، ވިޔަފާރި ކުރާ މީހުން މެރުން ނުހުއްޓާނެ ކަމަށެވެ. މިދިޔަ ޖޫން މަހު ޑުޓާޓެ ވެރިކަމަށް ވަޑައިގެންނެވި ފަހުން ފެއްޓެވި މަސްތުވާތަކެއްޗާ ދެކޮޅު ހަނގުރާމައިގައި މިހާތަނަށް ވަނީ 4،000 މީހުން މަރައިފަ އެވެ.


Burger King In Reusable Thashi Gengulhen Fashanee - Vaguthu\nބާގާ ކިންގ އިން ރީ ޔޫޒަބަލް ތަށި ބޭނުންކުރަން ފަށަނީ\nދުނިޔޭގެ އެންމެ މަޝްހޫރު އެއް ފާސްޓް ފުޑް ރެސްޓޯރެންޑް ބާގާ ކިންގ އިން އަންނަ އަހަރުން ފެށިގެން ރީޔޫޒަބަލް (އެއްފަހަރަށްވުރެ ގިނަ ފަހަރަށް ބޭނުންކުރެވޭ) ތަށި ބޭނުންކުރަން ފަށާނޭ ކަމަށް އެ ޗެއިން އިން ބުނެފި އެވެ. ބާގާ ކިންގ ޗެއިން އިން ބުނީ އެ ޗެއިންގެ ރެސްޓޯރެންޓް ތަކުގައި ބޭނުންކުރާ އެކި ވައްތަރުގެ ބުއިންތައް އަޅަން ބޭނުންކުރާ ތައްޓާއި ކާއެއްޗެހި އަޅަން ބޭނުންކުރާ ތަށިތައް ރީޔުޒަބަލް ކުރަނީ ޕްލާސްޓިކް މަދުކުރަން އެ ޗެއިންއިން ކުރާ މަސައްކަތުގެ ތެރެއިން ކަމަށެވެ.\nބާގާ ކިންގ ޗެއިން އިން ބުނީ ރީޔޫޒަބަލް ތަށިތައް ބޭނުންކުރާ ފަރާތްތަކަށް ފުރަތަމަ ތަށިތައް ގަތުމުން ވަކި ވަރަކަށް ޗާޖުކުރާނެ އެވެ. އަދި އަނބުރާ އެ ތަށިތައް ގެނައުމުން ކުރިން ތަށިތަކަށް ޗާޖުކުރި ލާރި އެފަރާތްތަކަށް ލިބޭނޭ ކަމަށް އެ ޗެއިން އިން ބުނެއެވެ. ރީޔޫޒަބަލް ތަށިތައް އަނބުރާ ގެނައުމުން އެ ތަށިތައް ވަކި ގޮތަކަށް ސްކޭން ކުރެވޭނެ ކަމަށްވެސް އެ ޗެއިން އިން ބުނެއެވެ.\nބާގާ ކިންގ އިން ވަނީ ވޭސްޓް މެނޭޖްމެންޓް ފާމްއެއް ކަމަށްވާ ޓެރާ ސައިކަލް އިންކް އާއި އެކު މަސައްކަތް ކުރަން ނިންމާފަ އެވެ. އެ ކުންފުނިން އުފައްދާ ތަށިތަކަކީ މުޅިންވެސް ރީޔޫޒަބަލް ތަށިތަކެވެ. އަދި އެ ކުންފުނިން އުފައްދާ ތަށިތައް ދޮވުމަށް ފަސޭހަވެފައި ގިނަ ދުވަހަށް ބޭނުން ކުރެވޭނެ އެވެ. ބާގާ ކިންގ ގައި ބޭނުންކުރާ ތަށިތައް އުފައްދަނީ ކޮންކަހަލަ މައުދަނަކުން ކަމެއް އަދި ކަނޑަނާޅަ އެވެ.\nBurger King to test reusable cups and Whopper boxes https://t.co/T8gq1yFRve pic.twitter.com/ITU8IU7GDx\nއަންނަ އަހަރުގެ މެދުތެރޭގައި ފަށާ މި ޕައިލެޓް ޕްރޮގްރާމުގައި ފުރަތަމަ މިތަށިތައް ބޭނުންކުރާނީ ނިއުޔޯކް ސިޓީ، ޕޯލެންޑް، އޮރެގޮން އަދި ޓޯކިއޯގެ ރެސްޓޯރެންޓް ތަކުގައި އެވެ. ބާގާ ކިންގް އިން ނެރުނު ބަޔާނެއްގައި ބުނީ އެ ކުންފުނިން ބޭނުންކުރާ ހުރިހާ ރީޔޫޒަބަލް ތައްޓެއްވެސް ސާފުކުރާނީ އެންމެ ރައްކާތެރި ގޮތުގައި ކަމަށެވެ.\nރާއްޖޭގައި ބާގާ ކިންގް ގެ ދެ ރެސްޓޯރެންޓް ހުރެއެވެ. މި ތަންތަން ހުންނަނީ މާލޭގައި އާއި ވެލާނާ އިންޓަނޭޝަނަލް އެއާޕޯޓް (ވީއައިއޭ) ގައި އެވެ.\nއިހުސާން ފިހާރައިގެ ކަސްޓަމަރުންނަށް "މަގޭވެސް"ނަމުގައި ލޯޔަލްޓީ ޕްރޮގްރާމެއް


އެޑްމިން – Page 173 – Liyuntheringe Gulhun\nVisitors online  81:users  0guests  43bots  38The maximum number of visits was  2016-10-05:all visits  37149:users  3guests  1698bots  35448browser  Chrome 53.0.2785.143\nކިޔާފައިވާ ޢަދަދު: 6673\nކިޔާފައިވާ ޢަދަދު: 2714\nއެއް ދުވަހަކު ވަރަށް ފަޤީރު މީހަކު މަގުމަތީގައި ހިނގަމުން ދަނިކޮށް ވަރަށް ބޮޑަށް ވިދަވިދައި އޮތް ހިލަކޮޅެއް ފެނިއްޖެއެވެ. އެ ހިލަކޮޅަކީ އަލި މަހެއްކަމެއް އޭނާއަކަށް ނޭނގެއެވެ. ސުއްކަތުރާ ޚަބަރާއި ފޮޓޯ\n9 އޮކްޓޯބަރު 20135 ޚިޔާލުޚަބަރާއި މަޢުލޫމާތު, މަޢުލޫމާތުއެޑްމިން\nކިޔާފައިވާ ޢަދަދު: 9069\nއަރަބި ކަރައިގެ 380 ކިލޯމީޓަރު ދެކުނުން ސޯމާލިޔާގެ އިރުން 250 ކިލޯމީޓަރުގައި އޮންނަ މި ގާމަތީ ޖަޒީރާ އެންމެ ވައްތަރީ “އެހެން ދުނިޔެއެއްގެ ތަންކޮޅަކާއެވެ”. ލިޔުންތެރިން ސުއްކަތުރާ (سُقُطْرَى) އާއި ބެހޭގޮތުން އެންމެ ފުރަތަމަ ވެސް ލިޔުއްވަނީ އެހެންނެވެ. އެއީ އެބޭކަލުން، (މަޝްހޫރު ނޭޝަނަލް ޖޯގްރަފިކް މަޖައްލާގެ މަސައްކަތުގައި މުޅި ދުނިޔޭގައި ދަތުރުކުރައްވާފައިވާ ލިޔުންތެރިން ވެސް) ލިޔުއްވަނީ މިކަހަލަ ދެވަނަ ތަނެއް ދުވަހަކުވެސް ނުދެކޭ ކަމުގައެވެ. މިހެންވެ މި ޖަޒީރާ އަކީ 2008 ވަނަ އަހަރުން ސުރެ ޔުނެސްކޯއިން ދުނިޔޭގެ ތަރިކައެއްގެ ގޮތުގައި އެކަށަ އަޅާފައިވާ ތަނެކެވެ.\n8 އޮކްޓޯބަރު 2013ދުޅަހެއު ދިރިއުޅުން, ދުޅަހެއުކަމާއި ޞިއްޙަތުއެޑްމިން\nކިޔާފައިވާ ޢަދަދު: 6283\nބައެއް މީހުންގެ ނަޒަރުގައި ކަސްރަތަކީ އެހައި މުހިއްމު ކަމެއް ނޫނެވެ. އެއީ ވަގުތު ނަގާލުމެކެވެ. ބައެއް ފަހަރު ޑަކްޓަރުން އެވެނި މިވެނި ކަސްރަތު ހެނދުނު ނުވަތަ ހަވީރު ކުރަން ބުނީމާވެސް ބަލިމީހާ އެކަމަކަށް ފަރުވާލެއް ނުބަހައްޓައެވެ. ކަންހުރީ މިހެންނެވެ. ދެން މިވާހަކަކޮޅު ކިޔާލާށެވެ. އަދި މިކަމާމެދު ޚިޔާލުކޮށް، ފިކުރުކޮށްލާށެވެ.\n8 އޮކްޓޯބަރު 2013ތާރީޚާއި ސަގާފަތު, ސަގާފަތުއެޑްމިން\nކިޔާފައިވާ ޢަދަދު: 2464\nރ. އުގުލު ބޮޑު مولود\nރ.އަތޮޅު ރިޕޯޓަރްއެއްރ. އުގުލުގެ، މިއަހަރުގެ ބޮޑު مولود ކިއުން އޮތީ މިމަހު 8 ވީ ހޯމަ ވިލޭރޭ އުގުލުގައެވެ. ރެއާއި ދުވަހަށްޓަކާ ވަރަށްފުރިހަމަ ޕްރޮގްރާމެއް ވަނީ ކަޑައެޅިފައެވެ. مولود ދުވަހަށްޓަކާ ރަށް ތައްޔާރުކުރެވިފައިވަނީ، ތާރީޚުގައި އެރަށް، ވަރަށް މަދުން މެނުވީ ދެކެފައި ނުވާފަދަ ފުރިހަމަ ގޮތެއްގައެވެ…… ދުވަހުގެ ޕްރޮގްރާމްއަށް عملކުރެވެމުން ދިޔަ ގޮތް އަންނަ ފޮޅުވަތްތަކުން ވިދާޅުވަމުން ގެންދަވާށެވެ. އަނާން (1)\n7 އޮކްޓޯބަރު 20132 ޚިޔާލުބަހާއި އަދަބު, ވާހަކައެޑްމިން\nކިޔާފައިވާ ޢަދަދު: 3934\nމަރްޔަމް ސަނާ، ށ. މިލަންދޫމެންދުރު ވެހުނު ވާރޭގެ ސަބަބުން ގިނަ މަގުތަކުގައިވަނީ ފެންހެދިފައެވެ. މަގުމަތީގައި ފެންހެދުމަކީ ބޮޑެތި މީހުންނަށް އުނދަގުލެއް ނަމަވެސް ކުޑަކުދިންނަށް އެކަން ވެފައިވަނީ މަޖާކަމަކަށެވެ. ބައެއްކުދިން ކަރުދާހުން ބޯޓު ހަދައިގެން ފެންގަނޑުގައި ދުއްވަން އުޅުނުއިރު، އަނެއް ބައި ކުދިން އުފަލުން ހަޅޭއްލަވަމުން ފެންގަނޑުތެރޭގައި ދުވަމުންގެންދިޔައީ އެއްވެސް ހިޔާލެއް، ފިކުރެއްނެތިއެވެ. އޭރުގެ ފަތްފުށްތަކުން……(45)\n7 އޮކްޓޯބަރު 2013ދިވެހި ތާރީޚު, ތާރީޚާއި ސަގާފަތުއެޑްމިން\nކިޔާފައިވާ ޢަދަދު: 6437\nބޭރު މީހުންނާއި އަޅުގަޑުމެން\nإ . ش ދިވެހި އަދަބީ ދުނިޔޭގައި އޮނަރަބްލް އަލްއުސްތާޛު އިބްރާހީމް ޝިހާބަކީ، ކޮންބޭފުޅެއްކަން ތާރަފުކުރުމަށް މާގިނަ ޖުމުލަތަކެއް ބޭނުންވާނޭކަމަކަށް ނުދެކެމެވެ. އެމަނިކުފާނަކީ، ކުޅަދާނަ ލިޔުންތެރިއެކެވެ. އެއަށްވުރެ ކުޅަދާނަ ޅެންވެރިއެކެވެ. އަދި އެއަށްވުރެވެސް ކުޅަދާނަ ވާހަކަދެއްކުންތެރިއެކެވެ. އަލްއުސްތާޛު އިބްރާހީމް ޝިހާބަކީ، ރާއްޖޭގެ ނޫސްވެރިކަމަށް 50 އަހަރު ފުރުމުގެ މުނާސަބަތުގައި 1993 ވަނަ އަހަރު ދިވެހި ނޫސްވެރިކަމުގެ މުއައްސިސްކަމުގެ ހަނދާނީ ލިޔުން އެރުވުނު5ބޭފުޅުންގެތެރޭގައި ހިމެނިވަޑައިގަތް ބޭފުޅެކެވެ. އަދި ދިވެހިބަހަށް ޚިދުމަތްކުރެއްވުމުގެ ރޮނގުން ޝަރަފުވެރިކަމުގެ އިނާމު 1979 ވަނަ އަހަރު، ދިވެހި ޅެންވެރިކަމުގެ ރޮނގުން ޝަރަފުވެރިކަމުގެ އިނާމު 1982 ވަނަ އަހަރު، ލިބިވަޑައިގެންފައިވާ ބޭފުޅެއްވެސްމެއެވެ. މަގޭ ޤައުމާ ނުކުޅެއްޗޭ\n6 އޮކްޓޯބަރު 2013ބަހާއި އަދަބު, ވަޒަން ބަހުރުވައެޑްމިން\nޢަބްދުއްރަޝީދު ޙުސައިން ޤައުމާ މަގޭ ދީނާ މަގޭ އަމްނާ ނުކުޅެއްޗޭ ތާރީޚުބަލައި އެނގި ތިބެ ޣައްދާރު ނުވައްޗޭ ދޭނޭ ދިވެހިން ޖާން ވާނޭ ކެރި ޤުރުބާން އީމާންކަން މަތީ އީމާންކަން މަތީ\nހޭލާ މިތިބީ ބަވަނަވެފައިވާ ދުނިޔޭގައި ނީލަން ކުދިކުދި ޤައުމުކިޔާ ދުނިޔެ ތެރޭގައި ހީލަތްތެރި ރޭވުންތެރި އެންމެންގެ ތެރޭގައި ހިތްވަރުހުރި އަދި ސާބިތު ޤައުމެއްގެ ސިފައިގައި ޙިކުމަތު ޢަމަލީގައި މި ސިޔާދަތުގެ މަތީގައި ދޭނޭ ދިވެހިން ޖާން ވާނޭ ކެރި ޤުރުބާން އީމާންކަން މަތީ އީމާންކަން މަތީ\nޤާނޫނާ ޤަވާއިދަކީ ބޭރުފުށުގެ “ދަވާދެއް”\n6 އޮކްޓޯބަރު 2013އިޖްތިމާޢީ, ދީނާއި ދުނިޔެއެޑްމިން\nކިޔާފައިވާ ޢަދަދު: 5080\nހުރިހާ ކަމަކީ ޤާނޫނާއި ޤަވާއިދުން ހައްލުވާނެ ކަމެއް ނޫނެވެ. މިއީ އިންސާނެއްގެ ބޭރުފުށުގެ ޢަމަލުތައް ތަހަައްމަލުކޮށް ތަރުބިއްޔަތުކުރުމުގައި މުހިންމު އެއްޗެކެވެ. އެހެންނަމަވެސް އިންސާނީ ފިޠުރަތު ރޭވިފައިވާގޮތުން އިންސާނެއްގެ ހަމަޖެހުމާއި އުޅުމާއި ހަމަތައް ބިނާވެގެންދާ ހަމައެކަނި އުސޫލުތަކީ ޤާނޫނާއި ޤަވައިދެއް ނޫނެވެ. އަދި ޢިލްމުކަމުގައިވެސް ދެކިގެން ނުވާނެއެވެ. ސަބަބަކަށްވަނީ މި ބައިތަކުން އޮމާންކޮށް ވަރުނީސްކުރަނީ އިންސާނުން ބޭރުފުށުން ފެންނަ ގޮތްކަމުގައިވުމެވެ. ކަރުނަ ތިކި (8)\n6 އޮކްޓޯބަރު 2013ބަހާއި އަދަބު, ވާހަކައެޑްމިން\nކިޔާފައިވާ ޢަދަދު: 4034\nޙަސަން ނަޖުމީ(30 ސެޕްޓެމްބަރ 2013 (ހޯމަ) ދުވަހު ޝާއިޢުކުރި ބަޔާ ގުޅޭ)\n“އެއީ އަހަންނަށްވެސް ގަޔާވާކަމެއް. ދުނިޔެ މަތީގެ ސުވަރުގެއެއް ކަލޭ ސިފަކުރަނީ ކޮން ގޮތަކަށް ؟” “އަޅުގަނޑުގެ ރަށް ހިތަދޫގެ ކޯއްޓޭގެ ސިފައިގަ .”\n“ކަލޭގެ ރަށުގެ ގޭގެ ކަންތައް ހުންނަގޮތް ކިޔައިދީފާނަން ތަ؟” ޝާން މަޑުމަޑުން އެއްސެވިއެވެ.